Yameen Ge Verikamugai Modi Raajje Vadai Nugathee Alhugandu Jalah Lumun: Nasheed - Vaguthu\nޔާމީންގެ ވެރިކަމުގައި މޯދީ ރާއްޖެ ވަޑައިނުގަތީ އަޅުގަނޑު ޖަލަށް ލުމުން - ނަޝީދު\nކުރީގެ ރައީސް އަބްދުﷲ ޔާމީން އަބްދުލް ގައްޔޫމުގެ ސަރުކާރުގައި އިންޑިއާގެ ބޮޑު ވަޒީރު ނަރޭންދުރަ މޯދީ ރާއްޖެ ވަޑައިނުގަތީ ރައީސް މުހައްމަދު ނަޝީދު ޖަލަށް ލުމުން ކަމަށް އެމަނިކުފާނު ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ އިންޑިއާގެ ލޯކް ސަބާ ޓީވީއަށް ދެއްވި އިންޓަވިއުއެއްގައެވެ. އެ ޓީވީގައި ނަޝީދު ވިދާޅުވީ މޯދީ އެކަން އެމަނިކުފާނާ ހިއްސާކުރެއްވީ އެމަނިކުފާނު ޖަލުގައި ހުންނެވި އިރު އެމަނިކުފާނުގެ އަނބިކަނބަލުންނަށް ފޮނުއްވި ސިޓީއެއް މެދުވެރިކޮށް ކަމަށެވެ.\n"އަޅުގަނޑު ބޮޑުވަޒީރަށް ވަރަށް ބޮޑަށް ޝުކުރު އަދާކުރަން. ބޮޑުވަޒީރު އަޅުގަނޑުގެ އަންހެނުންނަށް ލިޔުއްވާފައި ވިދާޅުވި، އަޅުގަނޑު ޖަލުގައި ހުންނެވިހާ ހިނދަކު ރާއްޖެ ވަޑައިނުގަންނަވާނެ ކަމަށް" ނަޝީދު ވިދާޅުވިއެވެ.\nނަޝީދު ވިދާޅުވީ ރާއްޖޭގައި އިންސާފުވެރި ރިޔާސީ އިންތިހާބެއް ބޭއްވިދާނެ ކަން ހީވެސް ނުކުރެވޭ ހާލުގައި އޮއްވައި އެ ކަށަވަރުކަން މޯދީ ހޯއްދަވައި ދެއްވި ކަމަށެވެ. އަދި އެކަމަށްޓަކާ އިންޑިއާގެ ރައްޔިތުންނާއި މޯދީ އަށް ނަޝީދު ވަނީ ޝުކުރު އަދާކުރައްވާފައެވެ.\nމީގެ އިތުރުން ނަޝީދު ވިދާޅުވީ އާ ސަރުކާރާއެކު އިންޑިއާ-ރާއްޖޭގެ ގުޅުން އަލުން ބަދަހިވާން ފަށާފައިވާކަމަށެވެ. އަދި ވެރިކަން ބަދަލުވިފަހުން މޯދީ ދެ ފަހަރެއްގެ މަތިން ރާއްޖެ ވަޑައިގެންފައިވާ ކަމަށާއި ރައީސް އިބްރާހިމް މުހައްމަދު ސޯލިހާއި ތިން ފަހަރެއްގެ މަތިން ބައްދަލުކުރައްވާފައިވާ ކަމަށް ވިދާޅުވިއެވެ. އަދި އެމަނިކުފާނާ ހަތަރު ފަހަރެއްގެ މަތިން ބައްދަލުކުރައްވާފައިވާކަންވެސް ނަޝީދު ފާހަގަކުރެއްވިއެވެ.\nކުރީގެ ރައީސް ޔާމީންގެ ވެރިކަމުގައި މޯދީ ރާއްޖެ ވަޑައިގެންފައިނުވާއިރު، އެ ސަރުކާރުގައި އިންޑިއާ އެކަހެރި ކުރުމަށްފަހު ގުޅުން ބަދަހިކޮށްފައިވަނީ ޗައިނާއާއެވެ.\nޑިސެމްބަރު 14, 2019 00:10\nއަހަރުމެންނަށް މޯޑީ އަކީ މާ މުހިންމު މީހެއްނޫން އެތަށް މުސްލިމުންނަކަށް އަނިޔާވެރިވެފައިވާ ލާއިންސާނީ އަމަލުތަކެއް ހިންގާފައިވާ މުސްލިމުންގެ އަދުއްވެއް\nޑިސެމްބަރު 14, 2019 01:30\nމާރަނގަޅެއްނޫންތަ ރ.ނަޝީދު ބުނަން މޯދީ ރާޢްޖެ ނައައީ ތިމަންނަ ޢަބުދުﷲގާޒީ 3ހަފުތާވަންދެން ރަހީނުކުރީތީ އެކަމަށް ބިރުންނޭ، އޭނަ އައިސްފިއްޔާ އޭނަވެސް ރަހީނު ކޮށްފާނެތީވެ، ޔާމީނުގެ ވެރިކަމުގައި ގެރިންގެ ރައީސަކު ރާއްޖެއަށް ގެންނާކަށް އެމަނިކުފާނު ބޭނުމެއްވެސް ނުވާނެ، ރ.ޔާމީނަކީ އެކަހަލަ ޖަންގަލީ ހިންދޫއަކަށްވުރެ މާ ހައިބަތާއި އަގުމާތްވެގެންވީ ރައީސެއް، ކޮންމެ ރިޔާސީ އިންތިޚާބަކަށް މަކަރުހަދުވަން އީސީ ޢައްދާރުންނަށް ރިޝްވަތުފައިސާފުނި ހޯދަން ގެރި މޯދީގައިގަ ބައްދާއިގެން އެމްޑީޕީ ބުއްޅަބޭމެންތިބޭ\nޑިސެމްބަރު 14, 2019 02:15\nއޭނަ ބައިސްގެން ދިވެހިންނެއް ނޫޅޭ. އެމީހުންގެ އަޅުންނަކީ ކަލޭމެން. ދިވެހިންނަށް ރަނގަޅީ މިހާރުވެސް އެބޭ ނައިއްޔާ. ނުބައިނުލަފާ މީހުން ދެކެ ދިވެހިން ރުޅިއާދޭ.\nޑިސެމްބަރު 14, 2019 06:12\nތިމާވަރުގެ މީހަކުނެތިގެން ފާޑުފާޑުގެ އަނގަނުތަޅާހުރެވޭތީބަލާ ދޮގުހެދުމާ އިޅުވާލުމާ މަކަރުހެދުންނޫންކަމެ އްނުކުރޭ އަބަދުވެސް ތިޔަބަލަނީ މަކަރާޖަހައިގެން ދުނިޔެކެވޭތޯ.\nރާއްޖެއިން އިނޑިޔާ އެކަހެރި ކުޜިކީ ނޫން އެމީހުން ދުރަށް ދިޔައީ....ޔާމިން3ފަހަރު އިންޑިޔާ އަށް ދިޔަ ކީއްވެ އެހީ ނުދިނީ...ފުރަތަމަ ދިޔައީ ވެސް އިންޑިޔާ އަށް ދިއުޅި ދިގުވެ އެންމެ ކުޑަމިނުން އެމް ޢާރު ޢައި މެޝިން ކަންތަކުގަ ވެސް ހެދީ ދޮގު....ރަޢިސް ސޯލިހު ކިއްވެ ޗައިނާ އަށް ނުދަނީ ...\nޑިސެމްބަރު 14, 2019 07:24\nމޯދީ ދުވަހަކު ނަޔަސް އެންމެ ރަނގަޅު. ނަސީދުވެސް އިންޑިއާ އަށް ގެންގޮސް އެތާނގައި ވަޒަންވެރިވެ މޯދީ އާ އެކު ގެރި ހުއި ހިއްޕަން އުޅޭށެވެ.\nޑިސެމްބަރު 14, 2019 08:50\nތިވަރު މީހެއްނަމަ އޭރު އިންޑިއާގަތިބި ތިވެހިންވެސް ބޭރު ނުކުރާނެ\n4ލައްކަ މީހުން އުޅަެތަނަކުން މޯދީ ބޭނުންވަނީ ހަމައެކަނި މަނިކުފާނުތޯ؟\nޑިސެމްބަރު 14, 2019 08:53\nމިމީހުން ވެރިކަމުގެ ދަހިވެތިކަމުގާ އިންޑިޔާކާ މާގުޅުން ބޮޑުކޮށްގެން މި އުޅެނީ މިގަ އުމު ހަލާކުކުރަންވެގެން.\nމިމީހުންނަށްވެސް އެގެންވާނެ ވޯރާވިޔަފާރިވެރިންނޭ ކިޔާބަޔަކު މާލެޔަށް އަރާ ރާ އްޖެ އަށް ހަދާލިގޮތް.\nއަދި މިހާރު އެހެރަ ކަޝްމީރުގެ މުސްލިމް އަޚުންނާ ދޭތެރޭގާވެސް ކަންތަށް ކުރަމުންދާގޮތް..\nއަދިވެސް މި މީހުންނާދެތެރޭ ރަ އްޔިތުން ހޭ އރާކަ ށްނުވޭތަ؟.\nޑިސެމްބަރު 14, 2019 09:17\nޗައިނާ އަކީ ރާއްޖޭގެ އެތެރޭގެ ކަންކަމާ ބެހޭ ބައެއްނޫން. އިންޑިޔާ އަކީ ރާއްޖެ އަޅުވެތި ކުރުމަށް އުޅޭ ތޔަނަކަށް ވީމަ ރ. ޔާމީން އިންޑިޔާ އާ ގުޅުން އެހާ ބަދަހި ނުކުރީ. މިހާރުވެސް ރާއްޖޭގެ ރައްޔިތުންނަށް އެކަން ފެންނާނެ. މިހާރު ރާއްޖެއަކީ އިންޑިޔާ ގެ އަވަށެއް.މޯދީ އައްނި ޖަލަށް ލީމަ ރާއްޖެ ނައައީ މީއައްނީގެ ރާއްޖެއެއްތަ؟ މިއީ ދިވެހިރާއްޖެ. ހުރިހާ ދިވެހީންގެ ރާއްޖެއެއް. އައްނިއަކީ ރާއްޖޭގައި ހުރި އިނގިރޭސި ވިލާތުގެ މީހެއް. ކަލޭ ޖަލަށް ލީ ރާއްޖޭ ޤާނޫނު އަސާސީ ޚިލާފްވެގެން. ކަމެއް ސާބިތުވެގެން. އެހެން ވެއްޖެއްޔާ މޯދީ އަކަށްވެސް ރަނގަޅަކަށް ކަމެއް ނުވިެއެއްނު. ފުރަތަމަވެސް ޤާނޫނު މުގުރާލާފަ ފިލައިގެން ހުރި މީހަކުހިމާޔަތް ކުރަން ތިއުޅުނީ. ރ. ޔާމީނަކީ އެކަހަލަ މީހުންނާ ގުޅޭނެ މީހެއްނޫން. އެކަހަލަ މީހުންނާ ގުޅޭނީ އައްނި. އިންޑިޔާއިން ރުފިޔާ ދީގެން ރާއްޖޭ އިންތިޚާބަށް ނުފޫޒް ފޯރުވައިގެން އައީމަ އެއީ ރާއްޖޭގެ ރައްޔިތުންގެ ލޯބި ލިބުނީތަ؟އައްނި އަކީ ނަމުން ޑިމްކޮރެޓިކް މީހެއް. ކަމަކުން ޑިމޮކްރެޓިކް މީހެއްނޫން. ވާހަކަ ޔާ ޢަމަލާ ދިމާނުވާމީހެއް.އިންޑިޔާ އަކީ ލާދީނީ ފިކުރުގެ ހުރިހާ މީހުންނާ ގުޅުން އޮންނަ ބައެއް. އިންޑިޔާގެ ރަޖީވް ގާނދީގެ ދުވަސްވަރަކީ އަވައްޓެރި ޤައުމަކަށް ބަލާފަ ކަނަކަން ކޮށްދެއްވާފަ ހުރިބޭފުޅެއް. މޯދީއަކީ ކަންކަން ޙާސިލް ކުރަން ރާއްޖެއާ ގުޅުން ބަދަހި ކޮށްގެން އުޅޭ މީހެއް.ޢައިރު މުސްލިމަކު މުސްލިމެއްގެ މިންގަނޑުންއެއްވެސް ކަމެއް ނުބަލާނެ.\nޑިސެމްބަރު 14, 2019 09:30\nއަހަރެމެންނަކީ ނަސީދު އާއ މޯދީގެ ގެރިކަލާގެ ފޮނުވާފަތިބި އަޅުންނެނޫން މީﷲތާލާގެ އަޅުން ނަޝީދު މޯދީގެ ގެރިކަލާންގެ ކުޑަކަމުދާނަޖިސް ބޮ އިގެން އުޅުމަކުން އަހަރެމެން ހެ އްދެވިﷲތާލާ އަށް ނު އުރެދޭނަން\nޑިސެމްބަރު 14, 2019 10:19\nއަންނިއަށް ހައްގީހަމަ ޖަލު.... އިންޑިއާއަކީ އަމިއްލަ އެދުމަށް އުޅޭ ބައިގަނޑެއް... އިންޑިއާއިން ގައުމަކަށް އެހީޔެއްނުވާނެ..... އަންނިކަހަލަ އަމިއްލަ އެދުމަށް އުޅޭ ގައުމެއް އިންޑިޢާ އަކީ..... އެމްޑީޕީ ވެރިކަމުގަ ރައްޔިތަކަށް ކަމެއް ކޮށްދިންތަށް\nޑިސެމްބަރު 14, 2019 10:40\nވެދާނެ ތެދަކަށްވެސް! ޔާމީނު ނޫޅޭނެ ކަލޭ އުޅޭހެނެއް މޯދީ ކިހިލަޖަހައިގެންނެއް! ކަލޭތާ މޯދީގެ ދެފައިގައިވެސް ދޫލަނީ!\nޑިސެމްބަރު 14, 2019 11:37\nމަހިތުން އޭރު ޗައިނާއާ އޮތް ގުޅުން ބޮޑު ކަމުން ތޯއްޗެ މޯދީ ނައީ އަދި އެހީވެސް ނުދިނީ ޗައިނާއާ ގުޅުން ކަނޑާފާ މިބޭއަށް ސަޖިދަ ޖަހާފާނެ ކަމަށް ހީ ކޮށް ކަށް ނޭގެ އެ ކަމަ ކު ޗައިނާ އިން ދޭ ކަހަލަ އެހީއެއް ދޭން މިބައިމީހުނަށް ނުލިބޭނެތީ ޔާމީނު ޗައިނާއާ ގުޅުން ބޮޑަށް ބަދަހި ކުރީ ތޯއްޗެ\nޑިސެމްބަރު 14, 2019 12:47\nއެހެންތަވަނީ؟ ޔާމީން އޭރުވެސް ހިތަށް އަރައަރާ ހުންނާނީ ކީއްވެބާއޭ އަޅެ މޯދީ ނައީ. ނަޝީދު ޖަލުން ދޫކޮށްލަދިނީސް ތި ސިޓީގަ އޮތް ވާހަކަ އެނގުންނަމަ. ކީއްކުރާނީ އެކަމު ނަޝީދު ޖަލުން މިނިވަންވާން އޭރު ނެތީމަ ލައިލާވެސް ހިތަށް ނޭރީ އެ ސިޓީ ޝެއަރކޮށްލާނަމޭ. މިނިވަންކަން ލިބެން އޮއްވާ ހާދަހާވާ ބޭކާރު ދުވަސްތަކެކޭ އެދިޔައީ ޖަލުގައި ހުންނަންޖެހިގެން.\nޑިސެމްބަރު 14, 2019 21:58\nއެހެން ނޫނަސް ތިގެރިމޯދީ ތީކާކު. ތީ ބާތިލު ދީނެއްގެންގުޅޭމީހެއް. ތިކެނެރީގޭ ލާދީނީ އަންނި އެލެކްސް. މީނަމީ މޯދީ އައް އަދި އަޅުކަން ކުރާނެމީހެއް. އަދި މިކަލޭގެ މިރާއްޖޭގަ މިގެރިމޯދީއާ ވެގެން ފައްޅިއަޅާނެ. ތިބޭބަލަން. އެހާވެސް ނުލަފާާ ނުބައި މީހެއް މިއަން ނިއަކީ.\nއޭނާ ރާއްޖެނއީއެއްނޫން މަފުމޯލާ ޔާމީނު އެސުންޕާމީހާ އަޔަނުދިނީ ސާފުތަ؟\nޑިސެމްބަރު 14, 2019 22:57\nއަންނި މިއީ އަބަދުވެސް ހިޔާލީ ދުނިޔެއެއްގައި އުޅޭ ގޮލައެއްދޯ.. ސޮރީ ނުބައިކޮއް މިބުނެވުނީ، ހިނދުކޮޅުގަ ދޯ ؟؟\nޑިސެމްބަރު 15, 2019 06:35\nޔޫ ޑޯންޓް ސޭ 🤦♀


Male' gai hashi vikkun: mee dhiri ulhen kuraa viyafaari eh!\nހަށިވިއްކުމުގެ ވިޔަފާރި ވަނީ ގައުމުގައި ފުޅާވެފައި\nމާލޭގައި ހަށިވިއްކުން: މިއީ ދިރިއުޅެން ކުރާ ވިޔަފާރިއެއް!\n14 ސެޕްޓެމްބަރ 2021 - 15:39:19\nހިމަތޮޅިކޮށް ހުރި ބަލިކަށި ފިރިހެނެއްގެ ފަހަތުން ޒުވާން އަންހެނަކު ހިނގާފައި އެކޮޅަށް ދިޔައެވެ.\nއިރުކޮޅެއް ފަހުން ފެނުނީ އަންހެން މީހާގެ ފަހަތުން ފިރިހެން މީހާ ހިނގާފައި މިކޮޅަށް އަންނަ ތަނެވެ.\nއަންހެން މީހާގެ ފަހަތުން ފިރިހެންމީހާ ވަރަށް ކަންބޮޑުވެ ހުރެ ލަދުވެތި ކަމާއެކު އެތެރެއަށް ވަދެގެން ދިޔައެވެ. އަހަރެން އެތެރެއަށް ބަލައިލީމެވެ. އެއީ ކުޑަކުޑަ ގެސްޓު ހައުސްއެކެވެ. އެތެރެއިން ބަންގާޅުގެ ތިން މީހަކު ފެންނަން ތިއްބެވެ. އެތެރެއަށް ވަދެގެން ދިޔަ ދެ ދިވެހިން ފެންނާކަށް ނެތެވެ.\nކުޑަ އިރުކޮޅެއް ފަހުން ފެނުނީ އެތެރެއަށް ވަން ދެ ދިވެހީންގެ ތެރެއިން ފިރިހެންމީހާ ވަރަށް ބާރަށް ހިނގާފައި އަންނަތަނެވެ. މަގުމައްޗަށް ނިކުމެ ދެކޮޅަށް ބަލާލާފައި އޭނާ ބާރަށް އިރަށް ހިނގައްޖެއެވެ. ދެން ފެނުނީ އަންހެން މީހާ ނިކުމެގެން އަންނަތަނެވެ. އޭނާ މަގުމައްޗަށް ނިކުމެ ގެސްޓު ހައުސްގެ ދޮރުކައިރީގައި ހުއްޓުނެވެ.\n"ދެންމެ ނިކުމެގެން ދިޔަ މީހާ ކޮން ދިމާއަކަށް ދިޔައީ؟"\n"އެކޮޅަށް ދިޔައީ." އޭނާ ދިޔަ ދިމާއަށް އަތުން އިޝާރާތްކޮށްފައި އަހަރެން ބުނީމެވެ. އަދި އެމީހާއާ ސުއާލު ކުރީމެވެ.\n"ގެސްޓު ހައުސް ރަނގަޅުތަ؟"\n"ކޮޓަރިތައް އެހާ ރަނގަޅެއް ނޫން! އެކަމަކު ކޮޓަރިއެއް 100 ރުފިޔާއަށް ލިބޭ."\n"ސަތޭކަ ރުފިޔާއަށޭ؟" އަހަންނަށް ހައިރާންކަމާއެކު ސުއާލުކުރެވުނެވެ.\n"ސަތޭކަ ރުފިޔާއަށް އެއްގަޑިއިރަށް."\n"އެއްގަޑި އިރަށޭ؟" އަނެއްކާ އިތުރު ހައިރާންކަމެކެވެ. "އެއްގަޑި އިރަށް ކީއްކުރަން؟"\n"އެއްގަޑި އިރަށް ކޮޓަރި ހިފައިގެން ކުރެވޭނެކަންތައް ވެސް ހުންނާނެއެއްނު!"\n"އޯހ" އޭނާގެ ވާހަކަ އަހަންނަށް ރޭކާލާންފެށިއެވެ. "އެކަހަލަ ކަމެއް ކުރަންތަ އައިސް ތިއުޅެނީ؟"\n"ދެން ކީއްވެ ފިރިހެން މީހާ އެހާ އަވަހަށް އެދިޔައީ؟"\n"އޭނާގެ ވޮލެޓު ނުލައި އާދެވުނީ. އޭނާ ދިޔައީ ވޮލެޓު ބަލާ."\n"ކަލޭ ތިކަންތަކުގައި އުޅޭތާ ކިހާ ދުވަހެއް؟"\n"ހައެއްކަ އަހަރު ވެދާނނެ."\n"ތިކަންތަކުގައި އުޅެނީ ކަލޭ އެކަނިތަ؟"\n"އަހަންނާއެކު އިތުރު ތިން އަންހެނުން އެބައުޅޭ." އޭނާ ކުޑަކޮށް ހީލިއެވެ. "އަނެއް ތިން ކުދީން މަށަށްވުރެ މާރީތި ވާނެ. ވަރަށް ފައްކާ ވާނެ."\n"ކީއްކުރަން ކުރާ ކަމެއްތީ؟"\n"މިއީ ދިރިއުޅެން ކުރާ މަސައްކަތެއް. ދިރިއުޅެން އެކި މީހުން އެކި ދުވަސްވަރު ކުރާނީ ތަފާތު މަސައްކަތް. ބައެއް މީހުން ސަރުކާރުގައި އުޅޭނެ. ސަރުކާރުގައި އުޅޭ ބައެއް މީހުން ވައްކަންކުރާނެ. ޒިނޭކުރާނެ. ބައެއް މީހުން ވިޔަފާރި ކުރާނެ. ރައްޔިތުން ފޭރޭނެ. އަހަރުމެން ވެސް މި ކުރަނީ ވިޔަފާރިއެއް. މި ވިޔަފާރިއަށް ހަށި ވިއްކުމުގެ ވިޔަފާރިއޭ ވެސް ބައެއް މީހުން ކިޔާނެ."\n"ތި ވިޔަފާރީގައި އުޅޭކަށް ލަދެއްނުގަނޭތަ؟"\n"ކޮން ލަދެއް؟ ވައްކަން ކުރާ މީހާ 10 ބުރިއަށް ގެ ހިއްލާލައިގެން އުޅޭއިރު ލަދެއް ނުގަނޭ. ސަރުކާރު ދަވާލާ މީހާ ރިސޯޓު ހަދައި ހިންގާއިރު ލަދެއް ނުގަނޭ. އޮފީސްތަކުގެ ފާޚާނާ ބެދިގެން ސާފުކުރަން ބަލާއިރު ފާޚާނާ ނަރުދަމާ ހޮޅި ފުރެންދެން ސުންނީ އުރަ އަޅާފައި ހުރުމުން އޮފީހުގައި އުޅޭ މީހުން ލަދެއްނުގަނޭ. އަހަރުމެން އަހަރުމެންގެ އަމިއްލަ ހަށި ވިއްކީމަ މައްސަލައަކީ."\n"ކޮބާ ތި ވިޔަފާރީގައި އުޅުމުގެ ބޭނުމަކީ؟"\n"މިއީ އަހަރެން ދިރިއުޅެން ކުރާ ވިޔަފާރިއެއް. އާމުދަނީ ހޯދަން ކުރާ ވިޔަފާރިއެއް. އަހަންނަކީ ފިރިހެނުންނަށް އުފާވެރިކަން ހޯދައިދީގެން އާމުދަނީ ހޯދަމުންދާ ވިޔަފާރިވެރިއެއް. އަހަރެން ވިއްކަނީ އަހަރެންގެ ހަށިގަނޑު."\n"ކަލޭ މުޅި އުމުރު ހޭދަ ކުރާނީ ތިޔަ މަސައްކަތުގައިތަ؟"\n"ނޫން! އަހަންނާއި އަހަރެންގެ އާއިލާ ބެލެހެއްޓޭވަރުގެ މީހަކާ އިނދެވޭއިރަށް މި ވިޔަފާރިއަށް އަހަރެން ސަލާމް ބުނާނަން."\n"ކަލޭގެ ގްރޫޕްގެ އެހެން މީހުން ކިހިނެއް ހަދާނެ؟"\n"އެމީހުން ވެސް ތިބީ ކައިވެންޏަށް ފަހު އަބުރުވެރި ދިރިއުޅުމެއް ފަށަން ތައްޔާރަށް. މިއީ އެކަށީގެންވާ އާމުދަނީއެއް ލިބުނަސް ފާފަވެރި ދިރިއުޅުމެއް. ރާއްޖޭގެ ގިނަ މީހުން އުޅެމުން ދަނީ ފާފަވެރި ދިރިިއުޅުމެއްގައި."\n"ޚިދުމަތުގެ އަގު އުޅެނީ ކިހާވަރެއްގައި؟"\n"ކޮވިޑުގެ ކުރިން މީހެއްގެއަތުން އެއްގަޑިއިރަށް ނަގަނީ 500 ރުފިޔާ. ގައުމީ އާމުދަނީ ކޮވިޑާ ހެދި ދަށަށް ދިޔަ ގޮތަށް އަހަރުމެންގެ އާމުދަނީ ވެސް ވަރަށް ބޮޑަށް ދަށްވެ ބަނޑަށް ޖެހޭ ހިސާބަށް ދިޔަ. މިދުވަސްކޮޅު މީހެއްގެ އަތުން ނަގަނީ 300 ރުފިޔާ."\n"ކޮން ބައެއް ކަލޭމެންގެ ގާތަށް ވިޔަފާރިކުރަން އަންނަނީ؟" "ގިނައީ ދިވެހީންނާއި ބަންގާޅު މީހުން."\n"ކޮން ބައެއް ރަނގަޅީ؟"\n"ސާފުތާހިރުކަން ބޮޑީ ދިވެހީން."\n"ކޮން ބަޔަކު ހިންގާ ގެސްޓު ހައުސްތަކަށް ކަލޭމެން ދަނީ؟"\n"ބަންގާޅީން ހިންގާ ތަންތަނަށް ގިނައިން ދަނީ؟"\n"ކޮން ތަނެއް ރައްކާތެރީ؟"\n"ބަންގާޅީން އުޅޭ ތަންތަން. އެމީހުން ފަޅާއަރުވާލާކަށް ބޭނުން ނުވާނެ. މައްސަލައެއް ޖެހިއްޖެއްޔާ އަހަރުމެން ތާށިވާގޮތަށް އެމީހުން ވެސް ޑީޕޯޓު ކޮށްލާނެކަން އެމީހުންނަށް އެނގޭ."\nހަށިވިއްކަ އަންހެނުން އެކަންކުރަނީ އާމްދަނީ ހޯދަން\n"ކަލޭމެން ތިކުރާ ވިޔަފާރި ކުރާ އެހެން ބަޔަކު އެބައުޅޭތަ؟"\n"އެތައް ބަޔަކު އެބައުޅޭ މާލެއާއި ރާއްޖެތެރޭގައި. އަޑު އެހިންތަ؟ ދާންދޫން ދާދި ފަހުން ބަޔަކު ހައްޔަރު ކުރި ވާހަކަ. އެއީ ދަތުރު ހަދައިގެން ހަށިވިއްކަމުން ދިޔަ ގުރޫޕެއް. އެ އެންމެން ވެސް މިހާރު ދޫކޮށްލައިފި. މި ވިޔަފާރީގައި ބަންދު ކުރާނެ. ހައްޔަރު ކުރާނެ. ޝަރީޢަތަށް ދަމާނެ. އަދަބު ލިބޭނެ. މިނިވަން ވާނެ. ވިޔަފާރިއެއް ނުހުއްޓޭނެ."\n"ކީއްވެ ވިޔަފާރި ނުހުއްޓެންވީ؟"\n"އެއީ .... މި ވިޔަފާރި އަހަރުމެން ކުރަނީ ދިރުއުޅެން ކަމަށް ވާތީ. ރަނގަޅު އާމުދަނީއެއް ލިބޭ ވަޒީފާއެއް ހަމަޖެހެންދެން ނޫންނަމަ އަހަރުމެންދެކެ ލޯބިވާ ދީލަތި ފިރިއެއް ލިބެންދެން މި ވިޔަފާރީގައި އަހަރުމެން ދެމި ތިބޭނަން. މަސާޖުކުރާ ނަމުގައި ވެސް ބައެއް މީހުން ބޭރު މީހުން ގެނެސްގެން މި ވިޔަފާރި ކުރަމުން އެބަދޭ."\nއެވަގުތު ގެސްޓު ހައުސްއިން ވަރަށް ރީތި ޕަރީއެއް ހެން ހީވާ ޒުވާން އަންހެން ކުއްޖަކު އައިސް ހުއްޓުނެވެ. މަގޭ ހިތުގެ ވިންދު އަވަސްވެގެން ދިޔައެވެ.\n"މިއީ ދޮނޭ. ބެސްޓް އޯލްރައުންޑައެއް. ވަރަށް ފައްކާވާނެ."\nމަށާ ވާހަކަ ދައްކަމުން ދިޔަ އަންހެން މީހާ ދޮނޭ ތައާރަފުކޮށްދިނެވެ. އަދި ދޮނޭ އާ ސުވާލުކުރި އެވެ.\n"އާނ! މިދަނީ ދަރިފުޅަށް ބުއްދޭން. އިރުކޮޅަކުން އެބަ އަންނަން. އެހެން އެޕޮއިންޓުމެންޓެއް އެބައޮތް."\nދޮނޭ ހިނގައިގަތެވެ. ފަރި ހިނގުމެކެވެ. ރީތި ހަށިގަނޑެކެވެ. ކަލާންގެ ކުޅަދުންވަންތަވެރިކަމެވެ.\n"އޯއި ބޭބޭ!" އެ އަންހެން މީހާ އަހަންނަށް ގޮވާލުމުން ސިއްސައިގެން ގޮސް އަހަންނަށް ބަލާލެވުނެވެ.\n"ބޭބެ ކަމެއް ބޭނުންތަ؟"\n"ނޫނޭ. މިހާރަކު ނޫން!"\nހަގީގަތުގައި މަގޭ ޖީބުގައި 300 ރުފިޔާ ނުވެސް ނެތެވެ.\n"އެހެންވިއްޔާ މަށަށް 100 ރުފިޔާ ދީ!" އޭނާ އާދޭހުގެ ރާގަކަށް ބުންޏެވެ. "ފަހުން ހިސާބުކިތާބު ނިންމާނީ."\nމަށަށް ބޭއިޚުތިޔާރުގައި ބަލާލެވުނީ ދޮން ދޮނޭ ފަރި ހިނގުމެއްގައި ހިނގާފައި ދިޔަ ދިމާއަށެވެ. އޭނާ ފެންނާކަށް ނެތެވެ.\n"ކަމެއް ބޭނުމިއްޔާ މިނަންބަރަށް ގުޅާ!"\nއޭނާ އަހަންނަށް ފޯނު ނަމްބަރެއް ކިޔައިދިނެވެ. ނަންވެސް ބުނެދިނެވެ.\n"ތިއީ މަގޭ އަސްލު ނަމެއް ނޫން! ކޯޑު ނަމެއް. ކަލޭ ވިޔަފާރި ކުރަން ބޭނުމިއްޔާ ގުޅާ! އަހަރެން ޑެލިވަރީ ހަދައިދޭނަން."\nޖީބުގައި އޮތް އެންމެ 100 ރުފިޔާ ވަރަށް އުނދަގުލުން ދަތި ގޮތަކަށް ނަގައި ދިއްކޮށްލުމުން އޭނާ ވަރަށް އަބުރުވެރިގޮތަކަށް "ޝުކުރިއްޔާ"އޭ ބުނެފައި ފިރިހެން މީހާ ދިޔަ ކޮޅަށް ހިނގައިގަތެވެ.\nއަހަރެންގެ ހިތަށް އެރިއެވެ. ގައުމަށް ރައްޔިތުންނަށް ދިމާވެފައި ވަނީ އެކި މައްސަލަތަކެވެ. ހަށިވިއްކުމުގެ މައްސަލަތަކެވެ. ދީނީ ހޭލުންތެރިކަމެއް ނެތުމުގެ މައްސަލަތަކެވެ. ދަރަނިވެރިވެ ބަނގުރޫޓު ވުމުގެ މައްސަލަތަކެވެ. މަކަރާއި ހީލަތުގެ މައްސަލަތަކެވެ. މަސްތުވާ ތަކެތީގެ މައްސަލަތަކެވެ. ހަރު މުދާ ވިއްކުމުގެ މައްސަލަތަކެވެ.\nއެވަގުތު ޒުވާން ދޮން އަންހެނަކު އަންނަތަން ފެނުމުން ކުއްލިއަކަށް އަނެއްކާވެސް ހަނދާންވީ ދޮން ދޮނޭގެ މަތިންނެވެ. ނަމަވެސް ވަޒީފާއެއް ނެތް ޖީބުގައި ލާރިއެއްނެތް މީހަކަށް ދޮނޭ ބަލާނުލާނެކަން އަހަންނަށް އެނގުނެވެ.\nހައްދަވާ ބޮޑުކުރެއްވި ރަސްކަލާކޯ! މި އަޅާ އާއި ހަށިވިއްކުމުގެ ވިޔަފާރިކުރާ މީހުންނަށް ތެދުމަގާއި ތަނަވަސްކަން ދެއްވާދޭނވެ! ހަށިވިއްކުމުގެ ވިޔަފާރިން މި ގައުމު ސަލާމަތްކޮށް ދެއްވާނދޭވެ!\nމަސްތުވާތަކެތީގެ މައްސަލައެއްގައި5މީހަކު ބަންދުކޮށްފި\nފުލުހުންގެ ބައެއް އިސް މަގާމުތަކަށް ބަދަލު ގެނެސްފި\nއިމާރާތަކުން އޭސީ އައުޓްޑޯ ޔުނިޓާއެކު މީހަކު ވެއްޓިއްޖެ


ޖިންސީ ގުޅުމުގެ ޒަރީއާއިން ފެތުރޭ ބަލިތައް | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ޖިންސީ ގުޅުމުގެ ޒަރީއާއިން ފެތުރޭ ބަލިތައް\nބަލި ޖައްސާ ޖަރާސީމް ޖިންސީގުޅުމުން ފެތުރޭ ބަލި\nChlamydia Trachomatis (Serotype D-K)\nChlamydia Trachomatis (Serotype-L1-L3)\n* ނޯޓް: މިބަލިތައް ނޫނަސް ޖިންސީ ގުޅުމުން ޖެހޭ ބަލިތައް ހުރެއެވެ. މިސާލަކަށް މޫލަސްކަމް ކޮންޓެޖިއޯސަމް، ބެކްޓީރިއަލް ވެޖައިނޯސިސް އަދި މިނޫނަސް ތަފާތު ހަމުގެ ބައެއް ބަލިތައް ވެސް ހިމެނެއެވެ.\nޖިންސީ ގުޅުން ހިންގުމުގެ ޒަރީއާއިން ޖެހޭ ބަލިތަކަކީ ޖުމްލަގޮތެއްގައި ވަރަށް ނުރައްކާތރި ބަލިތަކެވެ. ވޭން ހުރި މިބަލިތަކުގެ އަލާމާތްތައް ބައެއް ފަހަރު ނުފެނި ވެސް ހިގައިދެއެވެ. މިފަދަ ހާލަތުގައި ބަލި ހަށިގަނޑު ގައި އަށަގެންފައި ހުރިކަން ނޭގޭ ހިނދު އެހެންމީހުންނަށް ބަލި ފަސޭހައިން ފެތުރިގެންދާ ގޮތް މެދުވެރި ވެއެވެ. ގިނަ ފަހަރު މިބަލިތައް ޖެހެނީ ޒުވާނުންނާއި މެދުއުމުރުގެ މީހުންނަށެވެ. ފިރިހެނުންނަށް ބައެއް ބަލިތައް ޖެހޭ ނިސްބަތް މަތިއިރު އަނެއްބައި ބަލިތައް އަންހެނުން ޖެހޭ ނިސްބަތް އިތުރެވެ. މިފަދަ ބަލިތައް އިތުރަށް ފެތުރިގެން ދިއުމަށް މަގުފަހިވާ އަނެއް ސަބަބަކީ ބައްޔެއްގެ އަލާމާތެއް ފެނުނު ނަމަވެސް ގިނަބަޔަކު ޑޮކްޓަރުން ނުވަތަ ޞިއްހީލަފާ ދެއްވާ މީހުންގެ ގާތަށް ދިއުމަށް ފަސްޖެހިދިއުމެވެ. މިކަމުގެ ސަބަބުން ބަލިތައް އިތުރަށް ފުޅާވެ، ނުރައްކާތެރި ދަރަޖައަށް މީހާގެ ޞިއްޙީ ހާލަތު ބަދަލު ކުރުވައެވެ.\nޖިންސީ ގުޅުން ހިންގުމުން ޖެހޭ ބަލިތައް މީހުން ގިނަ ބައިބޯ މުޖުތަމައު ގައި އިތުރުކަން ފާހަގަކުރެވެއެވެ. މާގިނަ މީހުން އެއްތަނެއްގައި އުޅެންޖެހުމަކީ އަޚްލާގީ މައްސަލަތައް ފެންމަތިވެ، މިފަދަ ބަލިތަކަށް މަގުފަހި ކުރުވާ ކަމެކެވެ. ސުނާމީ އާއި ގުޅިގެން އެއްރަށުން އަނެއްރަށަށް އެތައްބަޔަކު ހިޖުރަކޮށް އުޅެންޖެހިފައިވާ ގޮތުގެ ސަބަބުން މިމައްސަލަ ކުޑަކުޑަ ދިވެހިރާއްޖޭގައި ވެސް ވަނީ ފެންމަތި ވެފައެވެ. އެކަކަށްވުރެ ގިނަ މީހުންނާއި އެކު ނޭދެވޭގޮތެއްގައި ޖިންސީ ގުޅުންހިންގުމުގެ އާޚިރު ނަތީޖާއަކަށް ވެގެންދަނީ ހަށިގަނޑު މިފަދަ ބަލިތަކަށް ހުށަހެޅުމެވެ.\nދިވެހި މުޖުތަމައަށް ބަލާއިރު ވަރަށް ގިނަ ބަޔަކު ބޭސްފަރުވާ އަށާއި އެހެން ކަންކަމުގައި އިންޑިޔާ ބެންކޮކް ފަދަ ގައުމުތަކަށް ޒިޔާރަތް ކުރެއެވެ. އަދި ވަރަށް ގިނަ ބަޔަކު އަވައްޓެރި އިންޑިޔާ، ސްރީލަންކާ އަދި މެލޭޝިޔާ ފަދަ ގައުމުތަކުގައި ދިރިއުޅެމުން ގެންދެއެވެ. ބެންކޮކް ފަދަ ގައުމުތަކަކީ ނިސްބަތުން މިފަދަ ބަލިތައް އިތުރުކަން ޚާއްޞަކޮށް އޭޑްސް ފަދަ ބަލިތައް ވަރަށް ހަލުވި ކަމާއި އެކު ފެތުރެމުން އަންނަ ގައުމުތަކެވެ. ހަމަމިހެން ދުނިޔޭގެ އެކި ހިސާބުތަކުގައި ކިޔެވުމަށާއި، ބޯޓުދަތުރުކުރުން ފަދަ ކަންކަމުގައި ގޮސް އުޅޭ ދިވެހިންތައް އުޅެއެވެ. ކުރިން ބުނިހެން ބޭރުގެ ގިނަ މުޖުތަމައުތަކަކީ މިފަދަ ބަލިތައް ފަސޭހައިން ފެތުރެމުންދާ މުޖުތަމައަކަށް ވުމާއި އެކު އެގައުމު ތަކަށް ގޮސް އުޅޭއިރު އިސްލާމްދީނާއި ޚިލާފުނުވާ ގޮތުގެ މަތީން ތިމާގެ ޖިންސީ އަމަލުތަކާއި އެހެނިހެން ކަންތައްތައް ބެހެއްޓުމަކީ މިފަދަ ބަލިތަކުން މިންޖުވަށް އޮތް އެންމެ ރަގަޅު އެއްމަގު ކަމުގައި ބުނެވިދާނެއެވެ.\nބިދޭސީންގެ ނިސްބަތް ދިވެހި މުޖުތަމައުގައި އަންނަނީ ދުވަހެއް ދުވަހަކަށް ގިނަވަމުންނެވެ. މަސައްކަތު މީހުންނާއި ޓުއަރިސްޓުންނާއި އަދި މިނޫން ބޭނުންތަކުގައި ރާއްޖެއަށް އަންނަ މީހުންގެ ސަބަބުން ވެސް މިފަދަ ބަލިތައް ފެތުރިގެން ދެއެވެ.\n* މަތީގައިވާ ޓޭބަލުގެ ތެރެއިން، ކޮންމެ ބައްޔެއްގެ ތަފްޞީލު ވިދާޅުވެވޭނެއެވެ.


Hangandu saafukoh, zuvaankanmatheegai dhemehetteynee kihineh?\nހަންގަނޑު ސާފުކޮށް ބެހެއްޓުމަށް ކުރެވިދާނެ ކަންތައްތައް\nހަންގަނޑު ސާފުކޮށް، ޒުވާންކަން މަތީގައި ދެމެހެއްޓޭނީ ކިހިނެތް؟\n27 ޖޫން 2020 - 10:28:36\nއުމުރުން ދުވަސްވާވަރަކަށް ޒުވާން އުމުރުގައި ހިފަހައްޓައިގެން ދޫކޮށްލަން ބޭނުން ނުވާ މީހުން ގިނައެވެ. މިހެންކަމުން ތަފާތު ވައްތަރު ވައްތަރުގެ ގިނަގުނަ ރީތިވާ ސާމާނު ބޭނުންކޮށްގެން ޒުވާންކަން ދެއްކުމަށް މަސައްކަތްކުރާ މީހުން މަދެއްނޫނެވެ.\nއަގުބޮޑެތި ރީތިވާ ސާމާނު ގަތުމުގެ ބަދަލުގައި ހަންގަނޑު ރީތިކޮށް ބެހެއްޓުމަށް ކުރެވިދާނެ ތަފާތު ކަންތައްތަކަށް ބަލާލާނަމެވެ.\nގިނަގިނައިން ފެން ބުއިމަކީ ހަންގަނޑު ސާފުކޮށްދޭ ކަމެކެވެ. ގިނަގިނައިން ފެން ބުއިމަކީ ހަންގަނޑު ހައިޑްރޭޓް ކޮށްދީ، ހަށިގަނޑުގައިވާ ޓޮކްސިންތައް ނައްތާލުމުގައި ވަރަށް މުހިއްމު ދައުރެއް އަދާކުރާ ކަމެކެވެ.\nކެމިކަލް ހިމެނިފައިވާ ރީތިވާ ސާމާނު ބޭނުން ކުރުމަކީ ހަންގަނޑަށް ގެއްލުން ހުރި ކަމެއްކަމުގައި ފާހަގަ ކޮށްލެވެއެވެ. އަހަރުމެންގެ ތެރޭގައި އާންމު ގޮތެއްގައި ގެންގުޅޭ ނުބައި ވިސްނުމަކީ ރީތިވާ ސާމާނެއްކަމުގައި ވާނަމަ އަގުބޮޑުވާ ވަރަކަށް އެއީ ރަނގަޅު ސާމާނުކަމުގައެވެ. ނަމަވެސް މިއީ ދޫކޮށްލަންޖެހޭ ވިސްނުމެކެވެ. މިފަދަ އެއްޗެއްސަށް އަޅާފައި ހުންނަ މާއްދާތަކަށް ބެލުން މުހިއްމެވެ. އަދި ކެމިކަލް މަތީ މިންވަރަކަށް ހިމަނާފައިވާ މި ރީތވާ ސާމާނު ތަކަށްވުރެ ގުދުރަތީ މާއްދާތައް އެކުލެވިގެންވާ ރީތިވާ އެއްޗެހި ބޭނުންކުރުން ރަނގަޅެވެ.\nހަންގަނޑު ތާޒާ ކަންމަތީގައި ބެހެއްޓުމަށް ކުރެވިދާނެ މުހިއްމު އެއްކަމަކީ ސާފުތާހިރުކަންމަތީގައި ދެމިހުރުމެވެ. މިގޮތުން މޫނު ދޮވުން ފަދަ ކަންކަމަކީ ހަންގަނޑުގައި އެކުލެވިފައި ހުންނަ ކިލާތަށް ނައްތާލައިދީ، ހަންގަނޑު ރީތި ކޮށްދޭ ކަންކަމެވެ.\nއަހަރުމެންގެ ތެރެއިން މަދު ބަޔެއް ފިޔަވައި އެހެން މީހުންނަކީ 8 ގަޑިއިރުގެ ނިދި ހަމަނުވާ ބައެކެވެ. އަދި ބައެއް ރޭރޭ ނުނިދާވެސް ދެއެވެ. ނަމަވެސް ހެޔޮ މިންވަރެއްގެ ނިދި ލިބުމަކީ ހަށިގަނޑަށް ވަރަށް މުހިންމު ކަމެކެވެ. އެއީ މީހާ ހަމަޖައްސައިދީ، ހަންގަނޑަށް ނުހަނު ފައިދާ ހުރި ކަމެއްކަމުގައި ފާހަގަ ކޮއްލެވެއެވެ.


Shaahid Ge Chief of Staff Akah India Meehaku Ayyan Kohfi - Vaguthu\nޝާހިދުގެ ޗީފް އޮފް ސްޓާފަކަށް އިންޑިއާ އިން އދ. އަށް ކަނޑައެޅި ދާއިމީ މަންދޫބު\n9 ގަޑިއިރު ކުރިން ( ޖޫން 10, 2021 )\nއދ. ގެ އާންމު މަޖިލީހުގެ 76 ވަނަ ދައުރުގެ ރައީސް ކަމަށް ހޮވިވަޑައިގަތް ދިވެހިރާއްޖޭގެ ފޮރިން މިނިސްޓަރު އަބްދުﷲ ޝާހިދުގެ ޗީފް އޮފް ސްޓާފްއަކަށް އިންޑިއާ އިން އދ.އަށް ކަނޑައަޅާފައިވާ ދާއިމީ މަންދޫބުގެ ނައިބު އައްޔަން ކޮށްފިއެވެ.\nޝާހިދު ކުރެއްވި ޓުވީޓެއްގައި ވިދާޅުވެފައިވަނީ އދ.ގެ އާއްމު މަޖިލީހުގެ ރައީސް ކަމުގެ މަގާމު އޭނާ އަދާކުރައްވާއިރު ޗީފް އޮފް ސްޓާފްގެ މަގާމު އަދާކުރައްވާނީ އިންޑިއާ އިން އދ.އަށް ކަނޑައަޅާފައި ހުންނަ ސަފީރުގެ ނައިބު ނަގަރާޖް ނައިޑޫ ކުމާރު ކަމަށެވެ. އާންމު މަޖިލީހުގެ ރައީސްގެ ހާއްސަ މަންދޫބަކަށް ދިވެހިރާއްޖެއިން އދ. އަށް ކަނޑައަޅާފައި ހުންނަ ދާއިމީ މަންދޫބު ތިލްމީޒާ ހަސަން އައްޔަން ކުރައްވާފައިވާ ކަމަށް ޝާހިދު ވިދާޅުވެފައިވެއެވެ.\nއދ.ގެ އާއްމު މަޖިލީހުގެ ރައީސްކަން ޝާހިދަށް ލިބުމުގައި އިންޑިއާގެ އެހީތެރިކަން ވަރަށް ބޮޑެވެ. ރައީސުލްޖުމްހޫރިއްޔާގެ މަގާމަށް އިބްރާހިމް މުހައްމަދު ޞާލިހް ވަޑައިގެންނެވި ހިސާބުން އިންޑިއާ އާއި ރާއްޖޭގެ ގުޅުން ވަނީ "ވަރަށް ބޮޑަށް ބަދަހިވެފައެވެ." ފާއިތުވި ދެއަހަރާއި ބައިގެ ތެރޭގައި ރާއްޖޭގެ އެންމެ ގާތް ގައުމަކަށް ވެފައި ވަނީ އިންޑިއާއެވެ.\nޝާހިދު އދ. އާއްމު މަޖިލީހުގެ ރައީސް ކަމަށް ހޮވިވަޑައިގެންނެވުމާއިއެކު އިންޑިއާގެ މީޑިއާތަކުން ވަނީ ޝާހިދުގެ ޗީފް އޮފް ސްޓާފަކަށް އައްޔަން ކުރައްވާނީ އިންޑިއާގެ ޑިޕްލޮމެޓެއް ކަމަށް ރިޕޯޓް ކޮށްފައެވެ.\nޝާހިދުގެ ޗީފް އޮފް ސްޓާފަކަށް އައްޔަން ކުރެއްވި ނަގަރާޖް ނައިޑޫ ކުމާރު ހާރިޖީ ދާއިރާގެ އިސް މަގާމުތަކުގައި މަސައްކަތްތައް ފެއްޓެވީ 1999 ވަނަ އަހަރުއެވެ. އޭގެ ފަހުން އޭނާ ގިނަ ދުވަސްތަކަކު މަސައްކަތް ކުރައްވާފައި ވަނީ ޗައިނާގެ ބެއިޖިން އާއި ހޮންކޮންގް އާއި އަދި ޗައިނާގެ އެހެން ސިޓީތަކުގައި ހުންނަ އިންޑިއާގެ ކޮންސިއުލޭޓްތަކުގައެވެ.\nއިންޑިއާ އިން އދ.އަށް ކަނޑައެޅި މަންދޫބުގެ ނައިބުގެ މަގާމަށް ނަގަރާޖް ނައިޑޫ ކުމާރު އައްޔަން ކުރީ 2019 ވަނަ އަހަރު އެވެ.\nޝާހިދު އދ.އާއްމު މަޖިލީހުގެ ރައީސްގެ ޒިންމާތައް އަދާކުރައްވަން ފައްޓަވާނީ އަންނަ ސެޕްޓެމްބަރ މަހުއެވެ.\nޖޫން 10, 2021 09:33\nޤައުމީރޫހު ޤައުމީލޯބި ހިތާހިތުގެ ގުޅުން\nޖޫން 10, 2021 10:39\nޖޫން 10, 2021 09:37\nޖޫން 10, 2021 10:31\n.މިފިލްމަ އް ދެން ވާނި ކިހިނެ އްބާ..\nޖޫން 10, 2021 09:39\nއިންޑިއާ ބުނާގޮތައް ކަންތައް ކުރަން ޖެހޭނީ..\nޖޫން 10, 2021 10:21\nއިމްޑިޔާގެ ޗީފް އޮފް. ސްޓާފަކު ހަމަޖެއްސީ މާ ދެން ވަނެ ގޮތެއް ބަލަމާ\nޖޫން 10, 2021 10:29\nޖޫން 10, 2021 10:38\n.ދެން ތިލްމީޒާ އަ އް 12ހާސްޑޮލަރ ސާހިދު އަ އް 15ހާސް. ޑޮލަރ ސާހިދުގެ ނަ އިބަ އް 16ހާސް ޑޮލަރ....... ޙިސާން އަ އް 68 ހަސްރުފިޔާ ހުސް ނަސީބުވެރިން\nފުޅަށްމަތިން ފުންމާލި ބަކަރި\nތި އޮތީ ތިގޮނޑީގެ މިނިވަންކަންވެސް ގެ އްލިފާ... ތި ގޮނޑީ ގަ އި ވެސް އިތުބާރެ އްނެތް...\nޖޫން 10, 2021 10:41\nމިހޯދީ އިންޑިޔާއިންހިންގާ ހުރިހާޖަރީމާއެއްގެ ހިމާތަތް\nޖޫން 10, 2021 10:45\nނީޢުމާ / ލަންކާ\nޖޫން 10, 2021 11:00\nމިހާރު އިންޑިޔާގަ އި އޮތް ހިންދޫ ސަރުކާރުން އެދުމެ އް ނެތި މުސްލިމު ޤަ އުމަކަށް ކަމެ އް ނުކޮށްދޭނެ ކަން މިވަރުން ވެސް މުސްލިމުންނަށް ނުވިސްނޭނެބާ؟ ރާ އްޖޭގެ ރާ އްޖޭގެ ރަ އްޔިތުން ކުރެ ހޭލުން ތެރި އަދި ޤަ އުމަށް ތެދުވެރި ކޮންމެ މީހެ އްގެ ހިތަށް ތަދުވާނެ ކިތަމެކަމެ އް އެމް.ޑީ.ޕީ. ގެ ސިޔާސަތުން ފެންނާނެ އެވެ.\nޖޫން 10, 2021 11:08\nމިއީ ބައިނަލް އަޤްވާމީ ދުނިޔޭގައި "މޮހޮނަށް ދޯނި" ލިބުނީމާ ކޮއްލި މޮޅުކަމެއް. ރާއްޖޭގައި ޝާހިދު ގެ ދަށުން މަސައްކަތް ކޮށްލެވޭވަރު މީހުން ހަމަ ނެތީބާ ...\nޖޫން 10, 2021 11:13\nއަމިއްލައަށް ފޭހުނު އިލޮށިގަނޑު އަމިއްލަ ލޮލަށް ހެދޭއިރު ވެސް ލަދު ނުގަންނަންވެގެން ޓްވީޓްކުރުމުގަ. އަހަރެމެންނަކަށް އޮޅިފައެއް ނެތް ތިޔައީ އިންޑިޔާގެ ޕަޕެޓެއް ކަމެއް. ދެން ހުރެ މޮހޮނަށް ދޯދޭގޮތަށް ތިޔަގޮނޑި އިންޑިޔާއިން ހޯދާދިނިމާ މުސްލިމުން ނިކަމެތި ކުރާއިރުވެސް އެއްޗެއްނުބުނަން. ދިވެހިރާއްޖެއަށް ގައްދާރުވިލިސްޓަށް އިތުރުވިނަމަކަށް ތިޔަޕަޕެޓް ވެއްޖެ.\nޖޫން 10, 2021 11:22\nލަނޑަޔާ ވާނީ ލަނޑަޔާއޭ ބުނެއުޅޭ މިއީ ވަރަށްބޮޑުހަގީގަތެއް ވިސްނެވުންއެދެން\nޗާހިދާ ކުމާރު ޕަންޗޯލީ\nޖޫން 10, 2021 11:47\nޝާހިދަކީ އިންޑިޔާގެ ޕަޕެޓެއް ، ނަމެއްގަ ދިވެއްސަކަސް ތިއީ އިންޑިޔާގެ އަޅެއް...\nޖޫން 10, 2021 12:20\nއިންޑިއާ އަށް އަޅުވެތިވެފައިވާ މިންވަރުގެ އަލިގަދަ ހެއްކެއް. މުސްލިމަކު ޚިޔާރުކޮށްލަންވެސް ނުކެރޭހާ ފިނޑި.\nޖަސްޓު އަ ޕަޕެޓް އޮފް އިންޑިޔާ\nޖޫން 10, 2021 12:34\nމިވެރިން ނުބަލާނެ ދިވެހި ރައްޔިތުން ރުހޭނެތޯ ނުރުހޭނެތޯ؟ ލަފާ ހޯދާނީ ކަންކުރާނީ ދީނަށް ނަފްރަތުކުރާ ނާޗަރަންގީ އަށް ލޯބިކުރާ ފަރާްތްތަކުން.\nޖޫން 10, 2021 12:36\nމިވެރިން ނުބަލާނެ ދިވެހި ރައްޔިތުން ރުހޭނެތޯ ނުރުހޭނެތޯ؟ ވާވާ މީ ސަރުކާރެ އް.\nޖޫން 10, 2021 12:44\nގެރިމޯދީ އާ އިޖެހުނު ދެވަނަ ގެރިމޯދީ\nޖޫން 10, 2021 16:09\nމީ ޝާހިދުގެ ޤައުމެއްތޯ ޤައުމު އަޅުވެތި ކުރަން ބޭރުމީހުން ލައިގެން އަޅުވެތިވެގެން ބޭރުގައި އުޅޭ ފޮރިން މިނިސްޓަރުކަން ދޫކޮށްލާފަގޮސް،ރައްޖޭގެ ފޮރިން މިނިސްޓަރުގެ ނަމްބޯޑް އަޅުވައިގެން ޤައުމު އަޅުވެތިނުކޮށް !\nޖޫން 10, 2021 16:51\nއަސްޤަރު ބަލާބަލަ ޗައިނާގަ އިންޑިއާ މީހުން އޮތް ވަރަށް އައްޑޫގަ އިންޑިއާ މީހުން އެބަ އުޅޭތޯ؟ކީއްކުރަން ވަގުތު ކުދިން ބަލަން ވީ؟ އެންޑް އިންޑިއާ އަށް ޗައިނާ ގެ ޒައްރެއްގެ މިންވަރު ގަނެނުލެވޭނެ، މިސަރުކާރުގަ ތިބިކަހަލަ ޗީޕް މީހުނެއްނޫނޭ ޗައިނަގަ އުޅެނީ. ސިއްދީޤް ވެފަ ތިހުރީ މަނުން އެކައްޏެއްނު.


Mamen customerunah data thakun 50 percent discount\nމަމެން ކަސްޓަމަރުންނަށް ޑޭޓާ އިން 50 ޕަސެންޓް ޑިސްކައުންޓް\nކޮވިޑް-19 ވައިރަހުގެ ސަބަބުން ކުރިމަތިވެފައިވާ ހާލަތަށް ބަލައި ދިރާގުގެ މަމެން ކަސްޓަމަރުންނަށް ލުޔެއް ދިނުމުގެ ގޮތުން، މިމަހު ނަގާ މަމެން ޑޭޓާ އެޑް-އޮންތަކުން 50 ޕަސެންޓް ޑިސްކައުންޓް ދޭން ނިންމައިފި އެވެ.\nކޮވިޑް-19 އާ ގުޅިގެން ދިރާގުން ދަނީ ކަސްޓަމަރުންނަށް އެކި ގޮތް ގޮތުން ލުއި ފަސޭހަކޮށްދިނުމަށް މަސައްކަތްކުރަމުންނެވެ. އެގޮތުން ދިރާގުން ވަނީ އެ ކުންފުނީގެ މޯބައިލް ކަސްޓަމަރުންނަށާއި ރެޒިޑެންޝަލް އަދި ވިޔަފާރި ފިކްސްޑް ބްރޯޑްބޭންޑް ކަސްޓަމަރުންނަށް ލުއި ދީފަ އެވެ. ގޭގެ އިންޓަނެޓް ޕެކޭޖްތަކަށް 30 ޕަސެންޓް އިތުރު ޑޭޓާ ވަނީ މިހާރު ދީފަ އެވެ. އަދި ޕޯސްޓްޕެއިޑް ކަސްޓަމަރުންނަށް އިތުރު ޑޭޓާ އާއި ޕްރީޕެއިޑް ކަސްޓަމަރުންގެ މަންތްލީ ޑޭޓާ ބަންޑަލްތަކުން 30 ޕަސެންޓް ޑިސްކައުންޓް ވަނީ ދީފަ އެވެ.\nމީގެ އިތުރުން ބިޒްނަސް ފިކްސްޑް ބްރޯޑްބޭންޑް އަދި ގެސްޓްހައުސް އިންޓަނެޓް ޕެކޭޖްތަކުގެ މަންތްލީ ރެންޓަލް އިން 25 ޕަސެންޓް ޑިސްކައުންޓް ދޭން ވެސް ދިރާގުން ނިންމާފައިވެ އެވެ.\nދިރާގުން އަބަދުވެސް ބަލަނީ ގައުމަށް ކުރިމަތިވާ މިފަދަ ދަނޑިވަޅުތަކުގައި ދިރާގުން ފޯރުކޮށްދޭ ޑިޖިޓަލް ވަސީލަތްތައް މެދުވެރިކޮށް ކަސްޓަމަރުންނަށާ މުޖުތަމައަށް ލުއިފަސޭހަކޮށް ދިނުމަށެވެ. މީގެ އިތުރުންވެސް ދިރާގުން ވަނީ އިތުރު ކަސްޓަމަރ ސެގްމެންޓްތަކަށްވެސް ލުއި ފަސޭހަތަކެއް ފޯރުކޮށްދިނުމަށް ނިންމާފައެވެ.


Oxford ge vaccine 70 percent kaamiyaabu - One Online\nއޮކްސްފޯޑް ވެކްސިން ތަހުލީލު ކުރުމުގައި ހަރަކާތްތެރިވާ ރިސާޗަރަކު މަސައްކަތުގައި ---\nއޮކްސްފޯޑްގެ ވެކްސިން 70 ޕަސެންޓް ކާމިޔާބު\nޔުނިވާސިޓީ އޮފް އޮކްސްފޯޑުން އުފެއްދި ވެކްސިންގެ ނަތީޖާ 70 ޕަސެންޓް ކާމިޔާބު ކަމަށް ދައްކައިފި އެވެ.\nއޮކްސްފޯޑުން އުފައްދާފައިވާ ކޮވިޑް ވެކްސިން "އެސްޓްރާޒެނެކާ"ގެ ޓެސްޓުތަކުގެ ނަތީޖާއިން އެ ވެކްސިން 70 ޕަސެންޓް ކާމިޔާބު ކަމަށް ދެއްކި ނަމަވެސް ވެކްސިން އުފައްދާ ޓީމުން ވަނީ ޑޯޒުތަކުގެ ފެންވަރު އިތުރަށް ރަނގަޅުކޮށްފިނަމަ 90 ޕަސެންޓް ކާމިޔާބުވާނެ ކަމަށް ބުނެފަ އެވެ.\nކޮވިޑް-19އާ ދެކޮޅަށް އުފައްދަން މަސައްކަތް ކުރަމުން އަންނަ ވެކްސިންތަކުގެ ތެރެއިން އެމެރިކާގެ ފައިޒާ އާއި ޖަރުމަނުގެ ބަޔޯޓެކް ގުޅިގެން އުފެއްދި ވެކްސިން، "ފައިޒާ" ވަނީ 95 ޕަސެންޓް ކާމިޔާބުވެފަ އެވެ. ނަމަވެސް ފައިޒާއާ ހިލާފަށް އޮކްސްވޯޑުގެ ވެކްސިން ރައްކާކުރުމާއި އެއްތަނުން އަނެއް ތަނަށް ގެންދިއުމުގައި އެތައް ގުނައެއް ރައްކާތެރިވާނެ ކަމަށް ވެކްސިން ޓީމުން ބުނެ އެވެ.\nއޮކްސްފޯޑް ވެކްސިންގެ ޓެސްޓުތައް ނިމި ހުއްދައަށް އެދުމަށް ތައްޔާރު ވަމުން އަންނަ އިރު، އެ ޔުނިވާސިޓީން ވަނީ ވެކްސިންގެ ބިލިއަން ޑޯޒް އުފެއްދުމުގެ މަސައްކަތް އަންނަ އަހަރު ފަށާނެ ކަމަށް ބުނެފަ އެވެ.\nއޮކްސްފޯޑުގެ އެސްޓްރާޒެނެކާ ހޯދުމަށް ދުނިޔޭގެ އެކި ސަރަހައްދުތަކުން އަންނަނީ އޯޑަރު ކުރަމުންނެވެ. އެގޮތުން އިނގިރޭސިވިލާތުން އެކަނި ވެސް އެ ވެކްސިންގެ 100 މިލިއަން ޑޯޒް ހޯދުމަށް ވަނީ ޕްރީއޯޑާ ކޮށްފަ އެވެ.\nގުޅޭ ޓެގު ކޮވިޑް 19 ވެކްސިން\nއިމާދު ލަތީފުގެ ކޮލަމް: ޓްރަމްޕުގެ ހާލަތު ވަރަށް ގޯހެވެ. ގޮވަނީ އައުގުރާނައެވެ.\nމެލޭޝިއާއިން ވޭތުވެދިޔަ 24 ގަޑިއިރުތެރޭ ރެކޯޑް އަދަދަކަށް ކޮވިޑް ކޭސް ފެނިއްޖެ\nކޭސްތައް އިތުރުވާން ފެށުމާއެކު ޗައިނާއިން ފަސް ދުވަސްތެރޭ ބޮޑު ހޮސްޕިޓަލެއް އިމާރާތްކޮށްފި\nބައިޑަން ހުވާކުރެއްވުމުގެ ރަސްމިއްޔާތައް މުޅި އެމެރިކާ އެލާޓަށް ގެނެސްފި\nއިމާދު ލަތީފުގެ ކޮލަމް: އިސްލާމުންނާ އަދާވާތްތެރިވެނުގަތުމަކީ އައުރައީސް ބައިޑެންގެ ވައުދެކެވެ.


Raees Solih Mirey Gaumaai Muhaathabu Kurahvvanee - Vaguthu\nރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ގައުމާއި މުހާތަބު ކުރައްވާނެ ކަމަށް ސަރުކާރުން ބުނެފިއެވެ.\nއެމަނިކުފާނު ގައުމާއި މުހާތަބު ކުރައްވަން ހަމަޖެހިފައި ވަނީ މިރޭ 19:00ގައެވެ.\nރައީސް ޤައުމާއި މުޚާތަބު ކުރައްވާނެކަން ހާމަކުރެއްވީ ރައީސް އޮފީހުގެ ތަރުޖަމާން އިބްރާހިމް ހޫދު ކުރެއްވި ޓްވީޓެއްގައެވެ. ހޫދު ވިދާޅުވީ ބަރަކާތްތެރި ރަމަޟާން މަހާއި ގުޅިގެން ރައީސް ސޯލިހު މިރޭ ގައުމާއި މުހާތަބު ކުރައްވާނެ ކަމަށެވެ.\nPresident @ibusolih will address the nation on the occasion of the beginning of the holy month of Ramadan at 19.00 hrs this evening.\n— Ibrahim Hood (@MvSpokesperson) April 23, 2020\nމިރޭ ރައީސް ސޯލިހު ގައުމާއި މުހާތަބު ކުރައްވާއިރު އެމަނިކުފާނު ވަނީ މި މަހުގެ 15ވަނަ ދުވަހުވެސް ގައުމާއި މުހާތަބު ކުރައްވާފައެވެ. އެ ދުވަހު ރައީސް ސޯލިހު ގައުމާއި މުހާތަބު ކުރެއްވީ މާލެއިން ފުރަތަމަ ފަހަރަށް ކޮވިޑް-19 އަށް މީހަކު ޕޮޒިޓިވްވުމާއި ގުޅިގެން އެކަމުގައި ސަރުކާރުން އަޅަމުންދާ ފިޔަވަޅުތަކާއި ބެހޭ މައުލޫމާތުތައް ރައްޔިތުންނާއި ހިއްސާ ކޮށްދެއްވުމަށެވެ.\nރައީސް ސޯލިހު އެ ދުވަހު ގައުމާއި މުހާތަބު ކުރައްވަމުން ގެންދަވަނިކޮށް އެމަނިކުފާނަށް ވަނީ ކީރިތި ކުރެއްވިފައެވެ.\nރައީސް ސޯލިހު މިރޭ ގައުމާއި މުހާތަބު ކުރައްވާއިރު ރަމަޟާން މަހުގެ ފުރަތަމަ ދުވަހަކީ މާދަމާ ކަމަށް ވަނީ ރޭ ކަނޑައަޅާފައެވެ. އިސްލާމިކް މިނިސްޓަރ ޑރ. އަހުމަދު ޒާހިރު ވިދާޅުވީ، ރޭ ވިދާޅުވީ އިއްޔެ އިރުއޮއްސުމަށްފަހު ރާއްޖޭގެ އެއްވެސް ހިސާބަކަށް އަދި އިސްލާމީ އެއްވެސް ގައުމަކަށްވެސް 1441 އަހަރުގެ ރަމަޟާން މަހުގެ ހަނދު ފެންމަތިނުވާކަން އިތުބާރު ހުރި ފަލަކީ ހިސާބުތަކުން ކަށަވަރުވެފައިވާ ކަމަށެވެ. އެހެންކަމުން މާދަމާ އަކީ މިއަހަރުގެ ރަމަޟާން މަހުގެ ފުރަތަމަ ދުވަސް ކަމަށް ކަނޑައަޅާ އިއުލާން ކޮށްފައިވާ ކަމަށް އެމަނިކުފާނު ވިދާޅުވިއެވެ.\nއޭޕްރީލް 23, 2020 16:10\nތިމާގެ މީހުން ނަށް ބާއަޅާ އަޅާ ގައުމު ދަވާލި ވެރިޔާ\nއޭޕްރީލް 23, 2020 16:32\nކޮބައި ބަރާބަރަށް ރޯން ދަސްވެއްޖެތަ؟ މިރޭ ޖެހޭނެ އަޑުންއަޑުނަގާ ރޯން!\nއޭޕްރީލް 23, 2020 16:53\nއޭޕްރީލް 23, 2020 16:47\nފުއްތަޅާ ކުލަޖައްސާ ހަދާއިގެން 19:00 ގާއި ކުރެވޭނެބާ ހީވަނީ 22:00 ހާއިރުހެން މިރޭވެސް ވާނެ ކީރިތި ފުޅުކޮއްލަން ރައްޔިތުންގެ ގިނަބަޔަކު ބަޑަށް އޮންލައިން ކޮއްނޫން ގޮތަކަށް އެއްވެސް ކަމެއް ނުކުރެވޭ ބައްތި ފޯނު ބޭނުން ކުރާމީހުން ވެސް އޮންލައިން ކޮށޯ\nއޭޕްރީލް 23, 2020 18:51\nރޯދަ މުބާރަކް އާޚުން/ޢުޚުތުން! ޢިތުރަށް ލިޔާނެ އެއްްޗެއް ހަމަ ނުވިސްނިފަ، ވެރިންނާާހެދި!\nއޭޕްރީލް 23, 2020 20:57\nއޭޕްރީލް 23, 2020 19:43\nޤައުމާ މުޚާޠަބް ކުރިއަކަސް ނުފުދޭނެ. އަހަރެމެން ނޫޅެން ކީރިތި ކުރައްވާ އަޑުއަހާ ކަށް. އަފިރިން ކީރިތި ކޮށްފައި ބެނީ ޙަދީޘަށް ޢަމަލު ކުރަން.\nއޭޕްރީލް 23, 2020 20:15\nގޭގަ ތިބޭ އޭރުން ހުރިހާކަމެއް ނިމުނީ ކާއެއްޗެއް ނުލިބި ބަނޑަށް މަރުވާން....\nއޭޕްރީލް 23, 2020 21:04


އޭދަފުއްޓާއި ތުޅާދޫން ގޯތި ދޫކުރަން ނިންމާފައިވާ ކަން ރައީސް އިއުލާން ކުރައްވައިފި\n4 އޭޕްރީލް 2019\nބ. އޭދަފުށި. އޭދަފުއްޓާއި ތުޅާދޫން ގޯތި ދޫކުރަން ނިންމާފައިވާ ކަން ރައީސް ވަނީ މއިަދު އިއުލާން ކުރައްވާފައި\nބ. އޭދަފުއްޓާއި ތުޅާދޫން ވަރަށް އަވަހަށް ގޯތި ދޫކުރައްވަން ނިންމަވާފައިވާކަމަށް ރައީސް އިބްރާހިމް މުހައްމަދު ސޯލިހް މިއަދު އިއުލާން ކުރައްވައިފި އެވެ.\nމިއަދު މެންދުރުފަހު ނ. ހެނބަދޫގައި ބޭއްވި ރައްޔިތުންގެ މަޖިލީހުގެ އިންތިހާބުގެ ކެންޕޭން ޖަލްސާގައި ރައީސް ވިދާޅުވީ ރައްޔިތުންނަށް މިހާރު އެންމެބޮޑަށް ދަތިވެފައިވާ މައްސަލައަކީ ގޯތިގެދޮރުގެ މައްސަލަ ކަމަށާ، އެކަން ހައްލުކުރުމަށްޓަކައި އޭދަފުއްޓާއި ތުޅާދޫގެ އިތުރުން ނ. ވެލިދޫއާއި، ހިންނަވަރުން ވެސް ވަރަށް އަވަހަށް ގޯތިދޫކުރައްވަން ތައްޔާރުވަމުންދާ ކަމަށެވެ.\n“އެމްޑީޕީގެ ކުރީގެ ވެރިކަމުގައި ގިނަ ރައްރަށެއްގައި ބިން އަޅުގަނޑުމެންނަށް ހިއްކުނު. އެ ރަށްރަށުން އަދިވެސް މިހާތަނަށް އޮތީ ރައްޔިތުންނަށް އޭގެފައިދާ ފަސޭހަ ލިބޭގޮތް ނުވެފައި. އެހެންނަމަވެސް އަޅުގަނޑުމެން މިދަނީ އެރަށްރަށުގެ ލޭންޑްޔޫސް ޕްލޭން ހަދައި އަދި ގެންނަންޖެހޭ ބަދަލުތައް ގެނެސް ރައްޔިތުންނަށް ގޯތިދޫކުރުމަށް ފެށުމަށް. އެގޮތުން ބ. އޭދަފުއްޓާ، ތުޅާދޫއާ، ވެލިދޫއާ އަދިވެސް ހިންނަވަރާ އަދިވެސް އެބަހުރި މިހެން ހިއްކިފައިހުރި. އެރަށްރަށުން ރައްޔިތުންނަށް ބޭނުންވާ ގޯތި ލަހެއްނުވެ އަޅުގަނޑުމެން ދޫކުރާނަން،” ރައީސް ވިދާޅުވި އެވެ.\nމީގެ9އަހަރު ކުރން ތުޅާދޫ ބިންހިއްކި ނަމަވެސް އެރަށުން މިހާތަނަށް ގޯތި ދޫކޮށްފައެއް ނުވެއެވެ. އޭދަފުށީގެ ބިން ހިއްކީ 2014 ވަނައަހަރު އަހަރު އެވެ. އޭގެ ފަހުން ކޮންމެ އަހަރަކުވެސް ދައުލަތުގެ ބަޖެޓްގައި އޭދަފުށީގައި 100 ހައުސިންގް ޔުނިޓް އެޅުމަށް ފައިސާ ހިމެނި ތިން ބުރެއްގެ މަތިން ހައުސިން ޔުނިޓް އަޅާނެ ބަޔަކު ހޯދަން އިއުލާންވެސް ކުރިއެވެ. ނަމަވެސް މިހާތަނަށް އޭގެ އަމަލީ މަސައްކަތް ފެށިފައެއް ނުވެއެވެ.


Covid fiyavalhu thah harukashi kurey: Raees Maumoon\nކޮވިޑް ފިޔަވަޅުތައް ހަރުކަށި ކުރޭ: ރައީސް މައުމޫން\n21 އޯގަސްޓް 2021 - 12:26:38\nކޮވިޑް-19 އާ ގުޅިގެން ރާއްޖޭގައި އަޅާފައިވާ ފިޔަވަޅުތައް ހަރުކަށި ކުރަން ކުރީގެ ރައީސް މައުމޫން އަބްދުލްގައްޔޫމް ގޮވާލައްވައިފިއެވެ.\nރާއްޖޭގައި ކޮވިޑްގެ ހާލަތު ކޮންޓްރޯލްވެފައިވާ ކަމަށް ބަލައި ގިނަ ލުއިތަކެއް ވަނީ ދީފައެވެ. އެގޮތުން ކަރަންޓީނު ވުމަކާ ނުލާ ދަތުރުކުރެވުމާ، ވެކްސިން ފުރިހަމަކުރި ފަތުރުވެރިންނާ ނުކުރާ ފަތުރުވެރިންނަށް ވެސް ޝަރުތުތަކަކާއެކު ވަނީ ބޯޑަރު ހުޅުވާލައި މީހުން ދިރިއުޅޭ ރަށްރަށަށް ދަތުރުކުރެވޭ ގޮތަށް ހަދާފައެވެ. މީގެ އިތުރުން ސުކޫލުތަކުގެ ކިޔެވުން ވެސް ވަނީ ފަށާފައެވެ.\nއެޗްޕީއޭ ޓެގްކުރައްވައި ރައީސް މައުމޫން ކުރެއްވި ޓްވީޓުގައި ވަނީ ކޮވިޑްގެ ހާލަތު ގޯސްވެ، އަވައްޓެރި ސްރީ ލަންކާ ލޮކްޑައުންއަކަށް ގޮސްފައިވާކަން ފާހަގަކުރައްވާފައެވެ. ރައީސް މައުމޫން ވަނީ ހަމަ އެފަދައިން ރާއްޖޭގައި އަޅާފައިވާ ފިޔަވަޅުތައް ވެސް ހަރުކަށި ކުރަން ޖެހޭ ކަމަށް ވިދާޅުވެފައެވެ.\nރާއްޖޭގައި މިހާރު ކޭސްތަކުގެ އަދަދު އުޅެނީ އެވްރެޖުކޮށް ދުވާލަކު، 100 އެއްހާ ކޭސްއެވެ. ނަމަވެސް ކަރަންޓީނުވުމާ ނުލާ ރަށްތަކަށް ދިއުމުގެ ފުރުސަތު ހުޅުވާލި ފަހުން، މޮނިޓަރިންގައިވާ ރަށްތަކުގެ އަދަދު އަންނަނީ އިތުރުވަމުންނެވެ. އަދި ކޮންމެ ދުވަހަކު ވެސް އަތޮޅުތެރެއިން ޕޮޒިޓިވްވާ މީހުންގެ އަދަދު ވެސް އިތުރެވެ.


Quarantine nuvaa gothah dhen rahrashah dheveyni varah haassa kankamugai: HEOC | Jazeera\tކަރަންޓީނު ނުވާ ގޮތަށް ދެން ރަށްރަށަށް ދެވޭނީ ވަރަށް ހާއްސަ ކަންކަމުގައި: އެޗްއީއޯސީ - Jazeera\nކަރަންޓީނު ނުވާ ގޮތަށް ދެން ރަށްރަށަށް ދެވޭނީ ވަރަށް ހާއްސަ ކަންކަމުގައި: އެޗްއީއޯސީ\nމުޙައްމަދު އަފްޒަލް January 29, 2021 202 views0\nކަރަންޓީނު ވާން ނުޖެހޭ ގޮތަށް ދެން ރަށްރަށަށް ދެވޭނީ ވަރަށް ހާއްސަ ކަންކަމުގައި ކަމަށް ހެލްތު އެމަރޖެންސީ އޮޕަރޭޝަންސް ސެންޓަރ (އެޗްއީއޯސީ)އިން ބުނެފިއެވެ.\nއެޗްއީއޯސީއިން މިރޭ ބޭއްވެވި ޕްރެސްގައި މީޑިއާތަކަށް މައުލޫމާތު ދެއްވަމުން އެ ސެންޓަރުގެ ތަރުޖަމާނު ޑރ. ނަޒްލާ ރަފީގް ވިދާޅުވީ، ކަރަންޓީނު ވާން ނުޖެހޭ ގޮތަށް ރަށްރަށަށް ދެވޭނެ ގޮތް ހަދައިދެނީ އެންމެ ފައިދާހުރި ގޮތް ބެލުމަށް ފަހު ކަމަށެވެ. އެގޮތުން، ރަށްރަށަށް ނުދެވޭނެ ގޮތް ހަދައިފިނަމަ ވަރަށް މުހިންމު ޕްރޮޖެކްޓްތައް ހުއްޓުމަކަށް އަންނާނެކަން ޑރ.ނަޒްލާ ފާހަގަކުރެއްވިއެވެ.\nބައެއް އަސާސީ ހިދުމަތްތައްވެސް މެދުކެނޑިގެން ދާނެކަމަށާއި، ބައެއް އަމިއްލަ ފަރާތްތަކުން ބޮޑެތި ލޯންތައް ނެގުމަށްފަހު ކުރިއަށް ގެންދާ ޕްރޮޖެކްޓްތައް ހުއްޓި މާލީ އެތައް ގެއްލުމެއްވެސް ލިބިގެންދާނެކަމަށް ޑރ.ނަޒްލާ ވިދާޅުވިއެވެ. އެހެންނަމަވެސް، ރަށްރަށަށް ކަރަންޓީނު ނުވާ ގޮތަށް ދިޔުމުގެ ހުއްދަ ދޫކުރެވެނީ އަމަލުކުރަންޖެހޭ ވަކި އުސޫލުތަކަކާއި އެއްކޮށްކަން ޑރ. ނަޒްލާ ފާހަގަކުރެއްވިއެވެ.\n"ހުއްދަ ދޭ ކޮންމެ\nފަރާތެއް މޮނިޓަރ ކުރުމަކީ އެޗްޕީއޭއަށް ކުރެވޭނެ ކަމެއް ނޫން" ޑރ. ނަޒްލާ ވިދާޅުވިއެވެ.\nކަރަންޓީނު ވާން ނުޖެހޭ ގޮތަށް ރަށްރަށަށް ދާ ފަރާތްތަކުން އަމަލުކުރަންޖެހޭ އުސޫލުތަކާއި އެއްގޮތަށް އަމަލުކުރޭތޯ ޔަގީންކުރުމަކީ އެ ރަށެށްގެ ކައުންސިލާއި ކަނޑައަޅާފައިވާ ޓާސްކްފޯރސް އިން ކުރަންޖެހޭ ކަމެއްކަން ނަޒްލާ ފާހަގަކުރެއްވިއެވެ.\nކުރިން މިގޮތަށް ހުއްދަ ދީގެން ދަތުރު ކުރުމުގެ ފުރުސަތު އޮތް ނަމަވެސް ދެން އެކަން ކުރުމުގައި ހަރުކަށި ވާނެކަމަށް ޑރ.ނަޒްލާ ވަނީ މިރޭ އިއުލާންކުރައްވާފައެވެ. އެގޮތުން، ކަރަންޓީނު ނުވެ ދާ\nފަރާތްތަކަށްވެސް އިތުރަށް ބެލުމަށްފަހު މެނުވީ ހުއްދަ ނުދޭނެކަމަށް ޑރ. ނަޒްލާ ވިދާޅުވިއެވެ. އެހެންނަމަވެސް، ބަލާނެ ވަކި ކަންތައްތައް ޑރ. ނަޒްލާ ފާހަގައެއް ނުކުރައްވައެވެ.\nރާއްޖޭގައި ކޮންމެ ދުވަހަކުވެސް ޕޮޒިޓިވްވާ މީހުންގެ އަދަދު މިހާރު 100 އިން މަތީގައި ހުންނަތާ މިއީ ފަސްވަނަ ދުވަހެވެ. މިކަމާއި ގުޅިގެން އިތުރު ފިޔަވަޅުތައް އެޅުމަށް އެޗްޕީއޭއިން ވެސް ވަނީ ނިންމާފައެވެ. އެގޮތުން، މާލެ ސަރަހައްދުގައި ރޭގަނޑު 12 އިން ފެށިގެން ފަތިހު4އަކަށް ވަނީ ކަރފިއު އިއުލާންކޮށްފައެވެ.


Kureege State Minister Mohammed didi Siyaasee party eh ufadhan hushahalhuvvaifi | Mihaaru\nމުހައްމަދު ދީދީ (ކ) ރައީސް ޔަމީންގެ ރަނިން މޭޓް ޝަހީމްއާ އެކު މިދިޔަ ރިޔާސީ އިންތިޚާބުގެ ކެމްޕޭނުގައި.\nކުރީގެ ސްޓޭޓް މިނިސްޓަރު މުހައްމަދު ދީދީ ސިޔާސީ ޕާޓީއެއް އުފައްދަން ހުށަހަޅުއްވައިފި\n03 ޖެނުއަރީ 2019 - 16:52 25 comments\nއިލެކްޝަންސް ކޮމިޝަނުން މިއަދު ބުނިގޮތުގައި އޭނާ ހުއްދަ އަށް އެދިވަޑައިގަތީ ނެޝަނަލް ރިފޯމްގެ ނަމުގައި ޕާޓީއެއް އުފެއްދަވާށެވެ. ލިޔެކިޔުންތައް ސައްހަ ނަމަ ޕާޓީ އުފެއްދުމުގެ ހުއްދައާ އެކު 3،000 މެމްބަރުން ހަމަކުރަން އިލެކްޝަންސުން ފުރުސަތު ދޭނެ އެވެ.\nއަދާލަތު ޕާޓީގައި ވެސް ކުރިން އުޅުއްވި މުހައްމަދު ދީދީ ޕާޓީއެއް އުފައްދަވާއިރު، އޭނާއާ ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދާ ގާތް ގުޅުމެއް އޮވެ އެވެ. އެންމެ ފަހުން ބޭއްވި ރިޔާސީ އިންތިޚާބުގައި ކުރީގެ ރައީސް އަބްދުﷲ ޔާމީންގެ ރަނިން މޭޓެއްގެ ގޮތުގައި ޝަހީމް ކުރެއްވި ކެމްޕޭންގައި ވެސް އެންމެ އިސް ދައުރެއް އަދާކުރެއްވި އެއް ބޭފުޅަކީ މުހައްމަދު ދީދީ އެވެ. ޝަހީމާ އެކު ގިނަ ރަށްތަކަކަށް ދަތުރު ކުރައްވައި، ޔާމީނާއި ޝަހީމަށް ތާއީދު ހޯއްދެވުމުގެ މަސައްކަތް ކުރެއްވި އެވެ.\nމި ޕާޓީގެ އިތުރުން ކަރިސްމާ ޕާޓީގެ ނަމުގައި ވެސް ޕާޓީއެއް އުފައްދަން ވަނީ ހުށަހަޅައިފަ އެވެ. އެ ޕާޓީ އުފައްދަން ހުށަހެޅީ މ. ކެލަމް، މުހައްމަދު އިސްމާއިލް ކަމަށް އިލެކްޝަންސް ކޮމިޝަނުން ބުންޏެވެ.\nއަލަށް ދެ ޕާޓީއެއް އުފެއްދުމުގެ ހުއްދަ އަށް އެދުނުއިރު، އިތުރު ހަތަރު ޕާޓީއެއް އުފެއްދުމުގެ ހުއްދަ އިލެކްޝަންސް ކޮމިޝަނުން ކުރިން އޮތީ ދީފަ އެވެ. އޭގެ ތެރޭގައި ކުރީގެ ރައީސް އަބްދުﷲ ޔާމީން އިސްކޮށް ހުންނަވައިގެން އުފައްދަވާ ޕީޕަލްސް ނޭޝަނަލް ކޮންގްރެސް ވެސް ޕާޓީ ވެސް ހިމެނެ އެވެ.\nމޯލްޑިވްސް ތާޑްވޭ ޑިމޮކްރެޓިކް ޕާޓީގެ ނަމުގައި ޕާޓީއެއް ވަނީ ރަޖިސްޓްރީކޮށްދީފަ އެވެ. އެ ޕާޓީގައި އިސްކޮށް ހުންނެވީ، ކުރީގެ ނައިބު ރައީސް އަހްމަދު އަދީބެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން ސިޔާސީ ޕާޓީތަކުގެ ގަވާއިދު ސިޔާސީ ޕާޓީގެ ގާނޫނު


ހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމަށް ކުރިމަތިލުމަށް ހުޅުވާލި ފުރުޞަތުގެ މުއްދަތު އިތުރުކުރައްވައިފި - The President's Office\nހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމަށް ކުރިމަތިލުމަށް ހުޅުވާލި ފުރުޞަތުގެ މުއްދަތު އިތުރުކުރައްވައިފި\n6 އޭޕްރިލް 2021، ރިފަރެންސް: 2021-095\nހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމަށް ކުރިމަތިލުމަށް އެދި ހުށަހެޅުމުގެ މުއްދަތު ރައީސުލްޖުމްހޫރިއްޔާގެ އޮފީހުން އިތުރުކުރައްވައިފިއެވެ. އެ ކޮމިޝަނުގެ ހުސްވެފައިވާ މެންބަރުކަމަށް ކުރިމަތިލުމަށް ހުޅުވާލި ފުރުޞަތުގެ މުއްދަތު އިތުރުކުރައްވާފައި ވަނީ 15 އެޕްރީލް 2021 ވާ ބުރާސްފަތި ދުވަހުގެ 12:30 ގެ ނިޔަލަށެވެ.\nމި މުއްދަތު އިތުރުކުރައްވާފައި ވަނީ ރައީސުލްޖުމްހޫރިއްޔާގެ އޮފީހުން އެޕްރީލް 11 އަދި 12 ވަނަ ދުވަހަކީ ބަންދު ދެ ދުވަސްކަމުގައި ހަމަޖެއްސެވުމާއި ގުޅިގެންނެވެ.\nހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމަށް އެދި ހުށަހަޅާ ފޯމު ބަލައިގަތުމަށް ހަމަޖެހިފައިވަނީ، އެޕްރީލް 14 އަދި 15 ވަނަ ދުވަހު ހެނދުނު 09:30 އިން މެންދުރުފަހު 12:30 އަށް، ރައީސުލްޖުމްހޫރިއްޔާގެ އޮފީހުންނެވެ. އެ ކޮމިޝަނުގެ މެންބަރުކަމަށް ކުރިމަތިލުމަށް އެދޭ ފޯމު ރައީސުލްޖުމްހޫރިއްޔާގެ އޮފީހުގެ ރިސެޕްޝަނުންނާއި، ރައީސުލްޖުމްހޫރިއްޔާގެ އޮފީހުގެ ވެބްސައިޓް presidency.gov.mv އިން ޑައުންލޯޑް ކުރެވެން ހުންނާނެއެވެ.


Dhunfathuge isthiumaalu kuraa meehun corona jehumuge furusathu bodee keehve?\nދުންފަތުގެ އިސްތިއުމާލު ކުރާ މީހުންނަށް ކޮރޯނާ ޖެހުމުގެ ފުރުސަތު ބޮޑީ ކީއްވެ؟\nދުންފަތުގެ އިސްތިއުމާލު ކުރުމަކީ ދުނިޔޭގައި މީހުން މަރުވުމުގެ އެންމެ ބޮޑު އެއް ސަބަބެވެ. މިގޮތުން 8 މިލިއަން މީހުން އަހަރެއްގެ މައްޗަށް މަރުވާކަމަށް ޑަބްލިއުއެޗްއޯއިން ބުނެއެވެ.\nމިހާރު ބެލޭވޭގޮތުން ދުންފަތުގެ އިސްތިއުމާލު ކުރާމިހާއަށް ކޮވިޑް-19 ޖެހިއްޖެނަމަ ދިމާވާ އުދަނގޫތައް މާބޮޑެވެ.\nޔޫކޭގެ ހެލްތު ސެކްރެޓަރީ މެޓް ހެންކޮކް ބުނާގޮތުން ކުރިން ހެދިފައިވާ ކޮރޯނާ ވައިރަސްތަކުގެ ރީސާޗުތަކުން ދައްކާ ގޮތުގައި މީގެ ކުރިން ފެތުރުނު ކޮރޯނާގެ ވައިރަސްތައް ވެސް ދުންފަތުގެ އިސްތިއުމާލު ކުރާ މީހުންނަށް ޖެހުމުން ބަލި މާ ބޮޑުވާ ކަމަށެވެ.\nދުންފަތުގެ އިސްތިއުމަލު ކުރުމަކީ ނޭވާލާ ނިޒާމުގެ ބަލިތަކާއި ފުއްޕާމޭގެ އިތުރުން ހަށިގަނޑުގެ އެހެން ގުނަވަންތައްވެސް ހަލާކުކޮށްލާކަމެވެ. އެހެންކަމުން މި މީހުންނަކީ ބެކްޓީރިއަލް ނިއުމޯނިޔާ ޓިއުބަކްލޯސިސް ޖެހުމުގެ ފުުރުސަތުވެސް ބޮޑެވެ. އަދި ދުންފަތުގެ އިސްތުމާލު ކުރާ މީހަކަށް އިންފުލުއެންޒާ ޖެހުމުގެ ފުރުސަތު ދުންފަތުގެ އިސްތިއުމާލު ނުކުރާ މީހަކަށް ވުރެ ދެ ގުނަ ބޮޑެވެ.\nދެން ދުންފަތުގެ އިސްތިއުމާލު ކުރާ މީހުން ދެން ވައިރަހަށް ހުށައެޅޭ ގޮތަކީ ރަނގަޅަށް އަތް ސާފުނުކޮށް ސިގިރޭޓް ނުވަތަ ދުންފަތުގެ އިސްތިއުމާލު ކުރާ އެހެނިގެން ތަކެތި މިސާލަކަށް ގުޑުގުޑާ، ވޭޕް ފަދަ ތަކެތި އަނގައަށް ލާއިރު އަތުގައި ކޮވިޑް ޖަރާސީމް ހުރެއްޖެ ހާލަތެއްގައި ވައިރަސް ޖެހުމުގެ ފުރުސަތު ބޮޑުވެއެވެ.\nދުންފަތުގެ އިސްތިއުމާލު ކުރުމާ، ކޮވިޑް-19 ޖެހުމާއި ގުޅޭގޮތުން މިހާތަނަށް ހެދުނު އެންމެ ބޮޑު ސާރވޭން ދައްކާ ގޮތުގައި ސިިގިރޭޓް ބޯ މީހެއްނަމަ ބޮޑެތި އަލާމާތްތައް ފެނުން 1.4 ގުނަ އިތުރު ކަމާށާއި އައިސީޔޫގައި އެޑްމިޓް ކުރަން ޖެހުމުގެ ފުރުސަތު 2.4 ގުނަ އިތުރު ކަމަށެވެ. އަދި ވެންޓިލޭޓަރަށް ލާންޖެހުން އަދި މަރުވާ ނިސްބަތް ސިގިރޭޓް ނުބޯ މީހުންނާއި އަޅާބަލާއިރު 2.4 ގުނަ އިތުރެވެ.\nމީގެ އިތުރުން ދުންފަތުގެ އިސްތިއުމާލު ކުރުމުން ނޭވާލާ ނިޒާމުގެ ބަލިތަކާއި، ހިތުގެ ބަލި އަދި ކެންސަރަަށް މަގުފަހިކޮށްދޭން ކަމަކަށް ވުމުން މިއީވެސް ކޮރޯނާ ވައިރަސް ޖެހިއްޖެނަމަ ހާލު ބޮޑުވާން ދިމާވާ ސަބަބުތަކެވެ.\nމި ހުރިހާ ސަބަބުތަކަށްޓަކައި ޑަބްލިއުއެޗްއޯއިން ވަނީ ދުންފަތުގެ އިސްތުމާލު ކުރުން ހުއްޓާލުމަށް އިލްތިމާސް ކޮށްފަ އެވެ.


Covid-19: 100 dhuvas, test kureveynee 34,677 meehun\nމަގުމަތީގައި ރެންޑަމް ސާމްޕަލް ނެގުމުގައި ހަރަކާތްތެރިވާ ބައެެއް -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑްގެ ބަލި މީހަކު ރާއްޖެއިން ފެނުނުތާ 100 ދުވަސްވެފައިވާއިރު މިހާތަނަށް ޓެސްޓް ކުރެވިފައިވަނީ 34،677 މީހުން ކަމަށް އެޗްޕީއޭގެ ތަފާސް ހިސާބުތަކުން ދައްކައިިފި އެވެ.\nކޮވިޑް-19 އަށް ރާއްޖެއިން މިހާތަނަށް ޕޮޒިޓިވްވެފައިވަނީ 2035 މީހުންނެވެ. ކުރެވުނު ޓެސްޓްތަކުން 32،642 މީހުން ވަނީ ނެގެޓިވްވެފައެވެ. އެހެން ކަމުން ދުވާލެއްގެ މައްޗަށް ކުރެވިފައިވަނީ 346 މީހެއްގެ ޓެސްޓެވެ.\nކޮވިޑްގެ ބަލި މީހުން ފުރަތަމަ ފެންނަން ފެށި ދުވަސްކޮޅު ޓެސްޓް ކުރަމުންދިޔައީ ހަމައެކަނި އަލާމާތްތައް ހުންނަ މީހުންނެވެ. އެހެން ކަމުން ރާއްޖޭގައި ކޮވިޑްގެ ބަލިމަޑުކަން އޮތް ގޮތުގެ ހަގީގީ އަދަދުތައް ނޭންގޭ ކަމަށް ސިއްހީ މާހިރުން ގެންދެވީ ވިދާޅުވަމުންނެވެ. އަދި ރާއްޖޭގައި ޓެސްޓް ކުރެވޭ މިންވަރާމެދުވެސް ސިއްހީ މާހިރުން ކަންބޮޑުވުން ފާޅުކުރިއެވެ.\nފަހުން މަގުމަތިންވެސް ގިނަ ބައެއްގެ ސާމްޕަލް ނަގާ ޓެސްޓް ކުރަން ފެށިއެވެ. އަދި ބަލީގެ ނުރައްކާ ބޮޑު އުމުރުފުރާތަކަށް ހާއްސަކޮށްގެންވެސް ޓެސްޓް ކުރުމުގެ މަސައްކަތް ވަނީ ކޮށްފައެވެ.\nރާއްޖޭގައި ކޮވިޑްގެ ތަފާސް ހިސާބުތައް\nބަންގްލަދޭޝްގެ 1074 މީހުން\nދިވެހިރާއްޖޭގެ 710 މީހުން\nއިންޑިއާގެ 192 މީހުން\nނޭޕަލްގެ 28 މީހުން\nސްރީލަންކާގެ 11 މީހުން\nއިޓަލީގެ 11 މީހުން\nޕާކިސްތާނުގެ ތިން މީހުން\nއެހެނިހެން ހަ މީހުން\nލޮކްޑައުންގެ ހާލަތަށް މިއަދު ލުއި ދީފައިވާއިރު މިހާރު ބަލީގެ ހާލަތު އޮތްގޮތް ބެލުމަށްވެސް ޓެސްޓް ކުރުމުގެ މަސައްކަތްތަކެއް ވަނީ ފަށާފައެވެ. އެގޮތުން ފަސް ގުރޫޕަކަށް ބަހާލައިގެން ސާމްޕަލް ނަގާ އިރު ފްރަންޓްލައިން ވޯކަރުންނާއި ސެންޓަރުތަކުގައި މަަސައްކަތް ކުރާ މީހުނާއި އުމުރުން 65 އަހަރުން މަތީގެ މީހުނާއި ތޮއްޖެހިފައިވާ ތަންތަނުގައި އުޅެމުންދާ މީހުންގެ ސާމްޕަލް ނަގާނެ އެވެ. އަދި އުމުރުން 20 އަހަރާއި 30 އަހަރާ ދެމެދުގެ މީހުންގެ ސާމްޕަލް ވެސް ނަގާނެ އެވެ.\nރާއްޖޭގައި ބަލި ޖެހުނު މީހުންގެ އަދަދު -- އަވަސް ގްރެފިކްސް: އަބޯ\nރާއްޖެއަށް އެކި ގައުމުތަކުންނާއި ދުނިޔޭގެ ސިއްހަތު ޖަމިއްޔާއިންވެސް ވަނީ އެތައް ހާސް ޓެސްޓް ކިޓް ހަދިޔާކޮށްފައެވެ.\nރާއްޖޭގައި ކޮވިޑަށް ޓެސްޓް ކުރަނީ އައިޖީއެމް ހޮސްޕިޓަލުންނާއި، އޭޑީކޭގެ އިތުުރުން ޕޮލިސް ލެބްގައެވެ. އައިޖީއެމްއެޗްގައި ހުރި ކޮވިޑަށް ޓެސްޓްކުރާ އެއް މެޝިން ހަލާކުވުމާއި ގުޅިގެން އެ ހޮސްޕިޓަލްގައި މިހާރު ދުވާލަކު ކުރެވެނީ 400- 500 ދެމެދުގެ އަދަދެކެވެ. އޭޑީކޭގައި 500 ޓެސްޓް ކުރެވެއެވެ. ޕޮލިސް ލެބްގައި ކުރެވެނީ 145 ޓެސްޓެވެ.\nއޭޑިކޭ ހޮސްޕިޓަލް މޯލްޑިވްސް ޕޮލިސް ސާވިސް އައިޖީއެމްއެޗް + އެޗްޕީއޭ މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން ކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ\nރާއްޖޭން ކޮވިޑްގެ ދެ ލައްކަ ޓެސްޓް ހަދައިފި\nމަރުވި ފަހުން އައިސޮލޭޝަނަށް ގެންދަން ގުޅުމުން މައާފަށް އެދިއްޖެ\nޕޮޒިޓިވްވީ ސިއްހީ އެހީތެރިންގެ އަދަދު 64 އަށް\nސަލާމަތްވި މީހުންގެ މައްސަލަ އިސްތިއުނާފަށް\nމަރުގެ ދުވަހެއް، ކޮވިޑްގައި ހަތަރު މީހަކު މަރުވެއްޖެ


Naifaru cluster: 141 meehaku positive\nނައިފަރު ކްލަސްޓާ: 141 މީހަކު ޕޮޒިޓިވް\nޅ. ނައިފަރުން މިހާތަނަށް 141 މީހަކު ކޮވިޑް-19 އަށް ޕޮޒިޓިވްވެފައިވާ ކަމަަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nނައިފަރުން ފުރަތަމަ ކޮވިޑް ކޭހެއް ފެނިފައިވަނީ މި މަހުގެ 21 ވަނަ ދުވަހުއެވެ. އެ ދުވަހު ދެ މީހަކު ޕޮޒިޓިވްވިއެވެ. އޭގެ ފަހުން 23 ވަނަ ދުވަހު މީހަކު އަދި 25 ވަނަ ދުވަހު 10 މީހަކު ޕޮޒިޓިވް ވިއެވެ. 26 ވަނަ ދުވަހު 20 މީހަކު ޕޮޒިޓިވްވެފައިވާއިރު 27 ވަނަ ދުވަހު 22 މީހަކު ޕޮޒިޓިވްވެފައިވެއެވެ.\nއެ ރަށުން އެންމެ ފުރަތަމަ ޕޮޒިޓިވްވީ ރ. އުނގޫފާރު ހޮސްޕިޓަލަށް ހިދުމަތް ހޯދަން ދިޔަ މީހެކެވެ.\nއެޗްއީއޯސީ އިން މިރޭ ބުނީ މިހާތަނަށް އެ ރަށުން 141 މީހަކު ކޮވިޑަށް ޕޮޒިޓިވްވެފައިވާ ކަމަށެވެ. އޭގެ ތެރޭގައި 125 ދިވެހިންނާއި 16 ބިދޭސީން ހިމެނެއެވެ. 1،412 މީހެއްގެ ސާމްޕަލް ނަގާފައިވާ ކަމަށެވެ. އޭގެ ތެރޭގައި ނަތީޖާ ނުލިބޭ 112 ސާމްޕަލެއްވެއެވެ. އެހެން ކަމުން ނައިފަރުން ޕޮޒިޓިވްވާ މީހުންގެ އަދަދު އިތުރުވުމަކީ އެކަށީގެންވާ ކަމެކެވެ.\nކޮވިޑް-19 އިން ރައްކާތެރިވުމަށް ޅ. ނައިފަރުގައި ހަރުކަށި ފިޔަވަޅުތަކެއް އެޅުމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ވަނީ އަންގާފައެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ނެރުއްވި އެންގުމުގައި ބުނެފައިވަނީ ޒަރޫރީ ބޭނުންތަކާއި ސިއްހީ ފަރުވާ ހޯދުމަށް ދާ ދިޔުން ފިޔަވައި އެހެނިހެން ބޭނުންތަކަށް މަގުމައްޗާއި އާންމު ތަންތަނަށް ނުކުމެ އުޅުން ހުއްޓައިލަން އަންގާ ކަމަށެވެ. އަދި އެއްފަހަރާ ތިން މީހުންނަށްވުރެ ގިނަމީހުން މަގުމައްޗާއި އާންމު ތަންތާނގައި އެއްވެ އުޅުން ހުއްޓައިލުމާއި އެއް ގެއިން އަނެއް ގެއަށް ޒިޔާރަތް ކުރުން ހުއްޓައިލުމަށްވެސް ވަނީ އަންގާފައެވެ.


Boycott Campaign Vaguthun Huhtaalumah France In Govaalaifi - Vaguthu\nބޮއިކޮޓް ކެމްޕޭން ވަގުތުން ހުއްޓާލުމަށް ފްރާންސްއިން ގޮވާލައިފި\nފްރާންސްގެ އުފެއްދުންތައް ބޮއިކޮޓް ކުރުމަށް ތުރުކީން ފެށި ކެމްޕޭން ވަގުތުން ހުއްޓާލުމަށް އެގައުމުން ގޮވާލައިފިއެވެ.\nފްރާންސްގެ އުފެއްދުންތައް ބޮއިކޮޓް ކުރުމަށް ތުރުކީގެ ރައީސް ރަޖިބު ޠައްޔިބު އުރުދުޣާން ގޮވާލާފައިވަނީ ފްރާންސްގެ ރައީސް އެމަނުއެލް މެކްރޯން މުސްލިމުންނާއި ދެކޮޅު ވާހަކަތައް ދައްކަވަމުން ގެންދަވާތީއެވެ. އެގޮތުން އޭނާ ވަނީ އިސްލާމް ދީނަކީ ޓެރަރިޒަމްގެ އަސްލު ކަމަށް ވިދާޅުވެފައެވެ.\nއެއާއި އެކު ގިނަ މުސްލިމުން ވަނީ އެކަމާއި ހިތް ހަމަ ނުޖެހޭކަން ފާޅުކޮށްފައެވެ. މިކަމާއި ގުޅިގެން އުރުދުޣާން ވަނީ ތުރުކީގެ ރައްޔިތުން ފްރާންސްގެ އުފެއްދުންތައް ގަތުން މަނާ ކޮށް، އެގައުމުން އުފައްދާ ތަކެތި ތުރުކީއަށް ބޮއިކޮޓް ކުރާނެ ކަމަށް ވިދާޅުވެފައެވެ.\nމިކަމާއި ގުޅިގެން ފްރާންސްގެ ސަރުކާރުން ބުނީ، އެގައުމާއި ދެކޮޅަށް ތުރުކީން އެކުލަވާލާފައިވާ ޕްރޮޕެގެންޑާއަކީ މުޅި ދުނިޔެއަށް އަމާޒުކޮށްގެން ކުރަމުންދާ ކަމަށް ކަމަށާއި ވަގުތުން ބޮއިކޮޓް ކެމްޕޭނު ހުއްޓާލަން ޖެހޭ ކަމަށެވެ. އެކަމަކީ އެއީ ކުޑަ ގްރޫޕަކުން ފެށި ކަމެއް ކަމަށް ފްރާންސްއިން ވަނީ ސިފަ ކޮށްފައެވެ.\nފްރާންސްގެ ފޮރިން މިނިސްޓްރީން ވަނީ އަވަށްޓެރި ގައުމުތަކަށް އެގައުމުގެ ރައްޔިތުންގެ ސަލާމަތް ކަށަވަރު ކޮށްދިނުމަށް އެދިފައެވެ.\nފްރާންސްގެ އުފެއްދުންތައް ބޮއިކޮޓް ކުރުމަށް އުރުދުޣާން ގޮވާލާފައިވާއިރު، ފްރާންސްގެ ރައީސްއާއި ތުރުކީގެ ރައީސް އާއި ދެމެދު ބަހުގެ ހަމަލާތައް ވަނީ ބަދަލު ކޮށްފައެވެ.\nއޮކްޓޯބަރ 27, 2020 15:47\nއެތިބީ ދުނިޔޭގަލީޑަރުންނަކީ އެވެސް މުުސްލިމްޤައުމެއް މިވެސް މުސްލިމް ގައުމެއް އަނގައިން އެއްޗެއްބުނެލަންނުކެރިގެން އެތިބީ އިންޑިޔާރުޅިއަތުވެދާނެތީ\nއޮކްޓޯބަރ 28, 2020 01:36\nއިންޑިޔާއެއް ކިޔާނެ ކަމެއްނެތް މިތާތިބީ ހުސްގެރިން ހަމަ އެކައްޗެއްތި\nއޮކްޓޯބަރ 28, 2020 11:02\nއެހެން މީހުން ފުރީޑަމްގެ ބޭނުންކުރީމާ ހާދަވަރުތަކެއް މިވީ ޕުރާންސަށް؟؟ ނިބައިމީހުން ކޮންމެ ހަޑިއެއް ހޭވިޔަސް އެއީ ފުރީޑަމް\nއޮކްޓޯބަރ 27, 2020 17:01\nކިހިނެއްވީ؟ މި ބޮއިކޮޓް ކެމްޕޭން މި ހިންގަނީ ހަމަ ކަލޭމެން ރަސޫލާއަށް ކާޓޫނު ކުރެހުން އޯކޭ ކަމަށް ނިންމި "ޚިޔާލުފާޅުކުރުމުގެ މިނިވަންކަމުގެ" ދަށުން. ދެން ހަޖަމުކޮށްލާ މެކްރޯން. ކަލޭ ބޭނުން ހުރިހާ ގޮތަކަށް ހުރިހާ ކަމެއް ނުވާނެކަން ދައްކާލާނަން. ސައިޒުގަ ހުރޭ.\nއޮކްޓޯބަރ 27, 2020 18:35\nބޮއިކޮޓް ކުރާނަން ހަމަ\nކޮބާތަ ތެޔޮވަޅުތައް އޮތް ޖުއްބާލީ އަރަބި މުސްލިމު ލީޑަރުން


SunOnline: ''Malang 2'' ah Shraddha\nއައިމިނަތު ލުބާ 23 May 2020, 10:05\nމިއަހަރު ރިލީޒްކުރި ކާމިޔާބު ފިލްމު "މަލަންގް"ގެ ސީކުއަލެއް ހަދާނެ ކަމަށް ފިލްމުގެ ޑައިރެކްޓަރު މޯހިތު ސުރީ އިއުލާންކޮށްފައިވާއިރު އެ ފިލްމުގެ ބަތަލާގެ ރޯލުން ފެނިގެންދާނީ ޝްރައްދާ ކަޕޫރު ކަމަށް ޚަބަރުތައް ބުނެފިއެވެ.\nމަލަންގް ގެ ފަހު މަންޒަރުގައި އަނިލް ކަޕޫރަށް ފޯނެއް އަންނަ މަންޒަރު ފެނިގެންދިޔައިރު އެ ފޯނުން ވާހަކަ ދެއްކީ އަންހެން ކުއްޖެކެވެ. އަދި ވާހަކަ ދެއްކި އަންހެން ކުއްޖާއަކީ ޝްރައްދާ ކަޕޫރުކަން ވަނީ ޔަގީންވެސް ވެފައެވެ. މި ސީނާއެކު ފިލްމުގެ ސީކުއަލުން ޝްރައްދާ ފެނުމުގެ ފުރުސަތު ބޮޑުކަމަށް ބެލެވެއެވެ.\nބައެއް ޚަބަރުތައް ބުނާގޮތުގައި މަލަންގް އެންމެ ފުރަތަމަ ހުށައެޅީ ޝްރައްދާއަށެވެ. ނަމަވެސް އޭނާގެ ބިޒީ ޝެޑިއުލްގެ ސަބަބުން އެ ފިލްމަށް ނޫނެކޭ ބުނުމުން ދިޝާ ޕާޓްނީ އާއި އަދިތްޔާ ރޯއި ކަޕޫރު ހަމަޖެއްސީއެވެ. މި ފިލްމަކީ އެދެތަރިން އެކުގައި ސްކްރީނުން ފެނިގެންދިޔަ ފުރަތަމަ ފިލްމުވެސްމެއެވެ. އަދި އެ ދެތަރިންގެ ކެމިސްޓްރީވެސް ގިނަ ބަޔަކަށް ވަނީ ކަމުގޮއްސައެވެ. "މަލަންގް 2" އިން އަދިތިޔާ ފެންނާނެކަން ކަށަވަރުވި ނަމަވެސް އެ ފިލްމުގައި ދިޝާ ފެނިގެންދާ ކަމެއް އަދި ކަށަވަރެއް ނޫނެވެ.\nމޯހިތު ސުރީ އާއެކު ޝްރައްދާ ވަނީ މީގެ ކުރިން ތިން ފިލްމެއް ކުޅެފައެވެ. އެއީ "އާޝިގީ 2"، "އޭކް ވިލަން" ގެ އިތުރުން "ހާފް ގާލްފްރެންޑް" އެވެ. މަލަންގް2އިން ޝްރައްދާ އާއި އަދިތްޔާ އެކުގައި ފެނިއްޖެނަމަ މި ފިލްމު ވެގެންދާނީ އެދެތަރިން އެކުގައި ފެނިގެންދާ ތިން ވަނަ ފިލްމަށެވެ. އަދިތްޔާ އާއި ޝްރައްދާ މީގެ ކުރިން ވަނީ ލޯބީގެ ގޮތުން ވެސް ގުޅިފައެވެ.\nސައިފް އާއި ޕްރަބާސްގެ 'އަދިޕުރުޝް' އަޅުވާނީ 2022ގައި


Tanushree Dutta alun Bollywood ah | Mihaaru\nތަނުޝްރީ ދައްތާ އަލުން ބޮލީވުޑަށް\n07 ސެޕްޓެމްބަރ 2019 - 08:48\nމާ ރަނގަޅު ފުރުސަތުތަކެއް ނުލިބި މީގެ ނުވަ އަހަރު ކުރިން ބޮލީވުޑުން ގެއްލުނު ބަތަލާ އަދި 2004 ގެ މިސް އިންޑިއާ ބުނިގޮތުގައި އޭނާ ފިލްމީ ދާއިރާ އަށް އަންނަނީ ކުރީގެ ތަޖުރިބާއިން ހޯދި ފިލާވަޅުތަކާ އެކީގަ އެވެ. އެހެންވެ ދެން ފިލްމުތަކަށް އެއްބަސްވާނީ ވަރަށް ބަލައިފައި ކަމަށް ބުންޏެވެ.\n"އަހަރެން އަލުން ބޮލީވުޑަށް މި އަންނަނީ އުފާވެރި ތަޖުރިބާތަކެއް ކުރުމުގެ އުންމީދުގައި. އެހެންވެ ދެން ވަަރަށް ބަލާފައި އަހަންނާ ގުޅޭ ކަހަލަ ފިލްމުތަކަށް އިސްކަންދޭނީ،" ތަނުޝްރީ ބުންޏެވެ.\nއޭނާ ބުނިގޮތުގައި އަލުން ބޮލީވުޑަށް އަންނަ އިރު، ބޭނުން ވަނީ އޭ-ލިސްޓް ފަންނާނުންނާ އެކު މަސައްކަތްކުރާށެވެ. އަދި ވަރަށް އަވަހަށް އޭނާ ކުޅޭ ފިލްމެއް އިއުލާންކުރާނެ ކަމަށް ބުންޏެވެ.\n"އަހަރެންގެ ހުނަރު ވެސް ނެރެވޭ ކަހަލަ ބަޔަކާއެކީގައި ދެން މަސައްކަތް ކުރާނީ،" ތަނުޝްރީ، 35، ބުންޏެވެ.\nއޭނާ ބޮލީވުޑަށް ނުކުތީ ފިލްމު "އާޝިގް ބަނާޔާ އާޕްނޭ" އިން އިމްރާން ހާޝިމީއާ އެކު 2005 ގަ އެވެ. އޭގެ ފަހުން ތަނުޝްރީ ކުޅުނު ފިލްމުތަކުގެ ތެރޭގައި "ޗޮކްލެޓް: ޑީޕް ޑާކް ސީކްރެޓް"، "ދޯލް" އަދި "ގުޑް ބޯއި، ބޭޑް ބޯއި" ހިމެނެ އެވެ.\nތަނުޝްރީ އަލުން ބޮލީވުޑަށް އަންނަ އިރު އޭނާގެ ކޮއްކޮ އިޝިތާ ދައްތާ، 29، އަކީ ވެސް ބަތަލާއެކެވެ.\nކަލާޒް ޗެނެލުން މިހާރު ދައްކާ ސިލްސިލާ "ބޭޕަނާ ޕިޔާރު" ގައި އަޕަރްނާ ޑިކްސިޓް/ބާނީގެ ކެރެކްޓާ އިން ފެންނަ އިޝިތާ އަދި ޓީވީ އެކްޓަރު ވަތުސަލް ސޭތުގެ އަންހެނުން ކުޅެފައިވާ ފިލްމުތަކުގެ ތެރޭގައި "ފިރަންގީ"، "ދުރިޝަމް"، "ސެޓާސް" އަދި "ބްލޭންކް" ހިމެނެ އެވެ.


Raees Ge Thaureef Medal Libunu Kulhuntherinnah - Vaguthu\n9 މަސް ކުރިން ( ޖެނުއަރީ 8, 2020 )\nމިދިޔަ ޑިސެމްބަރު މަހު ނޭޕާލުގައި އޮތް ސައުތު އޭޝިއަން ގޭމްސް 2019ގައި ރާއްޖެ ތަމްސީލު ކުރި ކުޅުންތެރިންނާއި އަދި އޮފިޝަލުންނާއި ރައީސުލްޖުމްހޫރިއްޔާ ބައްދަލުކުރައްވައި، އެ މީހުންނަށް ސާބަސް ދެއްވައިފިއެވެ.\nއެ ބައްދަލުކުރެއްވުން އޮތީ އިއްޔެ މެންދުރު ރައީސް އޮފީހުގައެވެ.\nރައީސް ބައްދަލުކުރައްވާފައިވަނީ ސައުތު އޭޝިއަން ގޭމްސް 2019ގައި ބައިވެރިވި ރާއްޖޭގެ އަންހެން ބާސްކެޓް ބޯޅަ ޓީމާއި އަންހެން ފުޓްބޯޅަ ޓީމާއެވެ. އަދި މީގެ އިތުރުން ރާއްޖޭގެ ފަރާތުން ބައިވެރިވި އޮފިޝަލުންނާވެސް ރައީސް ބައްދަލުކުރެއްވިއެވެ.\nސައުތު އޭޝިއަން ގޭމްސްގައި ދިވެހި އަންހެން ބާސްކެޓް ބޯޅަ ޓީމާއި އަންހެން ފުޓްބޯޅަ ޓީމުން ވަނީ ލޯ މެޑެލް ޙާސިލްކޮށްފައެވެ.\nއެ ބައްދަލުވުމުގައި ދިވެހި ޓީމުތަކުން މި މުބާރާތުގައި ދެއްކި ހިތްވަރާ ހޯދި ކާމިޔާބީ ފާހަގަކުރައްވައި ކުޅުންތެރިންނަށް ހިތްވަރުދެއްވާފައެވެ.\nއަދި ރައީސް މި މުބާރާތުގައި ދިވެހި ޓީމުތަކުން ހޯދި ކާމިޔާބީއަކީ ޤައުމަށް ލިބުނު ޝަރަފެއްކަން ފާހަގަކުރައްވައި ކުޅިވަރު ތަރައްޤީކުރުމަށް ސަރުކާރުން ވަރަށް ބޮޑު އިސްކަމެއް ދޭކަމަށް ވިދާޅުވެފައެވެ. އަދި ޚާއްޞަގޮތެއްގައި ވަކިކުޅިވަރެއް ތަފާތުކުރުމެއްނެތި ވަސީލަތްތައް ޤާއިމުކުރުމާއި މީހުން ތަމްރީނުކުރުމަށް ސަރުކާރުން މިހާރުވެސް މުހިންމު މަސައްކަތްތަކެއް ކުރަމުން އަންނަކަމަށް ރައީސް ވިދާޅުވިއެވެ.\nޖެނުއަރީ 12, 2020 00:04\nބަލަ އަންހެން ބާސްކެޓް ޓީމައް ، ލޯމެޑަލް ލި ބޫނީ ސުޕުން ޢާއި ލަންކާކޯޗް ޑީލް ހަދައިގެން ސެމީއައް ގެން ގޮސް ގެން ލަންކާ ބަލިކުރުވާފަ


Navaanavai In Majlis Kairee Muzaaharaa Kuran Thayyaaru Vanee - vNews.mv\nނަވާނަވައި އިން މަޖިލީސް ކައިރީ މުޒާހަރާ ކުރަން ތައްޔާރުވަނީ\nޝިފްޒާ މުޞްޠަފާ 17 June 2020, 16:56\nރައްޔިތުން ބާރުވެރިކުރުމަށް މަސައްކަތް ކުރާ ސިޔާސީ ހަރަކާތެއް ކަމަށްވާ "ނަވާނަވައި" އިން ރައްޔިތުންގެ މަޖިލީސް ހޭލައްވާލުމަށް ކަމަށްބުނެ މުޒާހަރާއަކަށް ތައްޔާރުވާން ފަށައިފިއެވެ.\nނަވާނަވައި އިން ބުނީ ރައްޔިތުންގެ މަޖިލީސް އިދާރާ ކައިރީ މުޒާހަރާ ކުރުމަށް ތައްޔާރުވަމުންދަނީ އަންނަ ހަފުތާގެ ހޯމަ ދުވަހު ކަމަށެވެ.\nއެ ހަރަކާތުން ކޮށްފައިވާ ޓުވީޓެއްގައި ވަނީ އާއިލާތައް މަގުމަތިވެ ދެމަސް ވީއިރު އާމްދަނީ ނެތި ހާލުގައި ތިބި މަސައްކަތްތެރިންނަށް އެހީތެރިކަމެއް ނުދީ ތިބޭ ބަޔަކު ޖަވާބުދާރީ ކުރުވާނީ އާންމު ރައްޔިތުން ކަމަށެވެ. އަދި ރައްޔިތުންގެ ފައިސާއިން ބޮޑު މުސާރަ ނަގައިގެން ރައްޔިތުން އެންމެ ހާލުގައިޖެހުނު ދުވަހު އެއްވެސް މަސައްކަތެއް ނުކޮށް ސިޔާސީ ސަކަރާތް ޖެހުމުގައި ރެއާއި ދުވާލު އުޅޭތަން ބަލަން ނުތިބެވޭނެ ކަމަށެވެ.\nމަޖިލީސް ހޭލައްވާލުމަށް ކަމަށްބުނެ އިންތިޒާމުކުރާ މި މުޒާހަރާއަށް ދީފައިވާ ނަމަކީ "މަޖިލީސް ހޭލައްވާ މުޒާހަރާ" އެވެ. މުޒާހަރާގެ އޮގަނައިޒަރުންގެ ބައްދަލުވުމެއް މިރޭ ބޭއްވުމަށް ވަނީ ނިންމާފައިވާ ކަމަށް ވެސް ވަނީ ބުނެފައެވެ.\nމި ހަރަކާތުން މީގެ ކުރިން ވެސް މިފަދަ މުޒާހަރާތައް ކޮށްފައި ވެއެވެ. މިގޮތުން ރައްޔިތުންގެ މަޖިލީހުގެ އިންތިޚާބަށް ކޯލިޝަން ޕާޓީތަކަށް ގޮނޑިތައް ބެހުމުގެ ވާހަކަ ދެކެވެމުންދިޔަ ދުވަސްވަރު ރައީސް އިބްރާހީމް މުހައްމަދު ސޯލިހާއި ކޯލިޝަންގެ ހުރިހާ ލީޑަރުންގެ ކުރިމަތީގައި ވަނީ އިހުތިޖާޖު ކޮށްފައެވެ. ހޮޓެލް ޖެންގައި އޮތް ބައްދަލުވުމެއް ނިންމަވާލެއްވުމަށްފަހު އެބޭފުޅުން ނޫސްވެރިންނަށް މައުލޫމާތު ދެއްވަމުން ގެންދެވި ވަގުތާ ދިމާކޮށް އެފަހަރު އިހުތިޖާޖުކުރީ މަހުޖަނުންނާއި ސިޔާސީ ވަކި ބައެއްގެ އަތްދަށުން ރައްޔިތުންގެ މަޖިލީސް މިނިވަން ކުރުމަށެވެ.\nނަވާނަވައި އަކީ ސިޔާސީ، އިޖުތިމާއީ އަދި އިގުތިސާދީ ގޮތުން ރައްޔިތުން ބާރުވެރިކުރުމަށް މަސައްކަތްކުރާ ސިޔާސީ ހަރަކާތެކެވެ. މަސައްކަތްތެރިންގެ ހައްގުތައް ގެއްލިފައިވާތީ މަޖިލީސް ކައިރީ އިހުތިޖާޖު ކުރުމަށް ތައްޔާރުވަމުންދާއިރު، ކޮވިޑް-19 އާ ގުޅިގެން ވަރަށް ގިނަ ބަޔަކަށް ވަނީ މާލީގޮތުން ބޮޑެތި ދަތިތަކަކާ ކުރިމަތިލާން ޖެހިފައެވެ. ވަރަށް ގިނަ ބައެއްގެ ވަޒީފާ ގެއްލި އަނެއް ބައެއްގެ މުސާރައަށް ވަނީ ބޮޑެތި ބަދަލުތަކެއް އައިސްފައެވެ.


Raajje China Match: Furathama 11 Gai Dhagandey Himeney! – adduLIVE\nރާއްޖެ ޗައިނާ މެޗު: ފުރަތަމަ އެގާރާގައި ދަގަނޑޭ ހިމެނޭ!\nSep 10, 2019, 19:03 ހަސަން ރަޝީދު\nވޯލްޑް ކަޕް ކޮލިފިކޭޝަންގައި މިރޭ ޗައިނާއާ ދެކޮޅަށް ރާއްޖޭގެ ގައުމީ ޓީމުން ކުޅޭ މެޗުގެ ފުރަތަމަ އެގާރާގައި އިތުބާރު ފޯވާޑް އަލީ އަޝްފާގް (ދަގަނޑޭ) ހިމަނައިފިއެވެ.\nރާއްޖެ ޓީމުގެ ފުރަތަަމަ އެގާރާގައި ދަގަނޑޭގެ އިތުރުން ދެން ހިމެނެނީ، ގޯލްކީޕަރު މުހައްމަދު ފައިސަލް އާއި އަހުމަދު ނުއުމާން އާއި ހަސަން ޝިފާއު އާއި އިބްރާހިމް އައިޝަމް އާއި ހައިޝަމް ހަސަން އާއި އަކްރަމް އަބްދުލްޣަނީ އާއި މުހައްމަދު ނާއިމް އާއި ހުސެއިން ނިހާން އާއި އިބްރާހިމް މަހުދީ (އިއްބެ) ގެ އިތުރުން ހަމްޒާ މުހައްމަދު (ހަމްޕު) އެވެ.\nމިރޭގެ މެޗުގެ ފުރަތަމަ އެގާރައިން ދަގަނޑޭ އަށް ފުރުސަތު ދީފައިވާއިރު މިއީ ގިނަ ދުވަސްތަކަކަށްފަހު ގައުމީ ޓީމާއެކު ދަގަނޑޭ އަށް މެޗެއް ކުޅެލަން ލިބުނު ފުރަތަމަ ފުރުސަތެވެ.\nދަގަނޑޭ އަށް ގައުމީ ޓީމުން ޖާގަ ގެއްލުނީ މިދިޔަ އަހަރު ބޫޓާނާއި ދެކޮޅަށް މާލޭގައި ރާއްޖެ އިން ކުޅުނު މެޗެއްގެ ކުރިން ބޭއްވި ނޫސްވެރިންގެ ބައްދަލުވުމަށް ހާޒިރުނުވި މައްސަލާގައެވެ. އޭގެ ފަހުން ގައުމީ ޓީމުން ކުޅުނު އެއްވެސް މެޗަކަށް ދަގަނޑޭ ސްކޮޑުގައި ހިމަނާފައެއް ނުވެއެވެ. ސްކޮޑަށް ދަގަނޑޭ ނުނަގާ ސީދާ ވަކި ސަބަބެއް ގައުމީ ކޯޗު ޕީޓާ ސެގާޓް ހާމަކޮށްފައެއް ނުވެއެވެ.\nވޯލްޑް ކަޕް ކޮލިފިކޭޝަންގައި ގުއާމްއާ ދެކޮޅަށް ކުޅުނު މެޗަށް ނެގި ސްކޮޑުން ދަގަނޑޭ އަށް ކޯޗު ސެގާޓް ފުރުސަތު ނުދިނުމުން އޭނާ އަށް ވަރަށް ބޮޑަށް ފާޑުކިޔުން އަމާޒުވިއެވެ. ގުއާމްއާ ދެކޮޅަށް ރަށުން ބޭރުގައި ކުޅުނު އެ މެޗުން ރާއްޖެ ވަނީ 1-0 އިން މޮޅުވެފައެވެ.\nދަގަނޑޭ އަލުން ސްކޮޑަށް ނެގުމުން މިރޭގެ މެޗު ބެލުމުގެ ފޯރި ވެސް ދިވެހިންގެ ތެރޭގައި ގަދަވިއިރު މި މެޗު ފަށާނީ މިރޭ 8 ޖަހާއިރުއެވެ،


Depression akee bayyehge alaamaatheh Noon!\nޑިޕްރެޝަނަކީ ބައްޔެއްގެ އަލާމާތެއް ނޫން!\nދެރަވާ ކަމަކާއި ދިމާވުމުން ފަސޭހައިން ރޮވޭގޮތްވުމަކީ އާދަޔާ ހިލާފު ކަމެއް ނޫނެވެ. އަދި މައްސަލައެއްވެސް ނޫނެވެ. އިންސާނުންނަކީ ތަފާތު މިޒާޖު ހުންނަ ތަފާތު ބައެކެވެ. އެކި މިންވަރަށް އެކި އިހުސާސް ހިއްސާކުރާ ބައެކެވެ. އެހެންވީމާ ބައްޕަ، މަންމަ، ނުވަތަ ފިރިމީހާއާ ޒުވާބުކުރުމަށްފަހު ދެތިން ދުވަހު "މޫޑީ" ވެފަ ހުރުމަކީ ނޯމަލް ކަމެކެވެ. އެހެން ނަމަވެސް ކުރިން ގަވާއިދުން ކޮށް އުޅުނުކަންކަން މަތިން ހަނދާންނެތި، އަމިއްލަ ނަފްސު މަތިން ފޫހިވެ، ގޮތް ހުސްވެ އާސޯހުވެފައި ސައުވީސްގަޑިއިރު މީހާ އޮންނަން ޖެހުމަކީ ދެރަވުމާއި މުޅިން ތަފާތު ކަމެކެވެ. ދިރިއުޅުމުގެ އެހެން ހުރިހާކަމަކުން އެކަހެރިވެ، އެއް ހިތާމައެއްގައި ދެތިން ހަފުތާ ހޭދަވާނަމަ ޑިޕްރެޝަންއަށް ވެއްޓުމުގެ ބޮޑު ޗާންސެއް އެބައޮތެވެ. އެހެންކަމުން ދިރިއުޅުމުގައި ދިމާވާ ދެރަ ކަންތައްތަކާއިމެދު ވިސްނައި ފިކުރުބޮޑުކުރުމުގެ ބަދަލުގައި މައްސަލަތަކާއި ކުރިމަތިލާން ދަސްކުރުމަކީ މުހިއްމު ކަމެކެވެ. އެހެނީ ބަލި އެނދާއި ދުރުގައި ހޭދަކޮށްލަން ލިބޭ އެންމެ ދުވަހަކީވެސް ނިއުމަތެކެވެ.\nޑިޕްރެޝަން އަކީ ކޮބާ؟\nޑިޕްރެޝަން އަކީ ބައްޔެއް ހެއްޔެވެ؟ ނުވަތަ އެއީ ބައްޔެއްގެ އަލާމާތެއް ހެއްޔެވެ؟ މިއީ ކުރި ނޭރި ބަހުސް އެކެވެ. މި ސުވާލެއްގެ ދެކޮޅު ޖައްސާނެ ގޮތެއް ހޯދަން ލައްކަ ގިނަ ސިއްހީ ތަޖުރިބާކާރުން ވެސް މަސައްކަތްކޮށްފި އެވެ. ސިއްހީ މާހިރުންނަށް މިއޮއްހާ ދުވަހު ގަބޫލުކުރެވިފައިއޮތީ، ޑިޕްރެޝަންއަކީ ސިކުޑިއަށް އަންނަ އުނިކަމެއްގެ ސަބަބުން ދިމާވާ ސިއްހީ މައްސަލައެއް ކަމަށެވެ. ނަމަވެސް ޑިޕްރެޝަންއާ ބެހޭ ސީރިއަސް ދިރާސާތަކެއް ކުރަމުން އަންނަތާ ގިނަ ދުވަސްތަކެއް ވެފައިވާ އެމެރިކާގެ "އެނިގްމާ ގްރޫޕް"ގެ ޑޮކްޓަރުން މިވަނީ ޑިޕްރެޝަން އަށް ނިކަން ވަރުގަދަ އާ ސުރުހީއެއް ހޯދައިދީފައެވެ. ސިކުނޑިއަށް އުނިކަން ލިބުމާއި ޑިޕްރެޝަންއާ ދެމެދު އޮތް ނުރަސްމީ ގުޅުމުގެ ހަގީގީ އަސްލު ހޯދާފައެވެ.\nއެމެރިކާގެ 9000 ރައްޔިތުންގެ މެގްނެޓިކް ރީސޮނިން އިމޭޖް ނުވަތަ އެމްއާރްއައި ހަދައިގެން ކުރިއަށްގެންދިޔަ އެދިރާސާގެ ނަތީޖާ ދައްކާގޮތުން، ދިރާސާގައި ބައިވެރިވި ޑިޕްރެޝަން ހުންނަ 1500 އަށްވުރެ ގިނަ މީހުންގެ، ސިކުނޑީގެ ދެ ފަޅި ވަކިވާ ހިސާބު މެދުގައި އިންނަ "ހިޕޮކެމްޕަސް"، އެ ސާވޭގައި ބައިވެރިވި ސިއްހީގޮތުން ދުޅަހެޔޮ 7000އެއްހައި މީހުންނާ އަޅައިބަލާއިރު ވަރަށް ބޮޑަށް ހިނދިފައިވާކަން ވަނީ ފާހަގަކުރެވިފަ އެވެ. އެހެންވީމާ ޑިޕްރެޝަންއަކީ ސިކުނޑިއަށް ޖެހޭ ބައްޔެއްގެ ސަބަބުން މެދުވެރިވާ ކަމެއް ކަމަށް އައިސްފައި އޮތް އޮތުން މި ބަދަލުވަނީ އޭގެ އަނެއް ކޮޅަށެވެ. ޑިޕްރެޝަން އަކީ ސިކުނޑިއަށް އެ އަންނަ އުނިކަން ކަމަށް ސައިންސްވެރިން މިހާރު މިވަނީ ބުނެފަ އެވެ.\nހިޕޮކެމްޕަސް އަކީ ކޮބާ؟\nހިޕޮކެމްޕަސްއޭ ބުނުމުން ނިތްކުރިއަށް ރުލެއް އަރާފާނެއެވެ. ބައޮލޮޖީ މިސްގެ ފަރާތުންވެސް ނީވޭ ނަމަކަށް އެނަން ވުން އެކަށީގެންވާތީ އެވެ. ހިޕޮކެމްޕަސްއަކީ ސިކުނޑީގެ ދެ ހެމިސްފިއާ (ދެފަޅި) ވަކިވާ ހިސާބު (ސިކުނޑީގެ މެދު)ގެ ދެފަރާތުގައި ދެ އިނގިލި ގޮތަށް އިންނަ ދެ ތަންކޮޅަށް ކިޔާ ނަމެކެވެ. ޑޮކްޓަރުން އިއްތިފާގުވާގޮތުން ނަމަ، އާ ހަނދާންތައް އުފެއްދުމާއި، ދުރު މާޒީގެ ހަނދާންތައް ރައްކާކުރުމާއި އަދަދު ނުވަތަ ޖާގަ ވަޒަންކުރުމުގެ ގާބިލުކަން ކޮންޓްރޯލްކުރަނީ ހިޕޮކެމްޕަސް އެވެ. ޑިޕްރެޝަން އަކީ މި ހިޕޮކެމްޕަސްގެ އެތެރޭގައި އަލްމަންޑްއެއްގެ ބައްޓަމަށް އިންނަ އެމިގްޑަލާ ކިޔާ ގްލޭންޑަކާއި ގުޅިފައިވާ ކަމެކެވެ. ހިޕޮކެމްފަސް ފިތުމުން އެތެރޭގައި ޖާގަ ކުޑަވެ، ފަންކްޝަންތަކަށް ހުރަސް އެޅުމުން ހަނދާންނެތުން ފަދަ މައްސަލަތައް ކުރިމަތިވެ އެވެ.\nހިޕޮކެމްޕަސް އާއި ޑިޕްރެޝަން، ކިހާވަރެއްގެ ގުޅުމެއް؟\nހިޕޮކެމްޕަސް އަކީ ހަނދާންތައް ރައްކާކުރުމުގެ އިތުރަށް އިމޯޝަން ނުވަތަ އިހުސާސްތައް ކޮންޓްރޯލްކުރާ ބައެއް ކަމަށް އެނިގްމާ ޓީމުގެ ރިސާޗަރުން މިވަނީ ހޯދާފައެވެ. މިއީ މީގެ ކުރިން ސައިންސްވެރިންނަށް ޔަގީންކުރެވިފައިނުވާ ކަމެކެވެ. ނަމަވެސް އެ ޓީމުގެ ޑޮކްޓަރުން ބުނީ، މީހާ ކުރާ އަމަލުތަކާއި ކުރާ އިހުސާސްތަކުގެ ސަބަބުން ހިޕޮކެމްޕަސް ފިތެން މެދުވެރިވަނީ ހިޕޮކެމްޕަސް އިން އިމޯޝަންސް ވެސް ކޮންޓްރޯލްކުރާތީ ކަމަށެވެ.\n"މީހާގެ ނަފްސުގެ ހޭވެރިކަން ފުރިހަމަޔަށް ހުންނަނީ ހަމައެކަނި ސުޑޮކު (ބަސް އަތުރާ ގޭމް) ކުޅެން ހަނދާން ބެހެއްޓުމުންނެއް ނޫން. އަދި ހަމައެކަނި ޕާސްވޯޑް ހަނދާންކުރުމުންނެއްވެސް ނޫން. އޭގެ ބަދަލުގައި މުޅި ދުނިޔޭގެ ކަން ހިނގާގޮތް ހަނދާންކޮށް އެކަންކަމާމެދު ވިސްނައި އިހުސާސްކުރުމުން،" އެނިގްމާ ޓީމުގެ އިސް ރިސާޗަރު ވިދާޅުވެފައިވެ އެވެ.\nޑިޕްރެޝަން ޖެހިފައިވާ ބަލިމީހުންނަކީ އާންމުގޮތެއްގައި އަމިއްލަ ނަފްސަށް އިތުބާރުކުރާ ބައެއް ނޫނެވެ. އަދި އެ އިތުބާރު ގެއްލުމުގެ ސަބަބުން އެމީހުންގެ އަމިއްލަ ދިރިއުޅުމުގައި ދިމާވާ ކަންކަން އަމިއްލަޔަށް ހައްލުކުރުމަށްވެސް އެފަދަ މީހުން ނުކުޅެދެއެވެ. ގިނަ ފަހަރަށް ޑިޕްރެޝަން ޖެހޭ މީހުންނަކީ އީގޯ ބޮޑު ބައެކެވެ. ފަސޭހައިން ގޮތްދޫކުރަން އެފަދަ މީހުން ބޭނުމެއް ނުވާނެއެވެ. އޭގެ ސަބަބުން އެމީހުން ކުރިމަގު ތަސައްވަރުކުރަނީ މާޒީގައި ދިމާވެފައިވާ ހާދިސާތަކާއި ގުޅުވައިގެންނެވެ. އާ އުންމީދުކުރުމާއި ޕޮޒިޓިވްކޮށް ވިސްނަން ނުކުޅެދުމުގެ ސަބަބުން ގިނަ ފަހަރަށް މިފަދަ މީހުން އަމިއްލަ ނަފްސަށް އަނިޔާކުރެއެވެ. މަރުވާން ބޭނުންވެއެވެ.\nޑިޕްރެޝަންއަކީ މިހާރަކަށް އައިސް މުޅި ދުނިޔެއަށްވެސް ސިއްހީ ގޮތުން ކުރިމަތިވެފައިވާ ވަރަށް ބޮޑު މައްސަލައެކެވެ. ހާއްސަގޮތެއްގައި ކުރިއަރާފައިވާ ގައުމުތަކުގައި ޑިޕްރެޝަންގެ އާބާދީ އިތުރެވެ. އަމިއްލަޔަށް މަރުވާ މީހުންގެ އަދަދު ދަނީ ދުވަހެއް ދުވަހަކަށް އިތުރުވަމުންނެވެ. މީގެ އެންމެ ބޮޑު އެއް ސަބަބަކީ ކަމަށް ބެލެވެނީ ދިރިއުޅުމުގެ ވައްޓަފާޅިއަށް އަންނަ ބަދަލުތަކާ އެކު، ވާދަވެރި މާހައުލެއްގައި އަބަދު އުޅެންޖެހުމުގެ ސަބަބުން މުޖުތަމައާއި އާއިލާގެ ތެރޭގައި މައްސަލަތައް އިތުރުވުން ކަމަށް ބެލެވެއެވެ. އެހެންކަމުން މިއީ ހާއްސަކޮށް ޅަ އުމުރުގެ މީހުންނާއި ޒުވާނުން ސަމާލުވާންޖެހޭ މައްސަލައެކެވެ. ވިސްނަންޖެހޭ ކަމަކީ ބަވަނަވަމުންދާ ދުނިޔެއެއްގައި އުޅޭއިރު ގޮންޖެހުންތަކާ ކުރިމަތިލާންޖެހޭނެ ކަމެވެ. މަރުވުމަކީ ހައްލު ނޫންކަމެވެ.\nފާރު ހިއްކަން އަލަނާސިއަކީ މޮޅު އެއްޗެއް!\nކެއްސުން ބަލީގެ ހަގީގަތް އެނގެނީ ކިހާ ވަރަކަށް؟\nދުވާލު ގަދަޔަށް ނިދިއައުން ބައްޔެއްގެ އިންޒާރަކަށް ވެދާނެތަ؟


Contact tracing ah furihama mauloomath nudheykan faahaga vey: Dr. Nazla – Iru\nކޮންޓެކްޓް ޓްރޭސިން އަށް ފުރިހަމަ މައުލޫމާތު ނުދޭކަން ފާގަވޭ: ޑރ. ނަޒްލާ\nޕޮޒިޓިވް ކޭސްތަކާ ގުޅިގެން ހަދާ ކޮންޓެކްޓް ޓްރޭސިން އަށް ފުރިހަމަ މައުލޫމާތު ނުދޭކަން ފާހަގަކުރެވޭ ކަމަށާއި އެކަމާ ގުޅިގެން ދަތިތަކެއް ކުރިމަތި ވަމުން އަންނަ ކަމަށް ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާން ޑރ. ނަޒްލާ ރަފީގު ވިދާޅުވެއްޖެއެވެ.\nހެލްތު އެމަޖެންސީ އޮޕަރޭޝަން ސެންޓަރު (އެޗްއީއޯސީ)ގައި މިރޭ ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވިދާޅުވީ، ފުރަތަމަ ދުވަހުން ފެށިގެން ވެސް ރާއްޖެއިން ޕޮޒިޓިވްވާ މީހުންގެ ކޮންޓެކްޓް ޓްރޭސިން ހަދައި، ދިމާވެފައި ތިބި މީހުން ދެނެގަނެ، އެމީހުން 14 ދުވަސް ވަންދެން ކަރަންޓީނުކޮށް، އެ މުއްދަތު ހަމަވުމުން ޓެސްޓު ކުރަމުން އަންނަ ކަމަށެވެ. އަދި ދުނިޔޭގައި ވެސް ބަލި ކޮންޓްރޯލް ކުރުމަށް އެންމެ ބޮޑު ސަމާލުކަމެއް ދީގެން އަޅާ އެއް ފިޔަވަޅަކީ ރަނގަޅަށް ކޮންޓެކްޓް ޓްރޭސިން ހެދުން ކަމަށް ވިދާޅުވިއެވެ.\nނަމަވެސް މިފަހަކަށް އައިސް ކޮންޓެކްޓް ޓްރޭސިން އަށް ފުރިހަމަ މައުލޫމާތު ނުދޭކަން ފާހަގަކުރެވިފައިވާ ކަމަށް ޑޮކްޓަރު ވިދާޅުވިއެވެ.\nކައިވެނި ކްލަސްޓާ: ޕޮޒިޓިވް ވި މީހުންގެ އަދަދު 100 އަށް\nއޭނާ ވިދާޅުވީ، މިކަމުގެ ސަބަބުން އިތުރު ބަޔަކު ބައްޔަށް ހުށަހެޅުމުގެ މަގުފަހިވެގެންދާނެ ކަމަށާއި އަދި ބަލި ކޮންޓްރޯލް ކުރުމަށް ކުރާ މަސައްކަތް ވެސް ފުރިހަމައަށް އަދާ ނުކުރެވޭނެ ކަމަށެވެ. އެހެންކަމުން ކޮންޓެކްޓް ޓްރޭސިން އަށް ފުރިހަމަ، ރަނގަޅު މައުލޫމާތު ދެއްވުމަށް ޑޮކްޓަރު ވަނީ އެދިވަޑައިގެންފައެވެ.


India: kuru tha'arafeh\nއިންޑިއާ: ކުރު ތައާރަފެއް\nދުނިޔޭގެ ދެ ވަނަ އަށް އެންމެ ބޮޑު އާބާދީ\nކ. މާލެ |7ޖޫން 2019 | ހުކުރު 21:32 | 13,105\nއިންޑިއާގެ ޗާޓް - ގޫގުލް\nއިންޑިއާއަކީ ދެކުނު އޭޝިޔާގެ އެންމެ ބިޔަ އަދި އެންމެ ކުރިއަރާފައިވާ ގައުމެވެ. ދުނިޔޭގެ ގައުމުތަކުގެ ތެރެއިން ހަތް ވަނަ އަށް އެންމެ ބޮޑު ގައުމެވެ. އާބާދީ ގޮތުން ދުނިޔޭގެ ދެވަނަ އަށް އެންމެ ބޮޑު އާބާދީއެވެ. އެ ގައުމުގެ އާބާދީގެ ޖުމްލަ 1.3 ބިލިއަނަށް އަރައެވެ. ސަރަހައްދީ ރޮނގުގެ ގޮތުން ޕާކިސްތާނާއި، ޗައިނާ، ބޫޓާން، ނޭޕާލް، ބަންގްލަދޭޝް އާއި މިޔަންމާއާ ވަނީ ގުޅިފައެވެ. އެހެންކަމުން މި ސަރަހައްދުގެ ގައުމުތަކުގެ އެންމެ ބޮޑު މަސްލަހަތެއް އޮތް ގައުމަކީ އިންޑިއާއެވެ. އެންމެ ކައިރިން އޮތް އަވަށްޓެރިންނަކީ ސްރީ ލަންކާ އާއި ދިވެހި ރާއްޖެއެވެ.\nދެ ވަނަ އަށް އެންމެ ބޮޑު އާބާދީއަށް ވާއިރު ދުނިޔޭގެ އެންމެ ޑައިވާސިޓީ ބޮޑު ނުވަތަ ތަފާތު ނަސްލުގެ މީހުން އެންމެ ގިނަ ގައުމަކީ ވެސް އިންޑިއާއެވެ. ދީންތަކާއި ބަހުގެ ތަފާތުތަކުގައި ވެސް އިންޑިއާ ގުނެނީ އެންމެ ކުރީގައެވެ. މައިގަނޑު ބިނާވެފައި ވަނީ ހިންދީ ދީނަށެވެ. އާބާދީގެ 78 ޕަސެންޓަކީ ހިންދޫންނެވެ. ދެ ވަނަ އަށް އެންމެ ގިނައީ މުސްލިމުންނެވެ. އިންޑިއާގެ އާބާދީގައި މުސްލިމުންގެ ނިސްބަތަކީ 14.2 ޕަސެންޓެވެ. ކްރިސްޓިއަނުންނާއި ބުޑިސްޓުން އަދި އެހެން ދީންތަކުގެ އާބާދީ އުޅެނީ ތިން ޕަސެންޓަށް ވުރެ ވެސް ދަށުގައެވެ. އެންމެ ގިނަ ބަޔަކު ވާހަކަ ދައްކަނީ ހިންދީ ބަހުންނެވެ. ރަސްމީ ބަހެއްގެ ގޮތުގައި ހިންދީގެ އިތުރުން ބޭނުންކުރަނީ އިނގިރޭސި ބަހެވެ.\nޒަމާންތަކެއް ވަންދެން އިނގިރޭސިންގެ އަތްދަށުގައި އޮތުމަށް ފަހު އިންޑިއާ އަށް މިނިވަންކަން ލިބުނީ 15 އޯގަސްޓް 1947 ގައެވެ. ފަގީރު ގައުމެއްގެ ގޮތުގައި އިނގިރޭސިންގެ އަތްދަށުން އޮތުމަށް ފަހު 1991 ވަނަ އަހަރު ގެންނަން ފެށި އިގްތިސާދީ ބަދަލުތަކާ އެކު އެންމެ ހަލުވިކަމާ އެކެ ތަރައްގީވަމުން އައި ގައުމުތަކުގެ ތެރޭގައި އިންޑިއާ ހިމެނިގެންދިޔައެވެ. މި ދުވެލީގައި އިންޑިއާ ވަނީ ފާއިތުވި އަހަރުތަކުގައި ބޮޑެތި ކުރިއެރުންތަކެއް ހޯދާފައެވެ. ހަމައެކަނި އިގްތިސާދީ ގޮތަކުން ނޫނެވެ. އަސްކަރީ ގޮތުން ވެސް އިންޑިއާ ހިމެނެނީ އެންމެ ބާރުގަދަ ގައުމުތަކުގެ ތެރޭގައެވެ. އެ ގޮތުން ދުނިޔޭގެ ނިއުކްލިއާ ނުވަ ބާރުގެ ތެރޭގައި އިންޑިއާ ވަނީ ހިމެނިފައެވެ.\nބަރުލަމާނީ ނިޒާމެއް އޮތް އިންޑިއާގެ ސިޔާސީ ދާއިރާ ބެހެނީ މައިގަނޑު ހަތް ޕާޓީއަކަށެވެ. އޭގެ ތެރެއިން އެންމެ ވާދަވެރި ދެ ޕާޓީއަކީ މިހާރު ވެރިކަމުގައި އޮތް ކަނާތު ފިޔައިގެ ބަރަތިޔާ ޖަނަތަ ޕާޓީ (ބީޖޭޕީ) އާއި ކުރިން ވެރިކަން ކުރި ވާތުފިޔައިގެ ކޮންގްރެސް ޕާޓީއެވެ. ވެރިރަށަކީ ނިއު ދިއްލީއެވެ.


Covid-19: Raees Solih ge vaahakafulhun rayyithunge hiythakah...\nކޮވިޑް-19: ރައީސް ސޯލިޙުގެ ވާހަކަފުޅުން ރައްޔިތުންގެ ހިތްތަކަށް ހިތްހަމަޖެހުން!\nއެއްވެސް ރަށަކުން ކާޑުގެ ބާވަތްތައް ހުސްނުވާނެކަމުގެ ޔަޤީންކަން ދެއްވި\nސަރުކާރު މުވައްޒަފުންގެ މުސާރަ ކުޑަކުރަން ޤަޞްދުނުކުރާކަމަށް ވިދާޅުވި\nކުދި އަދި މެދުފަންތީގެ ފިޔަފާރިތަކަށް އުއްމީދީ ވާހަކަތަކެއް ދެއްކެވި\nކ. މާލެ | 13 މާރޗް 2020 | ހުކުރު 19:03 | 23,256\nރައީސުލްޖުމްހޫރިއްޔާ އިބްރާޙިމް މުހައްމަދު ސޯލިޙު - ރައީސް އޮފީސް\nނިމިދިޔަ އަހަރުގެ ޑިސެމްބަރު މަހު ޗައިނާގެ ވުހާން ސިޓީގައި ފެތުރުނު ނޮވެލްކޮރޯނާވައިރަސް (ކޮވިޑް-19) ކުޑަ ދުވަސްކޮޅެއްގެ ތެރޭގައި ދުނިޔޭގެ ހުރިހާ ބައްރަކަށް މިވަނީ ފެތުރިފައެވެ. އެގޮތުން ވައިރަސްގެ ނުރައްކާ ބޮޑުވެ އެކި ޤައުމުތަކުން ތައްޔާރީ ޙާލަތަށް އައިއިރު، ރާއްޖެއިންވެސް ދުރާލާ ވައިރަސްއަށް ތައްޔާރުވުމުގެ ފިޔަވަޅުތައް ވަރުގަދަކުރިއެވެ. އެގޮތުން މިހާރު ރާއްޖެއިންވެސް ކޮވިޑް-19 ގެ ކޭސްތަކެއް ފެނިފައިވާއިރު، ރާއްޖޭގައި މިވަގުތު ވަނީ ސިއްޙީ ކުއްލި ނުރައްކަލުގެ ޙާލަތު އިއުލާނުކޮށްފައެވެ.\nމި ވައިރަސް މުޅި ދުނިޔޭގައި ފެތުރެން ފެށި ހިސާބުންނާއި، ރާއްޖެއިން ވައިރަސްއަށް ޕޮޒިޓިވްވި ކޭސްތައް ފެނުމާއެކު ދިވެހިންގެ ތެރޭގައިވެސް އެތަކެއް ނުތަނަވަސްކަމެއް އުފެދިގެން ދިޔައެވެ. އާންމުންގެ ހިތްތަކުގައި އެތައް ސުވާލުތަކެއް އުފެދިގެން ދިޔައެވެ. އެއްބަޔަކު އިޤްތިސާދީ ގޮތުން ވެއްޓިގެންދާނެ އަނދަވަޅުން އަރައިގަންނާނީ ކިހިނެއްތޯ ސުވާލު އުފެއްދިއިރު، އަނެއް ބައެއްގެ ސުވާލަކަށްވީ ވައިރަސްއާ ގުޅިގެން މުޅި ދުނިޔެ ބަލިމަޑުކަމަކަށް ވެއްޓުމުން ކާޑުގެ ބާވަތްތަކާއި ޒަރޫރީ ބޭނުންތައް ފުއްދާނީ ކިހިނެއްތޯއެވެ. އޭގެ އިތުރުން، ދައުލަތުގެ ޚަރަދުބަރަދުތަކަށް އަންނަ ބަދަލުތަކާ ގުޅިގެން ސަރުކާރުގެ މުވައްޒަފުންނަށް ވާނީ ކިހިނެއްތޯވެސް ގިނަ ބަޔަކު ދިޔައީ ކެނޑިނޭޅި ސުވާލު އުފައްދަމުންނެވެ.\nދިވެހިން ބޮޑު ނުތަނަވަސްކަމެއްގައި ތިއްބައި ރާއްޖޭގެ ރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިޙު ޤައުމާ މުޚާތަބުކުރައްވާ ދެއްކެވި ވާހަކަފުޅުން މިވަނީ ދިވެހިންގެ ހިތްތަކަށް ބޮޑު ތަސައްލީއެއް ގެނުވާފައެވެ. ކަންބޮޑުވެފައިވާ އެތައް ބަޔަކަށް އުއްމީދުގެ ދަންމަރު ވަނީ ދިއްލިފައެވެ. ގިނަ ބައެއްގެ ހިތްތަކުގައި އުފެދިފައިވާ ސުވާލުތަކަށް ވަނީ ޖަވާބު ލިބިފައެވެ.\nރައީސް ސޯލިޙު ޤައުމާ މުޚާތަބު ކުރައްވާ ވާހަކަފުޅު ދައްކަވަނީ\nއެއްވެސް ރަށަކުން ކާޑުގެ ބާވަތްތައް ހުސްނުވާނެކަމުގެ ޔަޤީންކަން ދެއްވި!\nކޮވިޑް-19 ފެތުރެން ފެށުމާއެކު، ރާއްޖޭގެ ރަށްރަށުން ކާޑުގެ ބާވަތްތަކާއި ޒަރޫރީ ތަކެތި ހުސްވެދާނެ ކަމުގެ ވާހަކަތަކެއް ފެތުރި ގިނަ ބަޔަކު ބޮޑު ކަންބޮޑުވުންތަކެއްގެ ތެރެއަށް ވެއްޓިގެން ދިޔައެވެ. ފިހާރަތަކުގައި ކިއޫ ހަދައިގެން ތިބެ، ގޭގެއަށް ކާޑުގެ ބާވަތްތައް ވައްދަމުން ދިޔައީ ސުމާރެއް ބެލުމެއް ނެތިއެވެ. ދުވަސްކޮޅަކުން ކާޑުގެ ބާވަތްތައް ހުސްވެ، ރާއްޖޭގެ ރައްޔިތުން ބަނޑުހައިހޫނުކަމުގައި ތިބެން ޖެހިދާނެކަމުގެ އަޑުތައް ފެތުރެން ފެށިއެވެ. ނަމަވެސް ރާއްޖޭގެ އެންމެ އިސް ވެރިޔާ މިވަނީ ރާއްޖޭގެ އެއްވެސް ރަށަކުން ކާޑުގެ ބާވަތްތައް ހުސްނުވާނެކަމުގެ ފުރިހަމަ ޔަޤީންކަން ރައްޔިތުންނަށް ދެއްވާފައެވެ.\nއެގޮތުން ރައްޔިތުންނަށް ދެމުން އަންނަ އެފަދަ އެއްވެސް ޚިދުމަތެއް ހުއްޓުމަކަށް ނާންނާނެ ގޮތަށް ސަރުކާރުން ފުރިހަމައަށް މަސައްކަތް ކުރާނެ ކަމުގެ ޔަޤީންކަން އެމަނިކުފާނު ދެއްވިއެވެ.\nމި ދަތިތައް ކުރިމަތިވިޔަސް، މާތް ﷲގެ ވާގިފުޅާއެކު ސަރުކާރުން މަސައްކަތް ކުރަމުން މި އަންނަނީ، ރައްޔިތުންނަށް ދެމުން އަންނަ އެއްވެސް ޚިދުމަތަކަށް، ހުއްޓުމެއް އަޔަނުދިނުމަށް. ރާއްޖޭގެ އެއްވެސް ރަށަކުން ކާޑުގެ ބާވަތްތައް، އިރާދަކުރެއްވިއްޔާ ހުސްނުވާނެކަމުގެ ޔަޤީންކަން ދެން. އެސް.ޓީ.އޯ އޮތީ އެކަމަށް ފުރިހަމައަށް ތައްޔާރުވެފައި.\n~ ރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިހު\nސަރުކާރު މުވައްޒަފުންގެ މުސާރަ ކުޑަކުރަން ޤަޞްދުނުކުރާކަމަށް ވިދާޅުވުން\nދައުލަތުގެ ޚަރަދުތައް ކުޑަ ކުރުމުގެ ގޮތުން އެންމެ ފުރަތަމަ ފިޔަވަޅެއްގެ ގޮތުން އަބަދުވެސް ކުރާ އެއް ކަމަކީ ސަރުކާރުގެ މުވައްޒަފުންގެ މުސާރަ ކުޑަ ކުރުމެވެ. އެކަމުގެ ސަބަބުން ގިނަ ރައްޔިތުންތަކަކަށް ލިބެނީ ބޮޑު މާޔޫސްކަމެކެވެ. މިފަހަރުވެސް ގިނަ ބަޔަކު ހީކޮށްގެން ތިބީ ދައުލަތުގެ ޚަރަދު ކުޑަކުރުމަށް އެންމެ ފުރަތަމަ ޤުރުބާން ކުރެވޭނީ ސިވިލް ސަރވިސް މުވައްޒަފުން ކަމަށެވެ.\nނަމަވެސް ރައީސް ވަނީ ސަރުކާރު މުވައްޒަފުންގެ މުސާރަ ކުޑަކުރުމަށް އެމަނިކުފާނު ނުވިސްނަވާކަން ރައްޔިތުންނަށް ޔަޤީންކަން ދެއްވާފައެވެ.\nމިވަގުތު އަޅުގަނޑު ރާއްޖޭގެ ލޮބުވެތި ރައްޔިތުންނަށް ދަންނަވަން ބޭނުންވާ އެންމެ މުހިންމު ވާހަކައަކީ، ކޯވިޑް19ގެ ނުރައްކާތެރިކަން ރާއްޖޭގައި އޮތް ކަމުގައިވިޔަސް، ސަރުކާރު މުވައްޒަފުންގެ މުސާރަ ކުޑަކުރަން އަޅުގަނޑު ޤަޞްދުނުކުރާ ވާހަކަ.\nރައީސް ސޯލިޙު އަބަދުވެސް ރައްޔިތުންނާ ގާތް ގުޅުމެއް ބަހައްޓަވާ\nތަރައްޤީގެ އެއްވެސް މަޝްރޫޢެއް މެދުކަނޑާނުލައި ކުރިއަށް ގެންދާނެ\nމި ސަރުކާރު އައުމާއެކު ރާއްޖޭގެ ރަށްރަށުގައި ތަރައްޤީގެ އެކި މަޝްރޫތައް ވަނީ ފަށާފައެވެ. އެގޮތުން އެއާޕޯޓުތަކާއި، ސިއްހީ ޚިދުމަތްދޭ ތަންތަނުގެ އިތުރުން، ބޯހިޔާވަހި ކަމުގެ އެކި މަޝްރޫތައް ފަށާފައިވާއިރު، ކޮވިޑް-19 ގެ ބަލިމަޑުކަމުގެ ސަބަބުން އެ މަޝްރޫއުތައް ހުއްޓިދާނެ ކަމަށް ގިނަ ބަޔަކަށް އޮތީ ޤަބޫލު ކުރެވިފައެވެ. ރަށްރަށުގައި ކުރިއަށް ގެންދިޔަ މަޝްރޫތައް ހުއްޓާލުމަށްފަހު ދެން ފެށިދާނެތޯވެސް ސުވާލު އުފެއްދި މީހުން މަދެއް ނޫނެވެ. ނަމަވެސް ރައީސް ސޯލިޙު ވިދާޅުވީ، މި ސަރުކާރުން ކުރިއަށްގެންދާ ތަރައްޤީގެ އެއްވެސް މަޝްރޫއެއް ހުއްޓާލުމުގެ ވިސްނުންފުޅެއް ނެތް ކަމަށެވެ.\nއަދި ސަރުކާރުން މަސައްކަތް މިކުރަނީ، ރާއްޖޭގައި މިހާރު ފަށާފައިވާ ތަރައްޤީގެ އެއްވެސް މަޝްރޫޢެއް މެދުކަނޑާނުލައި ކުރިއަށް ގެންދަން. ތަރައްޤީގެ މަޝްރޫޢުތައް މިހާރުވެސް ރޭވިފައި ހުރިގޮތަށް ކުރިއަށްދާނެ. އެހެން ނަމަވެސް، ދައުލަތުގެ ޚަރަދުތައް ކުޑަކުރުމަށް ބައެއް ފިޔަވަޅުތައް އަޅަން ސަރުކާރުން މިހާރުވަނީ ފަށާފައި.\nރައީސް ވިދާޅުވީ، އޭގެ ބަދަލުގައި އިސްކަންދޭނީ ދައުލަތުގެ ޚަރަދުތައް ކުޑަކުރުމަށް ކަމަށެވެ. އެގޮތުން ސަރުކާރުން ކުރާ ދަތުރުތަކާއި، މުއައްސަސާތަކުން ކުރަންޖެހޭ މަރާމާތާއި، އެފަދަ ބައެއް ޚަރަދުތައްވެސް މިވަގުތަށް ކުޑަކޮށްލާފައިވާކަން އެމަނިކުފާނުގެ ވާހަކަފުޅުގައި ފާހަގަކުރެއްވިއެވެ.\nކުދި އަދި މެދުފަންތީގެ ވިޔަފާރިތަކަށް އުއްމީދީ ވާހަކަތަކެއް!\nކޮވިޑް-19 ގެ އަސަރު ރާއްޖޭގެ އިޤްތިސާދަށް ކުރާއިރު، ރާއްޖޭގައި އޮޕަރޭޓް ކުރާ ކުދި އަދި މެދުފަންތީގެ (އެސްއެމްއީ) ވިޔަފާރިތަކަށް ވާނެ ގެއްލުން މާކުރިންވެސް އަންދާޒާ ކުރެވުނެވެ. ގެސްޓު ހައުސް ވިޔަފާރިތަކަށް އެކަނި ބަލާލި ނަމަވެސް ބޮޑު ލޯނުތައް ނަގައިގެން ވިޔަފާރީގެ މައިދާނަށް ނުކުމެ އުޅޭ ފަރާތްތައް މަދެއް ނޫނެވެ. ވީއިރު އިޤްތިސާދަށް ކުރާ އަސަރުގެ ސަބަބުން އެސްއެމްއީ ވިޔަފާރިތަކަށް ލިބޭނެ ގެއްލުން ފޫބައްދާނީ ކިހިނެއްތޯ ގިނަ ބަޔަކު ސުވާލު އުފެއްދިއެވެ.\nއެކަންކަމަށް ޙައްލެއް ގެނައުމަށް ރާއްޖޭގައި ހިންގާ ބޭންކްތަކާއެކު، މަރުކަޒީ ބޭންކު އެމް.އެމް.އޭ އިން މަސައްކަތް ކުރަމުން އަންނަ ކަމަށް ވިދާޅުވެ، އެފަރާތްތަކަށް އެހީވުމުގެ ފެހި ސިގްނަލް ރައީސް ސޯލިޙު ވަނީ ދެއްވާފައެވެ.\nއޭގެ އިތުރުން، ވިޔަފާރިތަކަށް، ޚާއްޞަކޮށް ކުދި އަދި މެދު ފަންތީގެ ވިޔަފާރިތަކަށް، ލިބިދާނެ ގެއްލުންތަކުން އަރައިގަތުމުގައި އެހީތެރިވެދެވޭނެ ގޮތެއް ހޯދުމަށް، ރާއްޖޭގައި ހިންގާ ބޭންކްތަކާއެކު، މަރުކަޒީ ބޭންކު އެމް.އެމް.އޭ އިން އަންނަނީ މަސައްކަތް ކުރަމުން. އޭގެ އިތުރުން، ރާއްޖެއިން ބޭރުން ލޯނު އެހީ އާއި، ހިލޭ އެހީ ހޯދުމަށް މި އަންނަނީ މަސައްކަތް ކުރަމުން.\nރައީސް ސޯލިޙުގެ އަމާޒަކީ ރައްޔިތުންނަށް ފޯރުކޮށްދޭ ޚިދުމަތްތައް މެދުކަނޑާނުލާ ކުރިއަށް ގެންދިއުން\nއިޤްތިސާދަށް ލިބޭނެ ގެއްލުން ފޫބެއްދުމަށް ބޭރުގެ އެހީ ހޯދުން މެކުހަށް!\nރައީސް ސޯލިޙުގެ ވާހަކަފުޅުގައި ވަނީ ރާއްޖޭގެ އިޤްތިސާދަށް ކުރިމަތިވެދާނެ ލޮޅުން ކުޑަކޮށް، ރައްޔިތުންނަށް ދޭންޖެހޭ ޚިދުމަތްތައް މެދުކެނޑުމެއްނެތި ދިނުމަށް ބޭރުގެ އެހީ ހޯދުމުގެ މަސައްކަތް ކުރަމުންދާ ކަމަށާއި، އެކަމަށް ބޭރުގެ ޤައުމުތަކުން "ފެހި ސިގްނަލް" ލިބިފައިވާކަން ހާމަކުރައްވާފައެވެ. އެގޮތުން އެމަނިކުފާނުގެ ވާހަކަފުޅުގައި އަލިއަޅުވާލައްވާފައިވާ ބައެއް ކަންކަމުގެ ތެރޭގައި ރާއްޖެއަށް ތިން މަސްދުވަހަށް ފުދޭ މިންވަރަށް، ބޭހުގެ އެހީ ފޯރުކޮށްދޭނެ ކަމަށް އަވަށްޓެރި އިންޑިޔާއިން މިހާރު ޔަޤީންކަން ދީފައިވާކަން ފާހަގަ ކުރެއްވިއެވެ.\nއޭގެ އިތުރުން، ޕްރޮފެޝަނަލް ޑޮކްޓަރުންގެ ޓީމެއް ފޮނުވުމަށްވެސް އިންޑިޔާއިން ނިންމާފައިވާކަން ފާހަގަކުރައްވައި އެމަނިކުފާނު ވިދާޅުވީ، އޭގެ އިތުރުންވެސް ރަޙްމަތްތެރި އެހެން ޤައުމުތަކުން ކޯވިޑް19އާ ދެކޮޅަށް ރާއްޖެއަށް އެހީތެރިވެދޭނެ ކަމުގެ ފެހި ސިގްނަލް ލިބިފައިވާ ކަމަށެވެ.\nކޮވިޑް-19 ގެ ސަބަބުން މި އަހަރުގެ ތެރޭގައި އާމްދަނީ ލިބޭނެކަމަށް ލަފާކުރި ޢަދަދަށްވުރެ، 2.1 ބިލިއަން ރުފިޔާއާއި 6.9 ބިލިއަން ރުފިޔާގެ މިންވަރެއް ދަށްވާނެ ކަމަށް މިހާރު އަންދާޒާ ކުރެވިފައިވާއިރު، ރައީސް ސޯލިޙު ވިދާޅުވީ، ރާއްޖެއިން ބޭރުން ލޯނު އެހީ އާއި، ހިލޭ އެހީ ހޯދުމަށްމަސައްކަތް ކުރައްވަމުން ގެންދަވާ ކަމަށާއި، އެކަމުގައިވެސް އެކުވެރި ޤައުމުތަކުންނާއި، މާލީ އިދާރާތަކުން ފެހި ސިގްނަލް ލިބިފައިވާ ކަމަށެވެ.\nކޮންމެއަކަސް، މި ދަނޑިވަޅުގައި ރައީސް ސޯލިޙު ޤައުމާ މުޚާތަބު ކުރައްވާ ދެއްކެވި ވާހަކަފުޅުން ދިވެހިންގެ ހިތްތަކަށް މިވަނީ އިތުރު އުއްމީދެއް ލިބިފައެވެ. މުޅި ދިވެހި ދައުލަތާއި، ރައްޔިތުން ގުޅިގެން މަސައްކަތް ކޮށްފިނަމަ ރާއްޖެ ސަލާމަތުގެ އައްސޭރިއަކަށް ވާސިލުކޮށްދެވޭނެ ކަމުގެ އުއްމީދު އާވެފައެވެ.


Health - Manifesto2018\nކުލުނުވެރި ސިއްހީ ނިޒާމް\nދުޅަހެޔޮ ސިއްހަތެއްގައި ދެމިހުރުމަށްޓަކައި ބަހައްޓަންވާނެ އާދަތަކާ ބެހޭގޮތުން ރާއްޖޭގެ ހުރިހާ ރަށެއްގައި މައުލޫމާތާއި ހުނަރު ފޯރުކޮށްދިނުމުގެގޮތުން އެކިއެކި ޕްރޮގްރާމްތައް ހިންގޭނެއެވެ.\nގަވައިދުން ރައްޔިތުންގެ ހާލުބެލި ޑޮކްޓަރަށް އަންގަންޖެހޭ ކަންކަން ބަލާ އެންގުމަށްޓަކައި ހަރަކާތްތެރިވާނެ ތަމްރީންލިބިފައިތިބި ސިއްހީ ހަރަކާތްތެރިން ބިނާކުރެވޭނެއެވެ.\nސްކޫލު ނިޒާމުގެ ތެރެއިން ކުޑަކުދިންގެ ސިއްހަތުބެލޭނެ ނިޒާމެއް ހަމަޖެއްސޭނެއެވެ.\nސިއްހަތަށް ރަނގަޅުނޫން ބާވަތްތަކާޢި (ދުންފަތް، ސުޕާރީ، އެނާޖީ ބުއިންތައް، ހަކުރުގިނަ ބުއިންތައް) ދުރުވުމަށް އާންމުން ހޭލުންތެރިކުރުމަށް ކުރާ ހޭދަ އިތުރުކުރެވޭނެއެވެ.\nގައިންގަޔަށް ނާރާ ބަލިތައް އާންމުވާ ސަބަބުތައް ހޯދާ އެކަމަށް އެކަށީގެންވާ ފިޔަވަޅުއެޅޭނެއެވެ.\nދިރިތިބޭ އުމުރު (ލައިފް އެކްސްޕެކްޓެންސީ) މަތިކުރުމަކީ މައިގަނޑު އަމާޒަކަށް ހެދޭނެއެވެ.\nނަފްސާނީ ދުޅަހެޔޮކަން ކަށަވަރުކުރުމުގެ ގޮތުން ކޮންމެ ރަށެއްގައިވެސް އެކަމަށް ޚާއްސަ ކައުންސިލަރެއްގެ ޚިދުމަތް ލިބޭނެއެވެ. އަދި ސަރަހައްދުތަކުގައި ސައިކިއޭކްޓްރިކް ސެންޓަރު ޤާއިމްކުރެވޭނެއެވެ.\nސިއްހީ ޚިދުމަތްދޭ ތަންތަނާއި ވަސީލަތްތައް\n4 ސަރަހައްދެއްގައި ފެންވަރު ރަނގަޅު ގިނަ ކަންކަމަށް ފަރުވާކުރެވޭ ސްޕެޝަލިސްޓުން ތިބޭ އަދި ޒަމާނީ ވަސީލަތްތައް ޤާއިމްވެފައިވާ ހޮސްޕިޓަލްތައް ޤާއިމްކުރެވޭނެއެވެ.\nރާއްޖޭގެ3ސަރަހައްދުގައި ސްޕެޝަލައިޒްޑް ހޮސްޕިޓަލްތައް ޤާއިމްކުރެވޭނެއެވެ.\nރާއްޖޭގެ ހުރިހާ ސަރުކާރު ހޮސްޕިޓަލްތަކާއި ސިއްހީ މަރުކަޒުތައް އެއްވިޔުގަ އަކުން ގުޅާލެވި، ހުރިހާ ލެބޯޓަރީތަކެއް ޑިޖިޓައިޒް ކުރެވޭނެއެވެ.\nހެލްތު ސެންޓަރުތަކުގައި ލެބޯޓަރީއާއި އެކްސްރޭއާއި ޑޮކްޓަރުންގެ ހިދުމަތް ލިބޭނެ ގޮތް ހަމަޖައްސާ އަތޮޅު ހޮސްޕިޓަލްތަކަށް ފަސޭހައިން ދަތުރުކުރެވޭނެ ގޮތް ހަމަޖެއްސޭނެއެވެ.\nނެޝަނަލް މެންޓަލް ހެލުތު އިންސިޓިއުޓު އުފައްދާ، ނަފްސާނީ ބަލިތަކަށްދެވޭ ފަރުވާ ފުޅާކޮށް، ނަފްސާނީ ބަލިތަކަށް ދެވޭ ފަރުވާ އާސަންދައިގެ ދަށުން ކަވަރުކުރެވޭނެއެވެ.\nކ. ގުރައިދޫ މަރުކަޒަކީ މެންޓަލް ހެލްތު ޕޭޝަންޓުންނަށް ޚާއްސަ މަރުކަޒެއްގެ ގޮތުގައި ފުރިހަމަ ވަސީލަތާއި ތަމްރީނު ލިބިފައިވާ މީހުންނާއިއެކު ހިދުމަތްދޭ ތަނަކަށް ބަދަލުކުރެވޭނެއެވެ.\nބަލާނެ މީހުން ނެތް ދުވަސްވީ މީހުންނާއި ބަލިހާލަތާއި ގުޅިގެން އެނދުމަތިކޮށްގެން ބަލަންޖެހޭ މީހުން އޯގާތެރިކަމާއެކު ބެލެހެއްޓޭނެ ހާއްސަ މަރުކަޒުތަކެއް ޤާއިމްކުރެވޭނެއެވެ.\nރާއްޖޭގައި ވެޓެނަރީ ސަރވިސް ފޯރުކޮށްދެވޭނެއެވެ.\nސިއްހީ ޚިދުމަތްތެރިންގެ އަގު ވަޒަންކުރުން\nފެންވަރު ރަނގަޅު ސިއްހީ ހިދުމަތެއް ރައްޔިތުންނަށް ފޯރުކޮށްދިނުމަށްޓަކައި ސިއްހީ ދާއިރާގެ ޚިދުމަތްތެރިން ބިނާކުރުމާއި ހިދުމަތުގައި ތިބޭ ފަރާތްތަކަށް ބޭނުންވާ ތަމްރީން ޕްރޮގްރާމްތައް ޤަވައިދުން ހިންގޭނެއެވެ.\nއެކި ދާއިރާތަކުގެ ސިއްހީ ހިދުމަތްތެރިންގެ މުސާރައިގެ އޮނިގަނޑު މުރާޖަޢާކޮށް މުސާރައަށް ހެޔޮބަދަލެއް ގެނެސްދެވޭނެއެވެ. ޚާއްސަކޮށް ނަރުހުންނާއި ހެލްތު ވޯކަރުންގެ މުސާރަ އިތުރުކޮށްދެވޭނެއެވެ.\nރަށްރަށުން ތަމްރީންކުރެވޭ މީހުން އެރަށެއްގައި ނުވަތަ އެސަރަހައްދެއްގައި ތިބެގެން ވަޒީފާ އަދާކުރެވޭނެ ފުރުސަތު ފަހިކޮށްދެވޭނެއެވެ.\nސިއްހީ ދާއިރާއަށް ބޭނުންވާ ޤާނޫނީ އޮނިގަނޑު\nމެޑިކަލް ނެގްލިޖެންސްގެ ޤާނޫނީ ފްރޭމްވޯކު އެކުލަވާލެވޭނެއެވެ.\nމެންޓަލް ހެލްތު ޤާނޫނީ ފްރޭމްވޯކު އެކުލަވާލެވޭނެއެވެ.\nމެޑިކަލް ކައުންސިލްއާއި އެފަދަ އެހެން ރެގިއުލޭޓަރީ ބޮޑީތަކުގެ ދައުރު ސިއްހީ ދާއިރާގައި ފުޅާކޮށް، ހިންގުމުގެ އުސޫލުތައް ހަރުދަނާކުރުމަށް ގެންނަންޖެހޭ ޤާނޫނީ ބަދަލުތައް ގެނެވޭނެއެވެ.\nބޭސްފަރުވާއަށް ސަލާންޖެހުން ނައްތާލުން\nހުރިހާ ރައްޔިތުންނަށް ތަފާތުކުރުމެއްނެތި ހިލޭ ސިއްހީ ފަރުވާ ފޯރުކޮށްދެވޭނެއެވެ.\nބޮޑެތި ބަލިތަކަށް ފަންޑުފޮށި ހަދައިގެން ސަލާންޖަހަން ޖެހުން ނައްތާލެވޭނެއެވެ.\nއާސަންދައިގެ ޚިދުމަތަކީ ރައްޔިތުންނަށް ތަކުލީފަކަށް ނުވާނެ އަދި ޝަކުވާއެއް ނެތް ޚިދުމަތަކަށް ބަދަލުކުރެވިގެން ދާނެއެވެ.\nކިޑްނީއާއި ލިވަރފަދަ އޯގަންތައް ޓްރާންސްޕްލާންޓުކުރަންޖެހޭ ފަރާތްތަކަށް ފަސޭހައިން ޑޯނަރއިންނާއި ގުޅޭނެގޮތް ހަދާދީ އެފަދަ ފަރާތްތަކުން ޓްރާންސްޕްލާންޓުކުރުމަށް މިހާރު އުފަލްންޖެހޭ ބުރަ ލުއިކޮށްދެވޭނެއެވެ.\nއަވައްޓެރި ގައުމުތަކުގައި ދިގުމުއްދަތުގެ ވިސާގައި ދިރިއުޅޭ ދިވެހި ރައްޔިތުންނަށް އާސަންދައިގެ ހިދުމަތް ލިބޭނެގޮތް ހަމަޖެއްސުމާއި އަދި މިހިދުމަތް އެހެން ގައުމުތަކަށް ފުޅާކުރެވޭނެއެވެ.\nއާސަންދައަކީ ޕްރައިވެޓް ކްލިނިކްތަކާއި ބޭސްފިހާރަތަކުގެ ކްރެޑިޓްގައި ހިނގާތަނެއްގެ ބަދަލުގައި، ޤާނޫނުގެ ތަޞައްވުރާއި އެއްގޮތަށް، ޕްރައިވެޓް ކްލިނިކުތަކާއި ބޭސްފިހާރަތަކަށް ބުރަބޮޑު ނުވާނެ ގޮތަށް، ދައުލަތުން ބަޖެޓުކުރާ ފައިސާއިން ހިންގާ ކަމަކަށް ބަދަލުކުރުން\nސަރުކާރު ހޮސްޕިޓަލްތަކުން ލިބޭ ފަރުވާ ހޯދުމަށް ހޭދަވާ މުއްދަތު ދިގުވެ ފަރުވާ ނުލިބިދާ ހާލަތްތަކުގައި އެފަރުވާއެއް ރައްޖޭގެ ޕްރައިވެޓް ހޮސްޕިޓަލް ނުވަތަ ކްލިނިކަކުން ލިބެން ހުރިނަމަ އާސަންދަ މެދުވެރިކޮށް އަވަހަށް، އަދި ބަލިމީހާއަށް ލުއިފަސޭހަވާނެގޮތަށް އަސަންދައިގެ ހިދުމަތް ފުޅާކުރެވޭނެއެވެ.\nކޮންމެ ރަށެއްގައިވެސް ޑަކްޓަރެއްގެ ޚިދުމަތް ލިބެން ހުންނާނެކަން ކަށަވަރު ކުރެވޭނެއެވެ.\nގިނަ ރަށްރަށުގައި ޓެލެމެޑިސިން ތައާރަފްކުރެވި އައިޓީ ކޮންސަލްޓޭޝަން ފުޅާކުރެވޭނެއެވެ.\nރާއްޖޭގައި ލިބެން ހުންނަ ބޭހަކީ ފެންވަރު ރަނގަޅު ދުނިޔޭގެ ފެންވަރުގެ އިތުބާރު ލިބިފައިވާ ކުންފުނިތަކުންއުފައްދާ ބޭސް ކަމުގައި ހެދުމުގެ ގޮތުން ފުޑް އެންޑް ޑްރަގްސް އޮތޯރިޓީގެ އުސޫލުތައް ހަރުދަނާކޮށް ރާއްޖެ އެތެރެކުރާ ބޭސް މޮނިޓަރކުރުން އިތުރުކުރެވޭނެއެވެ.\nދިވެހިބޭސްވެރިކަން އާލާކޮށް ކުރިއެރުވުމަށްޓަކައި ދިވެހިބޭސްވެރިކަން ދަސްކޮށްދިނުމާ ފަރުވާދެވުމަށްޓަކައި ދިވެހި ބޭސްވެރިކަމުގެ އިންސްޓިޓިއުޓެއް ޤާއިމްކުރެވޭނެއެވެ.\nނެޝަނަލް އެމްބިއުލެންސް ނިޒާމެއް ގާއިމުކޮށް ރާއްޖޭގެ ހުރިހާ ކަންކޮޅަކަށް ކަނޑާއި، އެއްގަމާއި ވައިގެ މަގުން ބަލިމީހުން އުފުލޭ އެމްބިއުލެންސް ހިދުމަތުގެ ހަރުދަނާ ނިޒާމެއްގެ ޤާއިމްކުރެވޭނެއެވެ.\nމެޑިކަލް އިމަރޖެންސީ ޓެކްނީޝަނުން ތަމްރީނުކޮށް ޕެރަމެޑިކްގެ ޚިދުމަތް މުޅިރާއްޖޭގައި ޤާއިމްކުރެވޭނެއެވެ.\nފްލޫ ސީޒަނަށް ތައްޔާރުވެ ވަގުތު އޮއްވާ ފްލޫ ވެކްސިން ލިބޭނެ އިންތިޒާމު ހަމަޖައްސޭނެއެވެ.\nޑެންގޫ ހުން ފަދަ އާއްމުކޮށް ފެތުރޭ ބަލިތައް ފެތުރުން ހުއްޓުވުމަށްޓަކައި މުޅިރާއްޖޭގައި ރައްކާތެރިކަމުގެ ފިޔަވަޅުތައް ވަރުގަދަ ކުރެވޭނެއެވެ.\nހާއްސައެހީއަށް ބޭނުންވާ ކުދިންނަށް ޅަފަތުގައި ސިއްހީ އެހީތެރިކަމާއި އަޅާލުން ލިބޭނެގޮތަށް ސިއްހީ ނިޒާމުގެ ތެރެއިން ފަސޭހައިން ހިދުމަތްލިބޭނެ އުސޫލެއް ގާއިމުކުރެވޭނެއެވެ.\nހާއްސައެހީއަށް ބޭނުންވާ ފަރާތްތަކަށް ފޯރުކޮށްދޭންޖެހޭ ހާއްސަ ބޭސްފަރުވާއާއި އެހެނިހެން އެހީތެރިކަން ފަސޭހަކަމާއި އެކު ލިބޭނެގޮތް ހަމަޖައްސާދެވޭނެއެވެ.\nއޯޓިޒަމް ކުދީންނާއި މިފަދަ ހާލަތްތަކުގައި ދިރިއުޅޭ ކުދީންނަށް ބޭނުންވާ އެހީތެރިކަމާއި ފަރުވާ ލިބޭނޭ ލުއިފަސޭހަ އަދި ހަރުދަނާ ނިޒާމެއް ޤާއިމްކުރެވޭނެއެވެ.\nރާއްޖޭގެ އެކިކަންކޮޅުގައި ތިބި ތެލެސީމިއާ ކުދިންނަށް ބޭނުންވާ ބޭހާއި އެހެނިހެން ފަރުވާތައް ފަސޭހަކަމާއިއެކު އެކުއްޖަކު ދިރިއުޅޭ ސަރަހައްދުތަކުން ލިބޭނެ ގޮތް ހަމަޖައްސާދެވޭނެއެވެ.\nރައްޖޭގެ ހުރިހާ ރަށެއްގައި ސިއްހީ ޚިދުމަތާއި ގުޅޭ ހުރިހާކަމެއް ބަލަހައްޓާ ކުރިއަށް ގެންދެވޭނީ ކައުންސިލްގެ އެހީތެރިކަމާއެކު ސީދާ ހެލްތު މިނިސްޓްރީގެ ބެލުމުގެދަށުންނެވެ.


ޔަޙްޔާގެފާނު - ވިކިޕީޑިއާ\nޔަޙްޔާގެފާނު (ޢަރަބި ބަހުން: يحيى) އަކީ ﷲ ގެ ނަބިއްޔެކެވެ. ދަރިކަލެއްގެ ނިޢްމަތަށް އެދިވަޑައިގެން ޒަކަރިއްޔާ ޢަލައިހިއްސަލާމް ކުރެއްވެވި ދުޢާފުޅު މާތްﷲ އިޖާބަކުރައްވަވާ، މަލާއިކަތްބޭކަލުން މެދުވެރިކުރައްވަވާ، ޒަކަރިއްޔާ ޢަލައިހިއްސަލާމްއަށް ދެއްވެވި އުފާވެރިކަމުގެ ޚަބަރަށްފަހު، ޒަކަރިއްޔާ ޢަލައިހިއްސަލާމްގެ އަނބިކަނބަލުން އާލާސްވެއިންނަވާ، މޫނު އަލިވެގެންވާ، ބަރަކާތްތެރި ދަރިކަލަކާއިގެން ރައްކާވެވަޑައިގަތެވެ. ﷲ ދެއްވެވި އުފާވެރިކަމުގެ ޚަބަރުގައި އަންގަވާފައިވާ ފަދައިން، އެ ދަރިކަލުންނަށް ޔަޙްޔާ އޭ ވިދާޅުވެ، ޒަކަރިއްޔާގެފާނު ނަންދެއްވިއެވެ.\nފަހެ، ޔަޙްޔާ ޢަލައިހިއްސަލާމް ވެވަޑައިގަތީ އެންމެ ތުއްޕުޅު އިރުއްސުރެ ވެސް ތޫނުފިލި ވިސްނުންތެރި ދަރިކަލަކަށެވެ. ފޮތުގެ ޢިލްމަށް ލޯބިކުރައްވަވާ، އަޅުވެރި ތަޤްވާވެރި ދަރިކަލަކަށެވެ. މާތްﷲ ނަބިއްޔެއްކަމުގައި އެކަލޭގެފާނު އިޚްތިޔާރުކުރެއްވިއެވެ. އަދި މީސްތަކުންނަށް ޢިލްމާއި ޙިކްމަތް އުނގަންވައިދެއްވާ ތަޤްވާވެރިއަކު ކަމުގައި އެކަލޭގެފާނުވިއެވެ.\nޔަޙްޔާ ޢަލައިހިއްސަލާމްއަށް މާތްﷲ5ކަމަކަށް އަމުރުކުރެއްވިއެވެ. އަދި އެ5ކަންތަކުގައި ހިފެހެއްޓުމަށް ބަނީ އިސްރާއީލުންނަށް އަމުރުކުރުމަށް އެންގެވިއެވެ. މި ދެންނެވި5ކަންތަކަކީ، ﷲ ފިޔަވައި އެހެން އެއްވެސް ފަރާތަކަށް އަޅުކަން ނުކުރުމާއި، ނަމާދު ޤާއިމްކުރުމާއި، ރޯދަ ހިފުމާއި، ޒަކާތް ދިނުމާއި، ގިނަގިނައިން ﷲ ހަނދުމަކޮށް ޒިކުރުކުޅައުމެވެ. ޤައުމުގެ މީހުންނަށް، މި5ކަންތަކުގައި ހިފެހެއްޓުމުގެމައްޗަށް ޔަޙްޔާގެފާނު ވަޞިއްޔަތްކުރެއްވިއެވެ. އަދި ރެޔާއި ދުވާލު އަޅުކަމާއި ހެޔޮ ކަންތައްތައް ކުރެއްވުމުގައި ދެމިހުންނަވާ، ﷲ ހަނދުމަކުރެއްވުމާއި، ޤިޔާމަތްދުވަސް ހަނދުމަކުރައްވަވާ ކީރިތިކުރެއްވުން ގިނަ ބޭކަލަކުކަމުގައި ޔަޙްޔާގެފާނު ވިއެވެ.\nބަނީ އިސްރާއީލުންގެ މީހުންގެ ނުބައިނުލަފާކަން ޙައްދު ފަހަނައަޅާގޮސް، އެއްވެސް ޙައްޤަކާނުލައި، އެއުރެންގެ އަތްތަކުން ޤަތުލުކަޅަ ނަބީ ބޭބޭކަލުންކުރެ އެއްބޭކަލަކީ ޔަޙްޔާގެފާނެވެ.\nﷲގެ ނަބިއްޔާ، ޔަޙްޔާ ޢަލައިހިއްސަލާމް ޤަތުލުކުޅަ ޙާދިސާއާއިމެދު ތަފާތު ރިވާޔަތްތަކެއް ވެއެވެ. މި ހުރިހާ ރިވާޔަތްތަކަކަށް ނަޒަރު ހިންގާއިރުވެސް މި ނުބައި ޢަމަލު ރާވާހިންގީ، ދިމިޝްޤުގެ ރަސްކަލަކަށް އޭރު ހުރި މީހާއާއި، އޭނާގެ އަޢުވާނުން ގުޅިގެންކަން ޔަޤީންކުރެވެއެވެ.\nބައެއް ރިވާޔަތްތައް ބުނާގޮތުގައި ޔަޙްޔާގެފާނަކީ، ނުހަނު މޫނުފުޅު އުޖާލާ، ބުރުސޫރަ ރިވެތި ބޭކަލަކަށްވާތީ، އެކަލޭގެފާނާއި ކައިވެނިކުރުމަށް ގަނޑުވަރުތެރޭގެ އަންހެން ސާހިބަކު ހިތުއަޅައިގެން އުޅުނީއެވެ. އަދި އެކަން ނުވެދާނެހެން ހީވުމުން އެކަމުގެ ރުޅީގައި ޔަޙްޔާގެފާނު ޤަތުލުކުޅައުމަށް އަމުރުކުރީއެވެ. އަނެއްބައި ރިވާޔަތްތައް ބުނާގޮތުގައި ރަސްގެފާނަށް ކާވަނި ޙަލާލުނުވާނެ އަންހެންބޭކަނބަލަކާއި ކާވަނި ބައްލަވައިގަންވަން ރަސްގެފާނު އުޅުއްވާކަން ޔަޙްޔާގެފާނަށް އެނގިވަޑައިގެން، އެކަން މަނާކުރެއްވުމުން، ގަނޑުވަރުތެރެއިން ނުކުތް އަމުރަކަށް ޔަޙްޔާގެފާނު ޤަތުލުކުޅައީއެވެ. އަދި މިކަންކުޅައީ އެއުރެންގެ ޢީދުދުވަހެއްގައެވެ.\nޔަޙްޔާގެފާނު އުފަންވަވަޑައިގަންނަވާ ވަގުތުއާއި، މި ދުނިޔެއިން ވަކިވެވަޑައިގަންނަވާ ވަގުތުއާއި، އަލުން ދިރުއްވަވާ ވަގުތު ﷲގެ ޙަޟްރަތުން ސަލާމްހުރިކަމުގައި ( ﷲގެ ރަޙްމަތް އެހުރިހާ ވަގުތަކުމެ އެކަލޭގެފާނުގެމައްޗަށް ހުރިކަމުގައި ) ކީރިތި ޤުރުއާނުގައި ﷲ ވަޙީކުރައްވާފައިވެއެވެ. ބުނެވޭ ގޮތުގައި އެކަލޭގެފާނު ދުނިޔޭގައި ހުންނެވީ 30 އަހަރަށެވެ.\nLast edited on 13 ނޮވެމްބަރު 2017, at 18:10\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 13 ނޮވެމްބަރު 2017، 18:10 ގައެވެ.


ހއ. މުރައިދޫ ކައުންސިލާއި، ހއ. ދިއްދޫ ކައުންސިލާއި، ހދ. ނައިވާދޫ ކައުންސިލާއި، ވ. ފެލިދޫ ކައުންސިލާއި، ށ. ކަނޑިތީމު ކައުންސިލާއި، ނ. ހެނބަދޫ ކައުންސިލާއި، ކ. މާފުށީ ކައުންސިލާއި، ތ. މަޑިފުށީ ކައުންސިލާއި، މ. އަތޮޅު ކައުންސިލް (ދިއްގަރު ދާއިރާ)ގެ ބައި-އިލެކްޝަނަށް ހުސްވެފައިވާ ގޮނޑިއަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަން ގައި އެމްޑީޕީގެ ޓިކެޓް ގައި ވާދަކުރުން – Maldivian Democratic Party\nހއ. މުރައިދޫ ކައުންސިލާއި، ހއ. ދިއްދޫ ކައުންސިލާއި، ހދ. ނައިވާދޫ ކައުންސިލާއި، ވ. ފެލިދޫ ކައުންސިލާއި، ށ. ކަނޑިތީމު ކައުންސިލާއި، ނ. ހެނބަދޫ ކައުންސިލާއި، ކ. މާފުށީ ކައުންސިލާއި، ތ. މަޑިފުށީ ކައުންސިލާއި، މ. އަތޮޅު ކައުންސިލް (ދިއްގަރު ދާއިރާ)ގެ ބައި-އިލެކްޝަނަށް ހުސްވެފައިވާ ގޮނޑިއަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަން ގައި އެމްޑީޕީގެ ޓިކެޓް ގައި ވާދަކުރުން\n01 އޮގަސްޓް 2015 ވާ ހޮނިހިރު ދުވަހު ބޭއްވުމަށް ހަމަޖައްސާފައިވާ ހއ. މުރައިދޫ ކައުންސިލާއި، ހއ. ދިއްދޫ ކައުންސިލާއި، ހދ. ނައިވާދޫ ކައުންސިލާއި، ވ. ފެލިދޫ ކައުންސިލާއި، ށ. ކަނޑިތީމު ކައުންސިލާއި، ނ. ހެނބަދޫ ކައުންސިލާއި، ކ. މާފުށީ ކައުންސިލާއި، ތ. މަޑިފުށީ ކައުންސިލާއި، މ. އަތޮޅު ކައުންސިލް (ދިއްގަރު ދާއިރާ)ގެ ކައުންސިލްގެ ހުސްވެފައިވާ ގޮނޑިތަކަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަން ގައި އެމްޑީޕީގެ ޓިކެޓްގައި ވާދަކުރެއްވުމަށް ބޭނުންފުޅުވާ، ލޯކަލް ކައުންސިލް އިންތިޚާބްގައި ވާދަކުރުމުގެ ޝަރުޠު ފުރިހަމަވާ މެންބަރުން 21 ޖޫން 2015 ވާ ހޮނިހިރު ދުވަހުގެ 12:00 ގެ ކުރިން އިލެކްޝަން ކޮމިޝަނަށް ހުށައަޅަންޖެހޭ ލިޔުންތައް ފުރިހަމަކުރުމައްފަހު އެމްޑީޕީގެ އިންތިޚާބަށް ކުރިމަތިލުމަށް އެދޭފޯމާއި އެކު އެމްޑީޕީގެ ޤައުމީ ސެކްރެޓޭރިއަޓް (ހ. ޝަރާޝާ، މާލެ) އަށް ހުށަހެޅުއްވުން އެދެމެވެ. އީމެއިލް ކުރައްވާނީelections@mdp.org.mv އަށެވެ.\nމި ބައި-އިލެކްޝަން ގައި އެމްޑީޕީގެ ޓިކެޓްގައި ވާދަކުރެއްވުމަށް ޝަރުތު ހަމަވާ، ގޮނޑިއަކަށް އެއް ބޭފުޅަކަށް ވުރެ ގިނަ ބޭފުޅުން ކުރިމަތިލައްވައިފިނަމަ، ލޯކަލް ކައުންސިލް އިންތިޚާބުގެ މި ބައި-އިލެކްޝަންގައި އެމްޑީޕީގެ ޓިކެޓްގައި ވާދަކުރައްވާނޭ ކެންޑިޑޭޓަކު ކަނޑައަޅާނީ 22 ޖޫން 2015 ވާ އާދިއްތަ ދުވަހު ބާއްވާ ޕްރައިމަރީއަކުން ކަމުގައި ދެންނެވީމެވެ.


Male' ge maguthah saafukuraa WAMCO ge anhenunge vaahaka | Mihaaru\nމޯލްޑިވްސް ޕާޓްނާޝިޕް ފޯރަމް\nވެމްކޯގައި މަސައްކަތް ކުރާ އަންހެނުންތަކެއް މާލޭގެ މަގުމަތި ކުނިކަހަނީ.-- ފޮޓޯ: އަހުމަދު ނިޝާތު/ މިހާރު\nމާލޭގެ މަގުތައް ސާފުކުރާ ވެމްކޯގެ އަންހެނުންގެ ވާހަކަ\n08 މާޗް 2019 - 15:12 13 comments\nމާލޭގެ މަގުމަތި ކުނިން ފުރިބާރުވެފައި ހުއްޓައި އެތަން ރީތި ކޮށްދެނީ ވެމްކޯގެ މި ހީވާގި އަންހެނުންނެވެ. އެ މަސައްކަތް، ކުނި މެނޭޖުކުރަން ސަރުކާރުން އުފެއްދި ކުންފުނިން ކުރަން ފެށުމާ އެކު، މަގުމަތި ސާފުވެގެން ދިޔައީ އެވެ. އެގޮތަށް އަހަރެމެން އަޅާ ކުނިތައް ވެމްކޯގެ މުވައްޒަފުން ނަގައި ސާފުކުރުމުގެ މަސައްކަތް ކުރާތާ ގާތްގަނޑަކަށް އަހަރެއް ވީ އެވެ. މިއީ އާދައިގެ މަސައްކަތެއް ކަމަށް ބަޔަކަށް ހީވި ނަމަވެސް އެއީ ވަރަށް ބުރަ އަދި އެތައް ވަގުތެއް ހޭދަކުރަން ޖެހޭ ކަމެކެވެ.\nއެތައް ބަޔަކަށް ވަޒީފާގެ ފުރުސަތުތައް ލިބުނީ އެވެ. އެގޮތަށް ވެސް ލިބޭ އެންމެ ބޮޑު ހިތްހަމަޖެހުމަކީ، އާއިލާއާ ގޭތެރޭގެ މަސައްކަތްތައް ކުރުމަށް ހުރަހެއް ނެތުމެވެ. ކޮންމެ ރެއަކު 11 ޖަހާއިރުން ފެށިގެން ފަތިހު ފަހެއް ޖަހަންދެން މާލޭގެ އެކި ސަރަހައްދުތަކުގައި މަގުތައް ސާފުކުރަނީ ގާތްގަނޑަކަށް 175 އަންހެނުންނެވެ.\nމާލޭ 10 ޒޯނަކަށް ބަހާލައިގެން ކުނި ކަހަމުން އަންނައިރު، އެ ޒޯނުތަކުގައި ވެސް ވަކިވަކިން ގްރޫޕަށް ބަހައިލަ އެވެ. ކޮންމެ ޒޯނަކަށް ޑިއުޓީ އޮފިސަރެއް ހުރެ އެވެ. ބޮޑު ކަމެއް ހިނގައިފި ނަމަ އެކަމެއް އެންމެ ފުރަތަމަ އަންގަންޖެހޭނީ އެ އޮފިސަރަކަށެވެ. މަސައްކަތުގައި އުޅުމުގެ ތެރޭގައި އެމީހުންނަށް އެންމެ ގިނައިން ހުށަހަޅާފައި ވަނީ ފުރައްސާރައިގެ މައްސަލަތަކެވެ.\nއެތަނުން އެއް ޒޯނުގެ އޮފިސަރަކީ އައިޝަތު މޫސާ 42، އެވެ.\nއޭނާ ބުނާގޮތުން މަގުމައްޗަށް ނުކުމެ ކުނި ކަހަން ފެށި ފުރަތަމަ ދުވަސްކޮޅު މީހުންގެ ފުރައްސާރަ އާއި ޖެއްސުން ވަރަށް ބޮޑަށް ކުރިމަތިވި އެވެ. ނަމަވެސް، ކުރަމުން އަންނަ މަސައްކަތް ފެނުމާ އެކު އެމީހުންނާ ދޭތެރޭ މީހުން ކަންތައް ކުރާ ގޮތް ބަދަލުވި ކަމަށް ބުންޏެވެ.\nއޭނާ ބުނިގޮތުގައި، ކުނިކެހުމުގެ މަސައްކަތް ކުރަން ޖެހެނީ ވަރަށް ފަސޭހަ ވަގުތެއްގަ އެވެ. ވަޒީފާގެ ސަބަބުން ދަރިންނާއި ގޭތެރޭގެ މަސައްކަތްތައް އެންމެ ފުރިހަމަ އަށް ކުރުމަށް އެއްވެސް ހުރަހެއް ނޯންނަ ކަމަށް ބުންޏެވެ.\n"ވަރަށް ހިތްހަމަޖެހިގެން މަސައްކަތް މި ކުރަނީ. އާ ރައްޓެހިން ލިބިއްޖެ،" އައިޝަތު ބުންޏެވެ.\nއައިޝަތު ނަޝްފާ 31، ބުނީ މަގުމަތި ސާފުކުރަން ފެށި ފުރަތަމަ ދުވަސްކޮޅު ވަރަށް ގިނައިން ކުނި އުކާފައި ހުންނަ ކަމަށެވެ. އެކަމަކު، މިހާރު އެކަން ވެސް ބަދަލުވެފައިވާ ކަމަށް ބުންޏެވެ.\n"މީހުން މަދުވުމާއި ބައެއް މަގުތައް އަނދިރިވުމާ އެކު އުނދަގޫ. އެކަމަކު ކުރިއަށް ވުރެ ފުރައްސާރަ ކުރާވަރު ވަރަށް މަދު،" އެހެން ޒޯނެއްގެ ސުޕަވައިޒަރުކަން ކުރަމުން އަންނަ ނަޝްފާ ބުންޏެވެ.\nއެތަނުގައި މަސައްކަތްކުރާ މީހުންގެ ތެރެއިން ފާތިމަތު މުފީދާގެ ވާހަކަ ތަފާތެވެ. ޑިޕާޓްމަންޓް އޮފް ނޭޝަނަލް ރަޖިސްޓްރޭޝަން (ޑީއެންއާރު) ގައި ވަޒީފާ އަދާކުރަމުން ރޭގަނޑު ގާރީ ކްލާހަކަށް އޭނާ ދެ އެވެ. ކުނި ކަހަން ނުކުންނަނީ ގާރީ ކްލާސް ނިންމުމަށް ފަހު އެވެ.\nވެމްކޯގައި މަސައްކަތް ކުރާ އަންހެނަކު މާލޭގެ މަގުމަތި ކުނިކަހަނީ.-- ފޮޓޯ: އަހުމަދު ނިޝާތު/ މިހާރު\nއޭނާ ބުނިގޮތުގައި ވެމްކޯގައި މަސައްކަތް ކުރަން ފެށުމާ އެކު، އާ ރައްޓެހިންތަކެއް ވަނީ ލިބިފަ އެވެ. ދުވާލު ބުރަކޮށް މަސައްކަތް ކުރުމަށް ފަހު ވެސް ރޭގަނޑު މަސައްކަތަށް ނުކުތުމުން ލިބޭ ހިތްހަމަޖެހުން ވަރަށް ބޮޑު ކަމަށް ބުންޏެވެ.\n"މެންދުރު ފަހު އޮފީހުން އައިސް ކުޑަކޮށް އަރާމު ކޮށްލާފައި ރޭގަނޑު ކްލާހަށް ގޮސްފައި އެ ކްލާސް ނިންމާފައި ކުނި ކަހަން މި ދަނީ. އެހާ އުނދަގުލެއް ނޫން. މަސައްކަތުން ލިބޭ ހިތްހަމަޖެހުން މާ ބޮޑު،" މުފީދާ ބުންޏެވެ.\nޝިރުމީނާ އަބްދުލްހަމީދު 43، ބުނީ، މަސައްކަތުގައި އުޅޭއިރު ވަރަށް އުފާވާ މަންޒަރުތައް ފެންނަ ކަމަށެވެ. އެގޮތުން ބައެއް މީހުން ކާ އެއްޗެހި ގެންގޮސްދީ، ހާލު ބަލައި އުޅޭ ކަމަށާއި އެފަދަ ކަންތައްތަކުން އިތުރު ހިތްވަރެއް ލިބޭ ކަމަށެވެ.\nއެ މަސައްކަތް ކުރަނީ ރޭގަނޑަށް ވުމުން އާއިލާތަކުގެ ފުރިހަމަ އެއްބާރުލުން ލިބޭ ކަމަށް އެ އެންމެން ވެސް ބުނެ އެވެ. ސާފުކުރަން އުޅޭއިރު އާއިލާގެ މެމްބަރުން ދޭތެރެއަކުން ކާ އެއްޗެހި ހިފައިގެން ދާ ކަމަށް ބުންޏެވެ. ފާތިމަތު ޝަރީފާ 38، ވެސް ބުނީ އޭނާގެ ފިރިމީހާގެ ފަރާތުން ވަރަށް ބޮޑު އެހީތެރިކަމެއް ލިބޭ ކަމަށެވެ.\nވެމްކޯގައި މަސައްކަތް ކުރާ އަންހެނުނަކު މާލޭގެ މަގުމަތި ކުނިކަހަނީ.-- ފޮޓޯ: އަހުމަދު ނިޝާތު/ މިހާރު\n"އާއިލާގެ އެހީތެރިކަން ނުލިބި މިކަމެއް ނުކުރެވޭނެ. އެންމެން ވެސް ވަރަށް ސަޕޯޓިވް،" ޝަރީފާ ބުންޏެވެ.\nވެމްކޯ އަކީ މިހާރު މި އަންހެނުންގެ ހަޔާތުގެ މުހިއްމު ބައެކެވެ. ދިރިއުޅުމަށް ބޭނުންވާ މުހިއްމު ކަންތައްތަކެއް ފާއިތުވި އެއް އަހަރުގެ ތެރޭ ދަސްވެއްޖެ އެވެ. އޭގެ ތެރޭގައި ތަފާތު މިޒާޖުގެ މީހުންނާ އެކީ އެއް ޓީމެއްގެ ގޮތުގައި މަސައްކަތް ކުރުމަކީ ހާއްސަ ގޮތެއްގައި ފާހަގަކުރާ ކަމެކެވެ. ނަމަވެސް މަގުމަތީގައި އެމީހުންނަށް ކުރާ ފުރައްސާރަ އަދި ވެސް އެއްކޮށް ހުއްޓުމަކަށް ނާންނާތީ ކަންބޮޑުވުން ބޮޑެވެ.\nމުވައްޒަފުންނަށް ފުރައްސާރަ ކުރުމަކީ ވެމްކޯ އިން އެއްގޮތަކަށް ވެސް ބަލައިގަންނަ ކަމެއް ނޫނެވެ. އެފަދަ މައްސަލަތައް ބެލުމަށް ހާއްސަ ކޮމިޓީއެއް ވަނީ އެކުލަވާލައިފަ އެވެ.\nއަންހެނުން ބާރުވެރިކޮށް އިތުރު ފުރުސަތުތައް ފަހިކޮށްދިނުމަކީ ވެމްކޯ އިން ހާއްސަ އިސްކަމެއްދޭ ކަމަކަށް ވާއިރު ތަފާތު ތަމްރީނުތައް ކަންތައްތަކާ ކުރިމަތިލުމަށް ދަސްކޮށްދޭން އެ ކުންފުނިން އަންނަނީ ގިނަ މަސައްކަތްތަކެއް ކުރަމުންނެވެ.\nއިތުރު ލިޔުންތައް އަންހެނުންގެ ދުވަސް އަންހެނުން ބާރުވެރިކުރުން އެޑްވަޓޯރިއަލް ވެމްކޯ މާލެ\n"މާ ސާފު މާލެ" ޕްރޮގްރާމް ފަށައިފި\n22 hours ago 43


Ithaafushin mimahu ves 2،078 doller ge service charge eh\nއިތާފުށިން މިމަހު ވެސް 2،078 ޑޮލަރުގެ ސާވިސް ޗާޖެއް\nއިތާފުށި މޯލްޑިވްސް: ދެ މަހު އެންމެ ބޮޑު ސާވިސް ޗާޖެއް ވަނީ ދީފައި\nވޮލްޑޯފް އެސްޓޯރިއާ މޯލްޑިވްސް އިތާފުށި ރިސޯޓުން މި މަހު ސާވިސް ޗާޖުގެ ގޮތުގައި 2،078.27 ޑޮލަރު ދީފި އެވެ.\nރިސޯޓު މުވައްޒަފުން ސާވިސް ޗާޖުގެ މައުލޫމާތު އާއްމު ކުރާ ރިސޯޓް ވޯކާސް ޕޭޖުގައިވާ ގޮތުން، މި މަހު މިހާތަނަށް އެންމެ ބޮޑު ސާވިސް ޗާޖެއް ދީފައިވަނީ އިތާފުށި މޯލްޑިވްސް އިންނެވެ. ސާވިސް ޗާޖުގެ ގޮތުގައި ދީފައިވަނީ 2،078.27 ޑޮލަރު (ގާތްގަނޑަކަށް 32،046ރ) އެވެ.\nއެ ރަށުގައި ގިނަ އަދަދެއްގެ ދިވެހިން މަސައްކަތް ކުރެ އެވެ. މި ރިސޯޓުގައި މަސައްކަތް ކުރާ ދިވެހިންގެ ނިސްބަތް 55 ޕަސެންޓަށްވުރެ މައްޗެވެ. މި ރިސޯޓަކީ ރާއްޖޭގައި އެންމެ ގިނައިން މުވައްޒަފުން މަސައްކަތް ކުރާ އެއް ރިސޯޓެވެ.\nމިދިޔަ މަހު ވެސް އިތާފުށިން 2،433.33 ޑޮލަރު (ގާތްގަނޑަކަށް 37،521ރ.) ސާވިސް ޗާޖުގެ ގޮތުގައި ދީފައިވެ އެވެ. މިދިޔަ މަހު އިތާފުށި ނަގާފައި ދެން އެންމެ ބޮޑު ސާވިސް ޗާޖެއް ދީފައިވަނީ ޖޯލި މޯލްޑިވްސް އިންނެވެ. އެ ރިސޯޓުން ސާވިސް ޗާޖުގެ ގޮތުގައި 1،823.86 ޑޮލަރު ( ގާތްގަނޑަކަށް 28،123ރ.) ދީފައިވެ އެވެ.\nވޮލްޑޯފް އެސްޓޯރިއާއަކީ ދުނިޔޭގެ ގިނަ މަހުޖަނުންނާއި ދުނިޔޭގެ މަޝްހޫރު ގިނަ ސެލެބްރިޓީން ޗުއްޓީ ހޭދަކުރާ ރިސޯޓެކެވެ. މެދުއިރުމަތީގެ މަހުޖަނަކާއި ހ. ސީސައިޑް މުހައްމަދު އަލީ ޖަނާހު ގުޅިގެން މާލެ އަތޮޅުގައި ތަރައްގީ ކޮށްފައިވާ އިތާފުށި ރިސޯޓުގައިވާ ފަންތީގެ ވިލާތަކަކީ ދުނިޔޭގެ ގިނަ ބައެއްގެ މެދުގައި މަގުބޫލުކަން ހޯދާފައިވާ ތަނެކެވެ. އިތާފުށި ނިސްބަތްވަނީ ޖަނާހުގެ އާއިލީގެ މާލޭ، އިތާމުތްގެ އަށެވެ.\nޓޫރިޒަމް މިނިސްޓްރީ އޮފް ޓޫރިޒަމް އިތާފުށި + ސާވިސް ޗާޖް\nސާވިސް ޗާޖު އެންމެ ބޮޑު 10 ރިސޯޓް!


އުނގޫފާރު ރީޖަނަލް ހޮސްޕިޓަލުން ކަރަންޓްކެނޑޭތީ ހޮސްޕިޓަލުންދޭ ހިދުމަތްތަކަށް ބުރޫ އަރަނީ – Ungoofaaru\nބަނޑޭރިގަނޑު/ޚަބަރު/އުނގޫފާރު ރީޖަނަލް ހޮސްޕިޓަލުން ކަރަންޓްކެނޑޭތީ ހޮސްޕިޓަލުންދޭ ހިދުމަތްތަކަށް ބުރޫ އަރަނީ\nއިބްރާހީމް ޒަޔާން 19 އޯގަސްޓް 2019\nކަރަންޓް ކެނޑޭލެއްގިނަވެ އުނގޫފާރު ރީޖަނަލް ހޮސްޕިޓަލްގެ ހިދުމަތްތަކަށް ބުރޫ އަރައި ހިދުމަތް ދިނުމުގައި ދަތިތަކާއި ކުރިމަތިވަމުން އެބަދެއެވެ. ރޭ އިރާކޮޅުންފެށިގެން ހޮސްޕިޓަލުން ކަރަންޓް ކެނޑުމުގެ މައްސަލަވަނީ އަލުން ދިމާވާން ފަށާފައެވެ.\nމިއަދު ހެނދު މިމައްސަލަ އިތުރަށް ގޯސްވެ ހިދުމަތް ދިނުމަށް ބޮޑެތި ދަތިތަކަކާއި ކުރިމަތިވެފައި ކަމަށް މައުލޫމާތު ލިބެއެވެ.\nއުނގޫފާރު ޑޮޓްކޮމް އަށް މައުލޫމާތު ދިން ތަނުގެ މުވައްޒަފަކު ބުނީ އާތުލީކެއްގެ ސަބަބުން ދިމާވެގެން އުޅޭ މައްސަލައެއްކަމަށެވެ. އުނގޫފާރު ރީޖަނަލް ހޮސްޕިޓަލްގެ ޓެކްނިކަލް މުވައްޒަފުންގެންދަނީ މައްސަލަ ހައްލުކުރުމުގެ މަސައްކަތް ކުރަމުންކަމަށެވެ.\n"އުފާ ފުޓު ސަލް ކަޕް 2019" ބޮޑެތި ބަދަލުތަކެއް


Zikura miskithuge mahsala: Ehbasvun uvaalee gaanoonee lafaa aa hilaafah! | Jazeera\tޒިކުރާ މިސްކިތުގެ މައްސަލަ: އެއްބަސްވުން އުވާލީ ގާނޫނީ ލަފާއާ ހިލާފަށް! - Jazeera\nޒިކުރާ މިސްކިތުގެ މައްސަލަ: އެއްބަސްވުން އުވާލީ ގާނޫނީ ލަފާއާ ހިލާފަށް!\nނާޒިމް ހަސަން October 6, 2020 59 views0\nޒިކުރާ މިސްކިތް 10 ބުރިއަށް އިމާރަތްކުރުމަށް ކުރީގެ ސަރުކާރުން އެސްޖޭ ކޮންސްޓްރަކްޝަނާ ހަވާލުކުރުމުގެ އެއްބަސްވުން އިސްލާމިކް މިނިސްޓްރީއިން އުވާލީ އެޓާނީ ޖެނަރަލްގެ އޮފީހުގެ ގާނޫނީ ލަފާއާ ހިލާފަށްކަން ހާމަވެއްޖެއެވެ.\nމިކަން ހާމަވެފައިވަނީ އެޓާނީ ޖެނަރަލްގެ ލަފާ އާންމުވުމާއެކުއެވެ. މި ސަރުކާރު އައުމާއެކު ކުރީ ސަރުކާރުގައި ޒިކުރާ މިސްކިތް ހަވާލު ކުރުމަށް ހަދާފައިވާ އެއްބަސްވުމާ ގުޅޭ ގޮތުން އެޓާނީ ޖެނަރަލްގެ ލަފާ ހޯދިއެވެ. އަދި އޭގެ ފަހުން އެސްޖޭ ކޮންސްޓްރަކްޝަނާ ދެމެދު އޮތް އެއްބަސްވުން އުވާލިއެވެ.\nއެ އެއްބަސްވުމަށް ވާސިލްވުމުގައި ކޮރަޕްޝަނަށް މަގުފަހިވާ އަމަލުތަކެއް މިނިސްޓްރީއިން ހިންގާފައިވާ ކަމަށް ބުނެ، އޭރުގެ އިސްލާމިކް މިނިސްޓަރު ޒިޔާދު ބާގިރުގެ މައްޗަށް ދައުވާ ކުރަން ވެސް ވަނީ ފޮނުވާފައެވެ.\nއިސްލާމިކް މިނިސްޓްރީއިން ލަފާއަށް އެދުމުން އެޓާނީ ޖެނަރަލް ލަފާ ދެއްވާފައިވަނީ އެ މަސައްކަތް ދެ ފަރާތުން އެއްބަސްވެގެން ކުރިއަށް ގެންދިޔުމަށެވެ. ޒިކުރާ މިސްކިތުގެ މަސައްކަތް އެސްޖޭއާ ހަވާލު ކުރުމުގައި ގޯހެއް ނެތް ކަމާއި އެކަން ކޮށްފައި ވަނީ މާލިއްޔަތު ގަވާއިދާ އެއްގޮތަށް ކަމަށް އެ ލަފާގައިވެއެވެ.\nނަމަވެސް މިނިސްޓްރީއިން އެއްވެސް މަޝްވަރާއެއް ނެތި އެއްބަސްވުން އުވާލައި މަސައްކަތް، އެސްޖޭ ކުންފުނީގެ އަތުން ނެގިއެވެ. އެގޮތަށް އަމަލު ކުރީ އެސްޖޭއާއެކު އޮތް އެއްބަސްވުމަކީ ގާނޫނާ ހިލާފު އެއްބަސްވުމެއް ކަމަށް މިނިސްޓްރީއިން ބުނެއެވެ. ނަމަވެސް އެޓާނީ ޖެނަރަލްގެ ލަފާގައި އެ އެއްބަސްވުން ގާނޫނާ ހިލާފު ކަމަށް ބުނެފައެއް ނެތެވެ.\nއޭސީސީއިން ބެލި މައްސަލާގައި އެސްޖޭގެ މައްސަލަތަކެއް ފާހަގަކޮށްފައިނުވީ ނަމަވެސް އެ އެއްބަސްވުމާ ހަމައަށް މިނިސްޓްރީއިން ވާސިލްވީ ހުއްދަތައް ނުހޯދާ ކަމަށް ބުނެފައިވެއެވެ. ނަމަވެސް މިސްކިތުގެ މަސައްކަތް ކުރިއަށް ގެންދިޔިމަށް ރައީސް އޮފީހާއި އިކޮނޮމިކް އެންޑް ޔޫތު ކައުންސިލާއި ފިނޭންސް މިނިސްޓްރީގެ އިރުޝާދު އެ މަޝްރޫއުއާ ގުޅޭ ގޮތުން މިނިސްޓަރަށް ދެއްވާފައިވާކަން މިހާރު ވަނީ ހާމަވެފައެވެ.


Saudi In Ufehdhi Covid Vaccine Test Kuran Fashaifi - Vaguthu\nކޮވިޑް-19: ޓެސްޓް ކުރި މީހުންގެ އަދަދު ދަށަށް! -2ގަޑިއިރު ކުރިން\nސައުދީއިން އުފެއްދި ކޮވިޑް ވެކްސިން ޓެސްޓް ކުރަން ފަށައިފި\nކޮވިޑް-19 އާއި ދެކޮޅަށް ސައިދީ އަރައްބިއްޔާއިން އުފެއްދި ވެކްސިން ޓެސްޓް ކުރުމުގެ މަސައްކަތް އެގައުމުން ފަށައިފިއެވެ.\nއެގައުމުގެ އިމާމް އަބްދުލް ރަހުމާން ބިން ފައިސަލް ޔުނިވާސިޓީއިން މި ހަފްތާގެ ތެރޭގައި ވެކްސިން ޓެސްޓް ކުރުމުގެ މަރުހަލާ ފަށާފައިވަނީ އެގައުމުގެ ވެކްސިން ކޮވިޑް-19 އާއި ދެކޮޅަށް މަސައްކަތް ކުރާ ކަމަށް ދެއްކުމުން ކަމަށް މީޑިއާ ރިޕޯޓްތަކުން ވަނީ ބުނެފައެވެ.\nމި ޓެސްޓް ކުރުންތައް ފަށާފައިވަނީ އެގައުމުގެ މިނިސްޓްރީ އޮފް އެޑިއުކޭޝަނާއި ގުޅިގެންނެވެ.\nޓެސްޓް ކުރުންތައް ފެށުމަށް އެ ޔުނިވާސިޓީން ވަނީ އިނގިރޭސިވިލާތާއި ސްވެޑެންގެ ބޮޑު ދެ ކުންފުންޏާއި އެކު އެއްބަސްވުމެއް ހަދާފައެވެ. މީގެ އިތުރުން އެގައުމުން އަންނަނީ ދުނިޔޭގެ އެންމެ ފުޅާ ދާއިރާއެއްގައި ކޮވިޑް ވެކްސިން އުފައްދަމުން އަންނަ އެސްޓްރަޒެނެކާއާއި ގުޅިގެން ތަހުލީލުތަކަށް ބޭނުންވާ ވަރަށް ވެކްސިން އުފައްދަމުންނެވެ.\nވެކްސިން ޓެސްޓް ކުރަން ފަށާފައިވާއިރު، އެގައުމުން ވަނީ ވެކްސިންގެ ތަހުލީލުތައް ކުރިއަށް ގެންދާ ކުންފުންޏަކާއި ވަކި އެއްބަސްވުމެއް ހަދާފައެވެ. މި އެއްބަސްވުމުގެ ދަށުން އެ ކުންފުނިން ވެކްސިން ތަހުލީލު ކުރާއިރު، ސައުދީގެ ދިރާސާ ކުރާ ޓީމުގެ މެމްބަރުންނަށް އެކަން ބެލޭނެއެވެ.\nއެގައުމުން ވެކްސިންގެ މަސައްކަތް އަވަސް ކޮށްފައިވަނީ ވައިރަސް ހަލުވި ކަމާއި އެކީ އެގައުމުގައި ފެތުރެން ފަށާފައިވާތީއެވެ. އެގޮތުން ބަލާއިރު، މިހާތަނަށް އެގައުމުން މި ބަލި ޖެހިގެން 362،368 މީހަކު ވަނީ ރިޕޯޓް ކޮށްފައެވެ. އަދި 6،415 މީހަކު ވަނީ ބަލި ޖެހިގެން މަރުވެފައެވެ.\nފެބުރުއަރީ 11, 2021 21:06\nސައޫދީ އަށް އިތުރު ފާގަތިކަމާ ކުރިއެރުން ދެއްވާށި\nފެބުރުއަރީ 12, 2021 00:06\nފެބުރުއަރީ 11, 2021 23:14\nބުއްޅަބެއްޔާ ބޮލައް ތީގެ އެއްޗެއް ޖަހާލަބަ ޓެސްޓް ކޮށްލަން\nފެބުރުއަރީ 12, 2021 01:29\nސައޫދީން ވެކްސިން ހަދަނީއޭ! ރާއްޖޭގަ ކޮކާކޯލާ ހަދާގޮތަށް؟\nފުރުތަމަ އަމީރުން ގަޔަށް ބާ؟


300 އަށްވުރެ ގިނަ ބައިވެރިންނާއެކު އައި.އެމް.ޓީ.އެމް ފެއަރ ފަށައިފި 300 އަށްވުރެ ގިނަ ބައިވެރިންނާއެކު އައި.އެމް.ޓީ.އެމް ފެއަރ ފަށައިފި\n300 އަށް ވުރެ ގިނަ ޓުއަރ އޮޕަރޭޓަރުން އަދި އެގްޒިބިޓަރުންނާއިއެކު މިއަހަރުގެ އިންޓަރނޭޝަނަލް މޯލްޑިވްސް ޓްރެވަލް މާކެޓް ފަށައިފިއެވެ.\nހުޅުމާލޭ ފަރުކޮޅު ފުށީގައި ކުރިއަށްދާ މި ފެއަރ ރަސްމީކޮށް ޝަރަފްވެރިކޮށްދެއްވާފައިވަނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދުއެވެ. އައިޓީއެމް ފެއަރއަކީ ރާއްޖޭގައި ފަތުރުވެރިކަމުގެ ވިޔަފާރިކުރާ ފަރާތްތަކުގެ ވިޔަފާރި ބޭރުގެ ފަރާތްތަކަށް އިޝްތިހާރުކުރުމަށް ކުރިއަށްގެންދާ ފެއާއެކެވެ.\nޕީއެސްއެމް ނިއުސްއަށް މަޢުލޫމާތުދެއްވަމުން މިފެއަރ ހިންގާ ކުންފުނި، އައިއެމްޓީއެމް ޕްރައިވެޓް ލިމިޓެޑްގެ މެނޭޖިންގ ޑިރެކްޓަރ ހައްވާ ޝިއުނާ ޚާލިދް ވިދާޅުވީ މިފަދަ ފެއަރއެއް ރާއްޖޭގައި ކުރިއަށްގެންދިއުމަކީ ރާއްޖޭގެ ވިޔަފާރިވެރިންނަށް ބޮޑެތި ފަސޭހަތަކެއް ލިބިގެންދާނެކަމެއްކަމަށެވެ. އެގޮތުން ރާއްޖެއިން ބޭރަށް ދަތުރުކޮށް ބައިނަލްއަޤްވާމީ ފެއަރތަކުގައި ބައިވެރިވުމުގެ ބަދަލުގައި ބޭރުގެ ޓްރެވެލް އޭޖެންޓުންނާއި އެއްތަނަކުން ބައްދަލުވުމަކީ ލިބޭނެ ރަނގަޅު ފުރުސަތެއްކަމަށް އޭނާ ވިދާޅުވިއެވެ.\nޝިއުނާ ވިދާޅުވީ މިއީ އެކުންފުނިން ކުރިއަށްގެންދާ ދެވަނަ ފެއަރއަށް ވުމާއެކު މިފަހަރުގެ އަމާޒަކީ އިތުރު މަންޖިލްތަކުން ރާއްޖެއަށް ޓުއަރ އޮޕަރޭޓަރސްތައް ގެނައުންކަމަށެވެ. އެގޮތުން މިހާރުވެސް ގިނަ ޓުއަރ އޮޕަރޭޓާސްތައް ރަޖިސްޓްރީވެފައިވާކަމަށާއި އުއްމީދަކީ ރާއްޖެއަށް2މިލިއަން ފަތުރުވެރިން ގެނައުމަށް ހިފައިފައިވާ އަމާޒަށް ވާސިލްވުންކަމުގައި އޭނާ ފާހަގަކުރެއްވިއެވެ.\nދެދުވަހުގެ މުއްދަތަކަށް ކުރިއަށްގެންދާ މިފެއަރގައި ބޭރުގެ 69 ޓުއަރ އޮޕަރޭޓަރުން ބައިވެރިވާނެއެވެ. އަދި ރާއްޖޭގެ 60 ރިސޯޓުންނާއި 100 އަށްވުރެ ގިނަ ގެސްޓްހައުސްއިން ބައިވެރިވާނެކަމަށް ފެއަރ އިންތިޒާމްކުރާ އައިއެމްޓީއެމްއިން ބުނެއެވެ. މީގެތެރޭގައި ލޯކަލް ގެސްޓް ހައުސްތަކާއި ރިސޯޓްތަކާއި ޑައިވް ސެންޓަރުތަކާއި، ލޯކަލް ޓްރެވަލް އެޖެންސީތަކާއި ޓުއަރ އޮޕަރޭޓަރުން ބައިވެރިވާނެއެވެ.\nމިއަހަރުގެ އައިއެމްޓީއެމް ފެއަރ ކުރިއަށްދާއިރު މިއީ މި ފެއަރ ބާއްވާ ދެވަނަ ފަހަރެވެ. މިދިޔަ އަހަރުގެ އައިއެމްޓީއެމް ފެއާގައި ރާއްޖޭގެ 330 ކުންފުންނަކާއި ޓޫރިޒަމް ދާއިރާގައި ހަރަކާތްތެރިވާ ބައިނަލްއަޤްވާމީ ގިނަ ކުންފުނިތަތަކުން ބައިވެރިވެފައިވާއިރު މިދިޔަ އަހަރު ވެސް 2.5 މިލިއަން ރުފިޔާގެ ވިޔަފާރި ދެދުވަހުގެ ތެރޭގައި ކުރިއަށްދިޔަކަމަށް އައިއެމްޓީއެމްއިން ހާމަކުރެއެވެ.


vnews - Maumoon hunnevee varah seedhaa koh, hiyvaru gadha koh: Nasreena Ibarhim\nމައުމޫން ހުންނެވީ ވަރަށް ސީދާކޮށް، ހިތްވަރު ގަދަކޮށް: ނަސްރީނާ އިބްރާހިމް\nރައީސް މައުމޫން އަދި މެޑަމް ނަސްރީނާ އިބްރާހިމް -- ވީފައިލް ފޮޓޯ\nރައީސް އަލްއުސްތާޒު މައުމޫން އަބުދުލްގައްޔޫމް ހުންނެވީ ފެއްޓެވި އިސްލާހީ މަސައްކަތުގައި ކުރިއަށް ވަޑައިގަތުމަށް ވަރަށް ހިތްވަރާއިއެކުކަމަށް އެމަނިކުފާނުގެ އަނބިކަނބަލުން ނަސްރީނާ އިބްރާހިމް ވިދާޅުވެއްޖެއެވެ.\nއެކަމަނާ މިހެން ވިދާޅުވީ މިއަދު މީޑިއާތަކަށް ފޮނުއްވެވި އޯޑިއޯ މެސެޖެއްގައެވެ.\nނަސްރީނާ އިބްރާހިމް ވިދާޅުވީ ކްރިމިނަލް ކޯޓުން ރައީސް މައުމޫނާއި، ސިޔާސީ ގިނަ ބޭފުޅުންތަކެއް ޝަރީއަތް ނިމެންދެން ޖަލުގައި ބަންދުކުރަން ނިންމުމުން އެކަމާއި ވަރަށް ހިތާމަކުރައްވާކަމަށެވެ. ނަމަވެސް ހިތާމަކޮށް ދެރަފުޅުވީނަމަވެސް އެއީ ހިތްވަރުފުޅު ބަލިވީ ނޫންކަމަށް ނަސްރީނާ ވިދާޅުވިއެވެ.\nއެކަމަނާ ވިދާޅުވީ އިސްލާހީ މަސައްކަތުގައި ރައީސް މައުމޫން ދެމި ހުންނަވާނެކަމަށާ ގިނިކަންޏާ ހުންނެވިނަމަވެސް އިސްލާހަށް ކުރައްވާ މަސައްކަތުގައި ސާބިތުވެ ހުންނަވާނެކަމަށް ރައީސް މައުމޫން ވިދާޅުވެފައިވާކަމަށެވެ. އަދި ރައީސް މައުމޫން ރައީސް މައުމޫންގެ ހިތްވަރުފުޅު ބަލިނުވާކަމަށާ އެމަނިކުފާނުގެ ސާބިތުކަމަށް އެއްވެސް ބަދަލެއް ނާންނަކަމަށް ނަސްރީނާ ވިދާޅުވިއެވެ.\nނަސްރީނާ ވިދާޅުވީ ރައީސް މައުމޫން އިސްލާހީ މަސައްކަތް ފެއްޓެވީ ގާނޫނާއި ގަވާއިދާއި ޚިލާފަށް ނޫންކަމަށާ އެކަން ކުރައްވަން ފެއްޓެވީ އެންމެންކައިރީގައި ވިދާޅުވެ ހެޔޮ ނިޔަތުގައިކަމަށެވެ.\n"އެ މަސައްކަތްޕުޅު މި ކުރެއްވީކީ ގާނޫނާއި ގަވާއިދާ ޚިލާފަކަށް ނޫން. އެންމެންކައިރީގައި ވިދާޅުވެގެން ހަމަ ހެޔޮގޮތުގައި ރަނގަޅަށް. އެހެންވީމަ އެކަންކުރައްވާނެ." ނަސްރީނާ ވިދާޅުވިއެވެ.\nދަރިކަލުން ފާރިސް މައުމޫންވެސް މަސައްކަތް ކުރެއްވީ ގައުމަށް އިސްލާހީ ހެޔޮ ބަދަލުތަކެއް ގެނައުމަށްކަމަށާ މަޖިލީހުގެ ތެރެއިން އެ މަސައްކަތް ފެއްޓެވީ ސަރުކާރުގެ ތެރެއިން ކުރެއްވި މަސައްކަތް ކާމިޔާބުނުވުމުންކަމަށެވެ.\nމުޅި ގައުމުގެ އެންމެ މަސައްކަތް ކުރަމުން މިއަދު ގެންދަނީ އެއް މަގަކުންކަމަށާ ރައީސް މައުމޫން ހުންެނެވީ ވަރަށް ސީދާކަންމަތީކަމަށް ނަސްރީނާ ވިދާޅުވިއެވެ.\nނަސްރީނާ ވިދާޅުވީ ޝަރީއަތް ނިމެންދެން ރައީސް މައުމޫނާއި، ފާރިސް އަދި އެހެނިހެން ބޭބޭފުޅުން ޖަލުގައި ބަންދުކުރެއްވުމަކީ ވަރަށް ހިތާމަކުރައްވާކަމެއްކަމަށެވެ. އަދި އިއްޔެއަކީ ރައީސް މައުމޫނާއި، ގިނަ އާއިލާތަކަށް ވަރަށް ހިތާމަވެރި ދުވަހެއް ނަމަވެސް ހިތާމައެއް ލިބުމަކީ ހިތްވަރު ދެރަކުރަންޖެހޭ ސަބަބެއް ނޫންކަމަށެވެ.\n"ވަރަށް ގިނަ ބޭފުޅުން އެބަތިއްބެވި މިގޮތުގައި ހިތްވަރާއިއެކު މަސައްކަތް ކުރަން. މުޅި ގައުމަށް އެންމެން މި މަސައްކަތް ކުރަނީ އެއް އިސްރާބަކަށް އަޅުގަނޑުމެން އެންމެންނަށް އެނގޭ ވަރަށް އަވަހަށް ނަސްރު ލިބޭނެކަން. މައުމޫންގެ ހުންނެވީ ވަރަށް ސީދާކޮށް، ހިތްވަރުފުޅު ގަދަކޮށް." ނަސްރީނާ ވިދާޅުވިއެވެ.\nނަސްރީނާ ވިދާޅުވީ މިއީ އެންމެންގެވެސް ގައުމުކަމަށާ އެހެންކަމުން އަންނަން އޮތް ޖީލުތަކާއި ހަމައަށް މިގައުމު އެންމެ ރަނގަޅުގޮތުގައި ގެންގޮސްދިނުމަށް މަސައްކަތް ކުރަންޖެހޭކަމަށެވެ.\n"މައުމޫނަކީ ވަރަށް ގައުމު ދެކެ ލޯބިވާ ބޭފުޅެއް." ފިރިކަލުންނާއި ގުޅޭގޮތުން އޯޑިއޯ މެސެޖް ނިންމަވާލައްވަމުން ނަސްރީނާ އިބްރާހިމް ވިދާޅުވިއެވެ.\nމެޑަމް ނަސްރީނާ އިބްރާހިމްގެ އޯޑިއޯ މެސެޖް